**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

###  Στην Αθήνα, σήμερα, 25 Σεπτεμβρίου 2024, ημέρα Τετάρτη και ώρα 13.05΄, στην Αίθουσα «Προέδρου **Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης» (2η συνεδρίαση-ακρόαση εξωκοινοβουλευτικών προσώπων).

### Στη συνεδρίαση παρέστησαν ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Στυλιανός Σακαρέτσιος και Ολυμπία Μαρκέλλου, Πρόεδρος του Δ.Σ. και Γενική Διευθύντρια, αντίστοιχα, του Ν.Π.Δ.Δ. «Ελληνικό Κτηματολόγιο», Ευαγγελία Χριστοπούλου - Σταμέλου, εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδος, Αντιπρόεδρος του Συμβολαιογραφικού Συλλόγου Εφετείων Αθηνών - Πειραιώς – Αιγαίου και Δωδεκανήσου, Μαρία Μπρουζούκη, Γενική Γραμματέας της Ομοσπονδίας Δικαστικών Επιμελητών Ελλάδας,Θωμάς Καντερές και Ιωάννης Καψουλάκης, Πρόεδρος και Γενικός Γραμματέας, αντίστοιχα,του Δ.Σ. του Σωματείου Εργαζομένων στο Ελληνικό Κτηματολόγιο, Απόστολος Τσούτσας και Τίμος Σταμάτης, Πρόεδρος και Γενικός Γραμματέας, αντίστοιχα, του Πανελλήνιου Συνδέσμου Εργαζομένων Κτηματολογίου, Δημήτριος Τζιουμακλής, Πρόεδρος του Πανελλήνιου Συλλόγου Πτυχιούχων Μηχανικών Γεωπληροφορικής και Τοπογραφίας,Νικόλαος Ραμπαούνης, Πρόεδρος του Συνδέσμου Εταιρειών Γεωπληροφορικής και Κτηματολογίου και Δημοσθένης Αναγνωστόπουλος, Γενικός Γραμματέας Πληροφοριακών Συστημάτων και Ψηφιακής Διακυβέρνησης.

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ.Ορέστης Καβαλάκης, Διοικητής της Ειδικής Υπηρεσίας Συντονισμού Ταμείου Ανάκαμψης, Ευστράτιος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων,Μιχαήλ Νικολάου, μέλος της Συντονιστικής Επιτροπής της Ολομέλειας των Προέδρων των Δικηγορικών Συλλόγων Ελλάδας, Πρόεδρος του Δικηγορικού Συλλόγου Άρτας,Μιχαήλ Μπλέτσας, Διοικητής της Εθνικής Αρχής Κυβερνοασφάλειας και Νικόλαος Ψαρράκης, Πρόεδρος του Συλλόγου Υπαλλήλων της Γενικής Γραμματείας Πληροφοριακών Συστημάτων Ψηφιακής Διακυβέρνησης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.Παρόντες ήταν οι Βουλευτές, κ.κ**.** Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Αχμέτ Ιλχάν, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Πέρκα Θεοπίστη (Πέτη), Κουρουπάκη Ασπασία, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Συνεχίζουμε την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

Βρισκόμαστε στη 2η δεύτερη συνεδρίαση της Eπιτροπής και στην ακρόαση των εξωκοινοβουλευτικών προσώπων.

 Nα καλωσορίσουμε στην Eπιτροπή μας τους κυρίους και τις κυρίες εκπροσώπους των Φορέων που έχουμε καλέσει και τους ευχαριστούμε για την παρουσία τους.

 Να ενημερώσω τα μέλη της Eπιτροπής πριν ξεκινήσουμε την ακρόαση ότι από τους Φορείς που έχουμε καλέσει, δήλωσαν ότι δεν θα παραστούν, ηΚεντρική Ένωση Δήμων Ελλάδος**,** η οποία απάντησε αρνητικά με email και έχει στείλει υπόμνημα προς τα μέλη της Eπιτροπής, το οποίο έχει προωθηθεί στα email σας. Ο Πανελλήνιος Σύλλογος Διπλωματούχων Αγρονόμων και Τοπογράφων Μηχανικών, οι οποίοι απάντησαν τηλεφωνικά και δεν θα παραστούν, γιατί δεν έχουν εκλέξει Προεδρείο. Η Αντιπροσωπεία της Ευρωπαϊκής Επιτροπής στην Ελλάδα, απάντησαν και αυτοί με email ότι δεν θα παραστούν και επίσης, οΣύνδεσμος Επιχειρήσεων και Βιομηχανιών**,** ο οποίος όμως, Σύνδεσμος, μας απέστειλε υπόμνημα, το οποίο επίσης, έχει προωθηθεί στο ηλεκτρονικό σας ταχυδρομείο. Επίσης, έστειλε υπόμνημα γιατί δεν καλέστηκε στην Επιτροπή. Η Πανελλήνια Ομοσπονδία Σωματείων Εργαζομένων του Υ.ΠΕ.ΧΩ.Δ.Ε..

 Να ενημερώσω τους εκπροσώπους που είναι παρόντες, είτε με φυσική παρουσία, είτε μέσω Webex ότι η διαδικασία έχει ως εξής. O κάθε εκπρόσωπος θα αναπτύσσει τη θέση του, την τοποθέτησή του, επί του νομοσχεδίου, για 5 λεπτά. Στη συνέχεια θα παραμείνει στη θέση του, θα ολοκληρωθούν οι πεντάλεπτες τοποθετήσεις όλων των εκπροσώπων των Φορέων. Στη συνέχεια θα υπάρξουν ερωτήσεις, από τα μέλη της Επιτροπής, στους συναδέλφους βουλευτές, προς όλους σας και στη συνέχεια θα ακολουθήσει ένας γύρος απαντήσεων. Ο κάθε εκπρόσωπος που δέχεται μία ερώτηση, θα μαζεύει συνολικά τις ερωτήσεις από τα μέλη της Επιτροπής και θα απαντά συνολικά στο τέλος. Η αρχική τοποθέτηση θα είναι πεντάλεπτη, με ανοχή, αν χρειαστεί κάποιος και λίγο περισσότερο χρόνο, θα έχει τη δυνατότητα να τοποθετηθεί, με άνεση.

Ξεκινάμε με τον κ.Ορέστη Καβαλάκη, Διοικητή της Ειδικής Υπηρεσίας Συντονισμού Ταμείου Ανάκαμψης, ο οποίος είναι μέσω Webex.

**ΟΡΕΣΤΗΣ ΚΑΒΑΛΑΚΗΣ (Διοικητής της Ειδικής Υπηρεσίας Συντονισμού Ταμείου Ανάκαμψης):** Καλημέρα.Ευχαριστώ πολύ για την πρόσκληση.

Αξιότιμοι κύριοι και κυρίες βουλευτές, όπως γνωρίζετε, το Ταμείο Ανάκαμψης είναι ένα διαφορετικό χρηματοδοτικό εργαλείο. Η βασικότερη καινοτομία του είναι ότι είναι διαφορετικό και ως προς το εύρος της στόχευσής του.

 Το Ταμείο Ανάκαμψης συνδυάζει επενδύσεις και μεταρρυθμίσεις, οι οποίες σχετίζονται μεν με τις επενδύσεις, αλλά αφορούν και συνολικά την ανθεκτικότητα της Οικονομίας. Έτσι, το Αναθεωρημένο Ελληνικό Σχέδιο, περιλαμβάνει 103 επενδύσεις και 76 μεταρρυθμίσεις.

Μία από αυτές τις μεταρρυθμίσεις είναι και η ολοκλήρωση του «Κτηματολογίου». Η μεταρρύθμιση αυτή προστέθηκε με την Αναθεώρηση του Σχεδίου μας, το Δεκέμβριο του 2023, οπότε και εγκρίθηκε από το Συμβούλιο της Ένωσης.

Όπως περιγράφεται στο Αναθεωρημένο Σχέδιο, με τη μεταρρύθμιση αυτή, θα ολοκληρωθεί το εθνικό «Κτηματολόγιο», με στόχο τη βελτίωση του επιχειρηματικού περιβάλλοντος της Ελλάδας, μέσω της ενίσχυσης της αποτελεσματικότητας των συναλλαγών των ακινήτων και της ενδυνάμωσης της ασφάλειας δικαίου, όσον αφορά τα δικαιώματα ιδιοκτησίας.

Το σχέδιο ορίζει ότι με τη μεταρρύθμιση θα ολοκληρωθεί η κτηματογράφηση σε ολόκληρη την Ελλάδα. Συγκεκριμένα, μέσω της δημόσιας ανάρτησης των δικαιωμάτων ιδιοκτησίας, που βρίσκονται σε στάδιο συλλογής ή επεξεργασίας. Επιπλέον, η μεταρρύθμιση θα οδηγήσει στην πλήρη μετάβαση, από το παλαιό σύστημα των φυλακίων στη νέα υπηρεσία Ελληνικό Κτηματολόγιο, με τη λειτουργία συνολικά 17 περιφερειακών κτηματολογικών γραφείων.

Τα ορόσημα και οι στόχοι που έχουμε, οι οποίοι είναι τα ορόσημα 341, 42, 343, 44 και 45, αφορούν τόσο σε ποσοτικούς στόχους για την ολοκλήρωση της κτηματογράφησης, όσο και στην πρόοδο μετάβασης στη νέα οργανωτική δομή. Αυτό που έχουμε πρώτο, άμεσα μπροστά μας, γιατί συμπεριλαμβάνεται στο επερχόμενο πέμπτο αίτημα πληρωμής, είναι το ορόσημο της 341 που ορίζει ως στόχο το 85% των δικαιωμάτων ιδιοκτησίας στην Ελλάδα να φτάσουν στο στάδιο της δημόσιας ανάρτησης. Ήδη, βρισκόμαστε στο 82,7, οπότε είμαστε πολύ κοντά στην επίτευξη του στόχου μας για το πέμπτο αίτημα πληρωμής, που θα υποβληθεί μέσα στο φθινόπωρο.

Τα επόμενα ορόσημα περιλαμβάνονται στο 6ο, στο 8ο αίτημα πληρωμής και αφορούν τη δημόσια ανάρτηση, το 95% και εν τέλει το 100% των δικαιωμάτων, καθώς και τη μετάβαση στη νέα οργανωτική δομή του κτηματολογίου, όπου αυτή τη στιγμή έχουμε μια πολύ θετική πρόοδο, αφού έχει ολοκληρωθεί, ήδη, η διαδικασία για το άνοιγμα και τη λειτουργία των περιφερειακών κτηματολογικών γραφείων Θεσσαλονίκης και Κρήτης και έχουμε και έναρξη της ισχύος της τροποποιημένης νομοθεσίας.

Η σημασία της μεταρρύθμισης είναι πολύ σημαντική. Πιστεύουμε ότι οι πρόνοιες του υπό συζήτηση νομοσχεδίου για την επιτάχυνση της διαδικασίας κτηματογράφησης και την απλοποίηση των σχετικών διαδικασιών, μέσω και της χρήσης νέων ψηφιακών εργαλείων, ευθυγραμμίζονται πλήρως με τις απαιτήσεις και του ελληνικού σχεδίου ανάκαμψης και ανθεκτικότητας και αναμένεται να συμβάλλουν, καθοριστικά, στην έγκαιρη και αποτελεσματική εκπλήρωση των προαπαιτούμενων οροσήμων, στην εισροή κρίσιμων ευρωπαϊκών πόρων στην ελληνική οικονομία και στη βελτίωση του επενδυτικού και επιχειρηματικού περιβάλλοντος στη χώρα.

Επίσης, έχουμε και άλλα έργα με φορέα υλοποίησης το κτηματολόγιο. Ένα πολύ βασικό είναι η ψηφιοποίηση του αρχείου των υποθηκοφυλακείων για το Εθνικό Κτηματολόγιο, όπου αντικείμενο του έργου είναι η ψηφιοποίηση των αρχείων του συστήματος μεταγραφών και υποθηκών, που υπάρχουν σε όλα τα υποθηκοφυλακεία της ελληνικής επικράτειας. Αυτό το έργο βρίσκεται, ήδη, σε στάδιο υλοποίησης και έχουμε και το έργο της των βελτιωμένων ηλεκτρονικών υπηρεσιών, το οποίο είναι σε στάδιο συμβασιοποίησης, που έχει κυρίως τη δημιουργία μιας ενιαίας διαδικτυακής πύλης κτηματολογίου και ανάπτυξη ενός ολοκληρωμένου πληροφοριακού συστήματος διαχείρισης γεωχωρικών και κτηματολογικών πληροφοριών. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Τον λόγο έχει ο κ. Ευστράτιος Παραδιάς.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων)**: Θέλω να πω ότι έχουμε μπροστά μας ένα νομοθέτημα, για πολλές διατάξεις του οποίου η Ομοσπονδία των Ιδιοκτητών Ακινήτων σε συνεργασία και με τους συμβολαιογράφους, έχει πασχίσει για ένα πολύ μεγάλο χρονικό διάστημα για να δοθούν οι λύσεις σε προβλήματα, που κυρίως προέκυψαν από την εφαρμογή της ταυτότητας του κτιρίου και από την εντεύθεν ασυμφωνία μεταξύ των εμβαδών, των περιγραφών και των χρήσεων, πολλές φορές, των τίτλων των ακινήτων, ανάμεσα στην ηλεκτρονική ταυτότητα και στους ιδιοκτησιακούς τίτλους. Δίνονται λύσεις σε πολύ σημαντικά προβλήματα, όπως η δυνατότητα νομιμοποίησης λανθασμένων τίτλων ιδιοκτησίας. Εκεί θα πρέπει να πούμε ότι η ημερομηνία 1.5.2024 είναι αχρείαστη, δεν χρειάζεται, θα πρέπει να πάει σύμφωνα με την ημερομηνία έναρξης ισχύος.

Έχουμε διατάξεις πολύ σημαντικές που αφορούν τη δυνατότητα μονομερούς τροποποίησης της σύστασης οριζόντιας ιδιοκτησίας στις πολυκατοικίες, όπου εκεί ο κάθε ιδιοκτήτης θα προσαρμόσει τα στοιχεία της ιδιοκτησίας του με την πραγματικότητα, όπως αυτή δημιουργήθηκε από την κατασκευή του κτιρίου και με βάση πάντοτε την περιγραφή της ηλεκτρονικής ταυτότητας του κτιρίου.

Επίσης, σημαντικές είναι και οι διατάξεις που έχουν σχέση με την απεμπλοκή των ιδιοκτητών από τις δασικές υπηρεσίες, ενώ έχουν κερδίσει τη δικαστική διαμάχη με το δημόσιο, να λάβει τέλος η ταλαιπωρία τους.

Το μείζον θέμα για τους ιδιοκτήτες ακινήτων, κύριε Πρόεδρε, κυρίες και κύριοι μέλη της Επιτροπής, είναι το «αύριο» του Κτηματολογίου. Το Κτηματολόγιο θα αντιμετωπίσει ένα «αύριο» πάρα πολύ σκληρό για πάρα πολλούς ιδιοκτήτες, οι οποίοι δεν μπόρεσαν να παρακολουθήσουν την διοικητική αυτή διαδικασία της καταγραφής της ιδιοκτησίας που ονομάζεται Κτηματολόγιο και θα βρεθούν αντιμέτωποι με το αμάχητο τεκμήριο του δημοσίου, όπου θα χάσουν περιουσιακά στοιχεία, απλώς και μόνο, γιατί δεν μπόρεσαν να συμμετάσχουν στη διαδικασία αυτή.

Νομίζω, ότι θα πρέπει με πρωτοβουλία του Υπουργείου Ψηφιακής Διακυβέρνησης, του οποίου η σημερινή πολιτική ηγεσία έχει αποδείξει το έμπρακτο ενδιαφέρον να λύνει προβλήματα, να ανοίξει μια συζήτηση περί του τι θα γίνει με το αμάχητο τεκμήριο και με το πώς θα μπορέσουμε όλους αυτούς τους εκατοντάδες χιλιάδες ιδιοκτήτες, που για οποιοδήποτε λόγο αμέλησαν ή δεν μπόρεσαν να καταγράψουν τις περιουσίες τους στο Κτηματολόγιο, να το κάνουν αυτό εύκολα και έγκυρα μέσα από την ίδια την Κτηματολογική Υπηρεσία και όχι να χρειαστεί να καταφύγουν στα δικαστήρια, όπου εκεί οι διαδικασίες θα κρατήσουν χρόνια, με εντελώς αμφίβολα αποτελέσματα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Στυλιανός Σακαρέτσιος, Πρόεδρος του Δ.Σ. του Ν.Π.Δ.Δ. «Ελληνικό Κτηματολόγιο».

**ΣΤΥΛΙΑΝΟΣ ΣΑΚΑΡΕΤΣΙΟΣ (Πρόεδρος του Δ.Σ. του Ν.Π.Δ.Δ. «Ελληνικό Κτηματολόγιο»):**  Το νομοσχέδιο το οποίο συζητείται σήμερα, το βασικό πνεύμα των αλλαγών, είναι η ασφάλεια δικαίου, μέσω της επιτάχυνσης της διαδικασίας κτηματογράφησης, η οποία θα φέρει στο τέλος του 2025 τη χώρα μας σε κατάσταση ολοκληρωμένου Κτηματολογίου. Άρα, ανεξάρτητα από τα ορόσημα από το Ταμείο Ανάκαμψης, αυτό που για εμάς έχει μεγαλύτερη σημασία και για τους πολίτες, είναι το συντομότερο δυνατό όλη η χώρα να λειτουργεί με νέους κανόνες, όσο πιο σύντομα γίνεται και οι κτηματολογικές διαδικασίες και έννοιες, να έχουν ένα κοινό πρόσωπο, τόσο για τους πολίτες, όσο και τους επαγγελματίες, ώστε να σταματήσει, να μπει ένα τέρμα στη σύγχυση που πανθομολογουμένως επικρατεί.

 Με αφορμή τη σημερινή συζήτηση, θα ήθελα να αναφερθώ και στο αποτέλεσμα το οποίο έχει επιφέρει η προηγούμενη νομοθετική πρωτοβουλία του Δεκεμβρίου του 2023. Να πούμε ότι, σήμερα, λίγους μήνες μετά την ψήφιση του παλιού νομοσχεδίου, έχουμε μετρήσιμα αποτελέσματα. Έχουμε κατηργημένα υποθηκοφυλακεία στις περισσότερες περιοχές όλης της χώρας, τα οποία έχουν διαδεχθεί κτηματολογικά γραφεία και υποκαταστήματα και ήδη, μέσα από τη βελτίωση των διαδικασιών για τη διεκπεραίωση των πράξεων, έχουμε καταφέρει σε πάρα πολλά καταστήματα και υποκαταστήματα, να έχουμε σχεδόν μηδενίσει τις εκκρεμότητές τους και να παρέχουμε γρήγορες και αξιόπιστες συναλλαγές.

Ενδεικτικά, να πω ότι ανάμεσα σε αυτά τα καταστήματα είναι το υποκατάστημα της Κηφισιάς, το Ρέθυμνο, η Καστοριά, η Φλώρινα, το παλαιό Φάληρο, αλλά και πολλά πολλά άλλα καταστήματα. Αυτό το καταφέραμε μέσα από την αξιοποίηση διατάξεων του προηγούμενου νομοσχεδίου, αλλά και μέσα από τη θέσπιση νέων διαδικασιών με όχημα και όπλο μας την τεχνολογία, την οποία αξιοποίησε το προσωπικό του Κτηματολογίου, το οποίο με πολύ φιλότιμο και μεράκι έχει όλους αυτούς τους μήνες καταβάλλει μια υπερπροσπάθεια, η οποία έχει οδηγήσει σχεδόν στον δεκαπλασιασμό των αποφάσεων που εκδίδονται καθημερινά στα Κτηματολογικά γραφεία. Πάνω σε αυτό, να πω και ένα παράδειγμα. Μόνο στο Κτηματολογικό γραφείο Αθηνών πέρυσι το Σεπτέμβριο του 2023, είχαν εκδοθεί είκοσι 500 αποφάσεις και φέτος ο αριθμός ξεπερνά τις 5.000 αποφάσεις.

 Άρα, μιλάμε για σχεδόν δεκαπλασιασμό-ρυθμό έκδοσης αποφάσεων, το οποίο βέβαια οδηγεί και στην μείωση ενός στοκ εκκρεμοτήτων που έχουμε αναλάβει να διεκπεραιώσουμε από τα κατηργημένα υποθηκοφυλακεία.

Αυτή η προσπάθεια του προσωπικού μας συνοδεύεται και από την ενεργοποίηση άλλης μίας πρόβλεψης του προηγούμενου νομοσχεδίου που είναι το ειδικό μπόνους παραγωγικότητας. Το οποίο η ενημέρωση που έχουμε από το Υπουργείο μας είναι ότι σε λίγες μέρες θα εκδοθεί η Κοινή Υπουργική Απόφαση που θα εξειδικεύει τους μετρήσιμους στόχους που έχει πετύχει μεγάλο μέρος του προσωπικού μας, ώστε να χορηγηθεί μία ενίσχυση ύψους ακόμη και το 15% των απολαβών.

 Συνεχίζουμε και με αυτό, το νέο νομοσχέδιο, το οποίο θα καταστήσει το «Ελληνικό Κτηματολόγιο» τον πρώτο Φορέα στο Ελληνικό Δημόσιο, που θα αξιοποιήσει την τεχνητή νοημοσύνη, προκειμένου να ενισχυθεί η παραγωγικότητα, με την ανάπτυξη ενός εργαλείου το οποίο είναι ήδη έτοιμο, έχει δοκιμαστεί πιλοτικά με εξαιρετικά αποτελέσματα και έρχεται να βοηθήσει το προσωπικό μας να διεκπεραιώνει το έργο του καθημερινά με πολύ μεγαλύτερη ακρίβεια, αξιοπιστία, ασφάλεια αλλά και ταχύτητα υπέρ των συναλλαγών των πολιτών, αλλά και ευρύτερα της εθνικής οικονομίας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Ευαγγελία Χριστόπουλου-Σταμέλου.

**ΕΥΑΓΓΕΛΙΑ ΧΡΙΣΤΟΠΟΥΛΟΥ-ΣΤΑΜΕΛΟΥ (Εκπρόσωπος της Συντονιστικής Επιτροπής Συμβολαιογράφων Συλλόγου Ελλάδος, Αντιπρόεδρος του Συμβολαιογραφικού Συλλόγου Αθηνών):** Σας ευχαριστούμε για την πρόσκληση και τη δυνατότητα που μας δίδετε, να εκθέσουμε τις απόψεις και προτάσεις μας, πάνω στο εν λόγω νομοσχέδιο.

 Μέσα στα πλαίσια του νομοσχεδίου αυτού, υποβάλαμε προτάσεις προς το Υπουργείο Ψηφιακής Διακυβέρνησης, που αφορούσαν κυρίως Διατάξεις του ν.4495. Θέλω να πω ότι είναι υπό ψήφιση διατάξεις μεταξύ των οποίων, του άρθρου 16, παράγραφος 3. Παρακαλώ όλοι να το σημειώσετε, γιατί; Γιατί αυτή η Διάταξη είναι υψίστης σπουδαιότητας και υψίστης ανακούφισης για τους πολίτες, για τις μεταβιβάσεις των ακινήτων και εν γένει για την κοινωνία. Σας λέω, πολύ γρήγορα, ότι από το 2011, με τα αυθαίρετα και τις υπαγωγές των αυθαιρέτων, υπογράφονται συμβόλαια εφόσον ο μηχανικός κάνει αυτοψία και υπάγει τις αυθαιρεσίες στις διατάξεις του εκάστοτε και διαχρονικά ισχύοντος νόμου.

Δυστυχώς, αρκετές φορές οι υπαγωγές αυτές είναι εσφαλμένες ή δεν γίνονται και καθόλου ή είναι ελλιπείς. Το αποτέλεσμα είναι ότι υπογράφεται το συμβόλαιο, ο αγοραστής δίνει το τίμημα, πληρώνει και όταν, μετά από 4-5 χρόνια, γιατί κάτι του συμβαίνει του ανθρώπου πάει να το πουλήσει, θέλει να κάνει μια εγχείρηση ή οτιδήποτε, ο νέος μηχανικός που έρχεται να κάνει αυτοψία, διαπιστώνει ότι υπήρχαν αυθαίρετα, τα οποία δεν είχαν υπαχθεί στις Διατάξεις του ισχύοντος Νόμου.

Σύμφωνα με το άρθρο 82, ξέρετε τι αποτέλεσμα έχει αυτό;

 Ότι η Σύμβαση τιναζόταν στον αέρα, δεν αποκτούσε κυριότητα ο αγοραστής και έπρεπε να επαναλάβει το συμβόλαιο. Δηλαδή, να βρει τον τότε πωλητή, που μπορεί να είχε πεθάνει ο άνθρωπος, να βρει τους κληρονόμους του, αν κατοικούσε στο εξωτερικό να τον βρει πού βρίσκεται και όχι, μόνο αυτό, είχε καταβάλει το τίμημα, δεν είχε τίποτε στην ιδιοκτησία του και έπρεπε να προσκομίσει φορολογικές, ασφαλιστικές. Ποιος, από πού και πότε να τα φέρει.

 Γι’ αυτό σας λέω ότι με την διάταξη αυτή θεραπεύεται εκ των υστέρων η ακυρότητα εφόσον γίνει από τον καινούργιο μηχανικό, που θα κάνει την αυτοψία, υπαγωγή των αυθαιρεσιών αυτών, ορθή υπαγωγή και θα μπορεί ο τελευταίος αγοραστής, ο τελευταίος αποκτών να προχωρήσει μόνος του στη διόρθωση του συμβολαίου.

 Είναι πολύ σημαντική η διάταξη αυτή. Μεταξύ των προϋποθέσεων της διάταξης είναι η ημερομηνία η οποία τέθηκε για τα συμβόλαια που έχουν υπογραφεί από το 2011, ημερομηνία έναρξης του ν.4014, μέχρι την 1/05/2024. Αυτή η ημερομηνία δεν συνδέεται τόσο πολύ με το περιεχόμενο της σπουδαιότητας της διάταξης. Σε κάθε περίπτωση, εμείς ζητάμε την απάλειψη της ημερομηνίας. Αν τούτο δεν γίνει δεκτό, τουλάχιστον, να τεθεί αντ’ αυτής η ημερομηνία δημοσίευσης του υπό ψήφιση νομοσχεδίου στο ΦΕΚ.

 Πραγματικά, η διάταξη αυτή είναι πάρα πολύ σοβαρή. Θα ανακουφίσει τους πολίτες οι οποίοι έχουν μπει σε αυτή τη διαδικασία και εδώ θέλω να σημειώσω ότι η συνεργασία με το Υπουργείο Ψηφιακής Διακυβέρνησης, πραγματικά, και τον κύριο Υφυπουργό και, επίσης, και το Υπουργείο Περιβάλλοντος και Ενέργειας.

 Στο ίδιο το άρθρο, το άρθρο 16, θέλω να τονίσω ότι μία από τις προτάσεις τις οποίες είχαμε υποβάλλει ήταν και οι περαιτέρω μονομερείς τροποποιήσεις οριζόντιων ή κάθετων ιδιοκτησιών. Αυτό θα γίνεται όχι μόνο για τα αυθαίρετα που έχουν υπαχθεί, θα γίνεται και για τα νόμιμα, γιατί πάντα είχαμε πρόβλημα ως προς αυτό.

Αυτό το οποίο θέλω να σημειώσω στο άρθρο 16, - αν και έχω και άλλα να πω - είναι η παράγραφος 1, η οποία, κατά την άποψή μας, δεν θα πρέπει να ψηφιστεί για τον λόγο ότι δημιουργεί προβλήματα εκ του μη όντος. Διότι, ουδέποτε γίνονται συμβολαιογραφικές πράξεις διόρθωσης όταν το οικόπεδο είναι μέσα στις αποκλίσεις 5% + -5% και 10% + -10% για τα γεωτεμάχια, τα ευρισκόμενα εκτός σχεδίου και γιατί;

 Γιατί, μέσα σε αυτές τις αποκλίσεις, λες, αν είναι 180 τετραγωνικά ήταν το οικόπεδο, είναι 185 τετραγωνικά, λες κατά νεότερη καταμέτρηση, πληρώνεις τον φόρο και μεταβιβάζεις. Είναι οι αποκλίσεις, για τις οποίες δεν χρειάζονται οι διορθώσεις των τίτλων για την έκδοση της άδειας ή την αναθεώρηση της άδειας.

 Επομένως, γιατί να πρέπει να διορθωθούν τα συμβόλαια. Θεωρούμε και προτείνουμε ότι η διάταξη αυτή δεν θα πρέπει να ψηφιστεί.

Θα ήθελα να πω και για τις παρατάσεις των προσύμφωνων, δηλαδή, εκείνων των προσύμφωνων σε εκτέλεση οριστικών συμβολαίων, προσύμφωνων που είχαν υπογραφεί μέχρι 31 Αυγούστου του 2004. Είναι καλή η διάταξη αυτή και δεν έχουμε και προθεσμίες, βάσει των οποίων θα γίνονται οι υπογραφές των οριστικών συμβολαίων.

 Επίσης, για την επικύρωση των ανώμαλων δικαιοπραξιών και σ’ αυτό είναι καλή η διάταξη.

 Λίγο θα ήθελα να πω ότι για την τεχνητή νοημοσύνη, με την έννοια ότι η τεχνητή νοημοσύνη, ως ψηφιακό εργαλείο, το οποίο προβλέπεται και από τον ευρωπαϊκό κανονισμό, βεβαίως πρέπει να χρησιμοποιηθεί ως εργαλείο. Πάντα, όμως, με την προϋπόθεση ότι τον τελευταίο λόγο πρέπει να έχει ο εισηγητής, δηλαδή, το φυσικό πρόσωπο το οποίο θα διαχειρίζεται την αποδοχή ή την απόρριψη των συμβολαίων, των γραπτών δικαιωμάτων και των συμβολαίων προς το κτηματολόγιο.

Θετική, επίσης, βλέπουμε και τη διάταξη για τα δασικά, ίσως να είναι κάπως γραφειοκρατική. Ίσως θα μπορούσε κάπως να απλοποιηθεί.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Μιχαήλ Νικολάου.

**ΜΙΧΑΗΛ ΝΙΚΟΛΑΟΥ (Μέλος της Συντονιστικής Επιτροπής της Ολομέλειας των Προέδρων των Δικηγορικών Συλλόγων Ελλάδος, Πρόεδρος του Δικηγορικού Συλλόγου της Άρτας):** Καλημέρα σε όλους. Καταρχάς, να πω ότι έχουμε μια πολύ καλή και εποικοδομητική συνεργασία με το Υπουργείο Ψηφιακής Διακυβέρνησης. Πέρυσι, είχαμε επισκεφθεί τον κ. Υφυπουργό τον κ. Κυρανάκη, παρουσία και του Προέδρου του Κτηματολογίου, αλλά και της κυρίας Ανδρεαδάκη αν θυμάμαι καλά.

Κύριε Πρόεδρε, έγινα αποδέκτης πολλών μηνυμάτων από όλες τις γωνιές της Ελλάδος. Ενδεικτικά θα σας πω, μου έχουν στείλει υπομνήματα οι σύλλογοι Ζακύνθου, Νάξου, Μεσολογγίου, Φλώρινας.

Εν τάχει. Πρώτο και κύριο θέμα και αίτημα καθολικό θα έλεγα όλων των δικηγόρων της χώρας κύριε Πρόεδρε, είναι το εξής. Η προθεσμία για τη διόρθωση κτηματολογικών εγγραφών λήγει με μια παράταση που έγινε πέρυσι στις 30/11/2024. Πέρυσι είχαμε ζητήσει για δύο χρόνια αλλά το Υπουργείο μας έδωσε ένα. Πρέπει να δοθεί οπωσδήποτε παράταση τουλάχιστον ενός έτους. Άλλωστε το 2025 λήγει και η κτηματογράφηση σύμφωνα με τις διαβεβαιώσεις του υπουργείου.

Πρέπει να δοθεί παράταση οπωσδήποτε για τους εξής λόγους.

Πρώτον, υπάρχουν χιλιάδες ακίνητα ακόμα τα οποία οι ιδιοκτήτες δεν έχουν προβεί σε διόρθωση από λόγους άγνοιας.

Δεύτερον. Το Ελληνικό Δημόσιο τώρα με τον πρόσφατα ψηφισθέντα νόμο θα προβεί σε πωλήσεις κατεχομένων εκτάσεων από ιδιώτες, τα λεγόμενα καταπατημένα. Υπάρχουν όμως πολλοί ιδιώτες οι οποίοι αμφισβητούν το δικαίωμα του δημοσίου και τώρα βρίσκονται σε δίλημμα αν θα κάνουν αγωγή μέχρι 30/11/2024 ή αν θα πάνε να το εξαγοράσουν.

Άρα, λοιπόν, εδώ, με μια περαιτέρω παράταση της προθεσμίας θα έχουμε ευνοϊκά αποτελέσματα.

Επίσης, στο νησί της Ζακύνθου, μου λέει ο εκεί Πρόεδρος, έχει κτηματογραφηθεί με την παλιά κτηματογράφηση, με συνέπεια οι συντεταγμένες να μην είναι στο σημερινό εθνικό γεωτικό σύστημα αναφοράς, με αποτέλεσμα πολλά ακίνητα να είναι σήμερα κτηματογραφημένα και να βρίσκονται μέσα στη θάλασσα. Αυτά τα ακίνητα, λοιπόν, πώς θα διορθωθούν; Πώς θα τα διορθώσουν οι ιδιοκτήτες να πάρουν τον πραγματικό τίτλο κυριότητας;

Επίσης, υπάρχει ο αντίλογος, ότι αν δεν δοθεί παράταση, θα γίνει μια τροποποίηση της νομοθεσίας και το τεκμήριο του δημοσίου που υπάρχει σήμερα ή κάποιου άλλου ιδιοκτήτη ότι αυτός είναι ο ιδιοκτήτης, θα αρθεί, θα είναι μαχητό. Αυτό, ναι. Είναι καλή αίσθηση, αλλά ακόμα δεν την έχουμε δει. Και εν πάση περιπτώσει τι θα γίνει μέχρι τότε;

Έχω, επίσης, άλλες ενστάσεις από πολλούς δικηγορικούς συλλόγους, οι οποίοι αναφέρουν το εξής: Προβλέπεται, στο νομοσχέδιο, ορισμένες γεωμετρικές μεταβολές να διορθώνονται από μια επιτροπή. Στην αρχή, είναι ένας πιστοποιημένος μηχανικός, στη συνέχεια είναι μια διμελής επιτροπή με τον ένα μηχανικό και κάποιον δικηγόρο. Εκεί, δεν αναφέρεται ποιος είναι ο προϊστάμενος της επιτροπής. Θα θέλαμε αυτό να ξεκαθαριστεί. Και επιπλέον, κύριε Πρόεδρε και μέλη της Επιτροπής, να έχουν και οι δικηγόροι ρόλο να υποβάλουν και αυτοί αιτήσεις για διορθώσεις κτηματολογικών, γεωμετρικών μεταβολών. Αυτό θα ήταν πολύ συμφέρον για όλο τον κόσμο, διότι και εμείς οι δικηγόροι είμαστε εκείνοι οι οποίοι γινόμαστε δέκτες καθημερινά των παραπόνων των πολιτών.

Επίσης, θα πρέπει να απαλειφθεί η διάταξη που λέει ότι οι θιγόμενοι ιδιοκτήτες στην διαδικασία αυτή θα ειδοποιούνται μόνο ηλεκτρονικά. Όχι μόνο ηλεκτρονικά, αλλά να μπορούν και με φυσικό τρόπο, διότι πολλοί ακόμα δεν είναι εξοικειωμένοι.

Θετικό βλέπουμε, κύριε Πρόεδρε και μέλη της Επιτροπής, το γεγονός ότι θα εκτελούνται τα λεγόμενα προσύμφωνα μεταβιβάσεων ακινήτων χωρίς να υπάρχουν ορισμένα δικαιολογητικά. Θα θέλαμε να προστεθεί εδώ, επειδή έχουν γίνει προσύμφωνα πριν από χρόνια και δεν έχουν συνταχθεί οριστικά συμβόλαια, να μην είναι υποχρεωτική η προσκόμιση και του πιστοποιητικού ΕΝΦΙΑ από τους προηγούμενους ιδιοκτήτες. Γιατί, ο προηγούμενος ιδιόκτητης, ο οποίος πώλησε με κάποιο προσύμφωνο το ακίνητό του, δεν έχει πλέον ενδιαφέρον. Αυτό, στον νόμο, δεν αναφέρεται ρητά. Λέει δεν χρειάζεται αποδεικτικό φορολογικής ενημερότητας. Σωστό κι αυτό. Αλλά, να προστεθεί ότι ως προς τον πωλητή με προσύμφωνο δεν είναι υποχρεωτική η προσκόμιση πιστοποιητικού ΕΝΦΙΑ, διότι χωρίς το πιστοποιητικό αυτό, δεν μπορεί ο συμβολαιογράφος να συντάξει συμβόλαιο.

Επίσης, υπάρχει μια ασάφεια στο εξής γεγονός. Οι δικηγόροι εκδίδουν πιστοποιητικά από το παλαιό υποθηκοφυλακείο. Δηλαδή, βαρών, ιδιοκτησίας και λοιπά, μη διεκδικήσεως. Τώρα, με τα καταργούμενα υποθηκοφυλακεία, τα οποία θα περιέλθουν στα κτηματολογικά γραφεία, δεν ξεκαθαρίζεται σαφώς εάν το σχετικό άρθρο του κώδικα περί δικηγόρων, - το άρθρο 36 νομίζω είναι - αφορά στη δυνατότητα. των δικηγόρων να εκδίδουν και πιστοποιητικά τα οποία προκύπτουν από το αρχείο του Κτηματολογικό Γραφείου.

Κύριε Πρόεδρε, υπάρχει μια θετική διάταξη ότι τα αρχεία των καταργούμενων Υποθηκοφυλακείων, τα οποία βρίσκονται συνήθως στην Περιφέρεια, σε πόλεις της επαρχίας, θα διατηρηθούν εφόσον τα παραλάβει ο οικείος δήμος. Αυτό είναι πολύ θετικό γεγονός. Εμείς, εδώ, που είχαμε Περιφερειακά Υποθηκοφυλακεία, γίναμε δέκτες παραπόνων πολλών δημάρχων και δημοτών, ότι φεύγει μια δημόσια Υπηρεσία από την πόλη τους. Τώρα, θα παραμείνει σαν δημόσια Υπηρεσία το αρχείο του Υποθηκοφυλακείου και θα παραμείνει υπό την προστασία του δήμου.

Υπάρχει, όμως, ένα κενό στο νομοθέτημα για το τι θα γίνει εάν ο συγκεκριμένος δήμος αρνηθεί, επειδή δεν έχει τον χώρο. Θα πρέπει να προβλεφθεί ότι θα πάει σε κάποιο άλλο δημόσιο για να φυλάσσεται το αρχείο αυτό και, σε κάθε περίπτωση, να περιέλθει στο Κτηματολογικό Γραφείο.

Τέλος, θα ήθελα να επισημάνω το γεγονός ότι για τους αναγκαστικούς συνεταιρισμούς, δεν αναφέρεται κάτι μέσα στο νομοσχέδιο. Όσοι έχουν ειδικές νομικές γνώσεις, υπάρχουν και οι λεγόμενοι «αναγκαστικοί συνεταιρισμοί». Είναι οι δασικοί συνεταιρισμοί, οι συνεταίροι των οποίων έχουν αγοράσει, από 100 χρόνια και πλέον, εκτάσεις δασικές από τους προηγούμενους. Τη διαχείριση την έχει υποχρεωτικά ο αναγκαστικός συνεταιρισμός με νόμο του 1923. Σήμερα, έχουμε φτάσει να είναι και χίλια άτομα κληρονόμοι των αρχικών αγοραστών. Δηλώσεις για την ιδιοκτησία των συνεταιρισμών αυτών, το Κτηματολόγιο δέχεται μόνον από τα φυσικά πρόσωπα και όχι από τον αναγκαστικό συνεταιρισμό που είναι νομικό πρόσωπο.

Εδώ, θα πρέπει να γίνει μια ειδική τροπολογία, ούτως ώστε οι αναγκαστικοί συνεταιρισμοί να δηλώνουν την ιδιοκτησία των συνεταίρων για λογαριασμό τους, διότι δεν πρόκειται κανείς από τους συνεταίρους αυτούς να δηλώσει, επειδή δεν έχει καμία σχέση. Είναι ο συνεταιρισμός εκείνος που ενδιαφέρεται. Έχουμε υποβάλει και σχετικό υπόμνημα στο Υπουργείο και πιστεύουμε να τείνει ευήκοον ους.

Επαναλαμβάνω και κάτι άλλο, το τελευταίο. Θεωρούμε πολύ αυστηρή και μια απειλούμενη πειθαρχική ποινή στους Προϊσταμένους των Κτηματολογικών Γραφείων όταν, μέσα σε 5 ημέρες, δεν έχουν καταχωρήσει μια Πράξη. Δυνητική είναι, βέβαια, αυτή η ποινή, αλλά πιστεύω ότι πρέπει να γίνει κάποια διόρθωση εκεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο η κυρία Μαρία Μπρουζούκη.

**ΜΑΡΙΑ ΜΠΡΟΥΖΟΥΚΗ (Γενική Γραμματέας της Ομοσπονδίας Δικαστικών Επιμελητών Ελλάδος):** Σας ευχαριστώ πάρα πολύ για την πρόσκληση.

Η Ομοσπονδία Δικαστικών Επιμελητών Ελλάδος χαιρετίζει τις προσπάθειες του Υπουργείου να ολοκληρωθεί η κτηματογράφηση, να απλοποιηθούν οι διαδικασίες και να ψηφιοποιηθεί όσο γίνεται περισσότερο, για τη διευκόλυνση όλων.

Από την ανάγνωση του σχεδίου νόμου, διαπιστώνουμε ότι 4 διατάξεις είναι αυτές, στις οποίες γίνεται αναφορά σε δικαστικούς επιμελητές ή επιδόσεις. Πρόκειται για τα άρθρα 7, 13, 15 και 27.

Θα ξεκινήσω από το κυριότερο, στο οποίο ο κλάδος των δικαστικών επιμελητών είναι κάθετα αντίθετος. Είναι η ρύθμιση που μπορεί να έχει τη δυνατότητα να διενεργεί κοινοποιήσεις ο πολίτης μέσω ενός τρίτου φορέα, στη συγκεκριμένη περίπτωση των ΚΕΠ. Ένας τρίτος φορέας δεν μπορεί να παρέμβει στο κύριο έργο και καθήκον του δικαστικού επιμελητή που, σύμφωνα με τον Κώδικα Πολιτικής Δικονομίας και με το 122α για την ηλεκτρονική επίδοση, είναι ο μόνος που μπορεί να διενεργεί τις επιδόσεις. Θεωρούμε, λοιπόν, ότι αυτή η παρεμβολή είναι πολύ σημαντικό να αφαιρεθεί. Θέλουμε να απαλειφθεί από το σχέδιο νόμου, διότι κανένας τρίτος φορέας δεν μπορεί να έχει καθήκον δικαστικού επιμελητή. Δηλαδή, είναι σαν να λέμε ότι π.χ. ένας πολίτης θα μπορεί να πάει στα ΚΕΠ να κάνει ένα συμβολαιογραφικό πληρεξούσιο. Αυτόν το κύριο καθήκον, ανήκει στον δικό μας κλάδο. Ο τρίτος φορέας πρέπει να απαλειφθεί τελείως.

Υπάρχουν και κάποιες άλλες ασάφειες, όπως το δημόσιο έγγραφο. Δεν διασαφηνίζεται τι δημόσιο έγγραφο θα είναι αυτό που μπορεί να επιδοθεί χωρίς δικαστικό επιμελητή. Αυτά πρέπει να αποσαφηνιστούν για να ξέρουμε. Λέει «το περιεχόμενο του νομικού όρου ‘δημόσιο έγγραφο’ είναι πολύ γενικό». Ποιο θα είναι αυτό το δημόσιο έγγραφο, που θα μπορεί ο πολίτης, μόνος του, να επιδίδει -ας αφήσουμε τα ΚΕΠ- ή το δημόσιο να επιδίδει στον πολίτη;

Πρέπει, λοιπόν, να αποσαφηνιστούν όλες αυτές οι διατάξεις που αφορούν στους δικαστικούς επιμελητές. Γιατί, ναι μεν, λέμε ναι, στην ψηφιοποίηση, αλλά η ψηφιοποίηση δεν σημαίνει ότι θα πρέπει να αντίκειται σε νόμους που ρητά καθορίζουν το καθεστώς των επιδόσεων και το καθεστώς είναι ότι οι επιδόσεις γίνονται από τους δικαστικούς επιμελητές, είτε ηλεκτρονικά, είτε με φυσική παρουσία.

Άρα, λοιπόν, για να πω και για το άρθρο 7, λέει ότι «η κοινοποίηση της αίτησης στους δικαιούχους επηρεαζόμενων ακινήτων των οποίων τα εμπράγματα δικαιώματα επηρεάζονται από την αποδοχή της δεν απαιτείται. Στην περίπτωση επηρεαζόμενων ακινήτων με την ένδειξη αγνώστου ιδιοκτήτη, η αίτηση κοινοποιείται στο ελληνικό δημόσιο εκτός αν αυτό συγκατατίθεται σύμφωνα με την παρούσα». Πρέπει να γίνει σαφές ότι το πρώτο εδάφιο ορίζει ότι δεν είναι απαραίτητη η επίδοση της αίτησης διόρθωσης από τον αιτούντα προς τους δικαιούχους ακινήτων που επηρεάζονται και στο εδάφιο γ΄ κρυσταλλώνεται η υποχρέωση του αιτούντος προς επίδοση στο δημόσιο σχετικά με ακίνητο αγνώστου ιδιοκτήτη.

Συνεπώς, πρέπει να γίνει σαφές ότι διατηρείται το οικείο καθεστώς, δηλαδή, η εντολή επίδοσης από τον αιτούντα σε δικαστικό επιμελητή προς το ελληνικό δημόσιο κατά το άρθρο 126 Δ΄ του Κώδικα Πολιτικής Δικονομίας.

Αυτές είναι οι διατάξεις που αφορούν τον κλάδο μας. Θα καταθέσουμε και υπόμνημα στην Επιτροπή, αλλά ειδικά η διάταξη που αφορά στα Κέντρα Εξυπηρέτησης Πολιτών και στις κοινοποιήσεις και επιδόσεις μπορούν να κάνουν το αίτημά μας είναι να απαλειφθούν πλήρως. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Καντερές.

**ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο):** Ευχαριστούμε για την πρόσκληση στην ακρόαση των φορέων στο πλαίσιο του υπό συζήτηση νομοσχεδίου.

Μεταφέρουμε την αγωνία του προσωπικού που αγωνίζεται πέραν των ορίων του να κρατήσει ζωντανό το όραμα του μεγάλου έργου για το δημόσιο συμφέρον σε ένα περιβάλλον αστάθειας κάτω από δύσκολες συνθήκες. Προκαλούμε όποιο πιστοποιημένο φορέα μέτρησης παραγωγικότητας να διαπιστώσει το υψηλό επίπεδο σε όλους τους τομείς δραστηριότητας.

Είμαστε απόλυτα βέβαιοι ότι σε κάθε έναν από τους παρευρισκόμενους σε αυτή την αίθουσα έχουν φτάσει παράπονα που αφορούν στην ταλαιπωρία των πολιτών από το Κτηματολόγιο. Πώς είναι δυνατόν, όμως, σε ένα περιβάλλον εργασίας που δεν είναι φιλικό στους εργαζόμενους; Γι’ αυτό το λόγο, απορρίπτεται σε σημαντικό βαθμό από επιτυχόντες διαγωνισμών ΑΣΕΠ, παρουσιάζει μηδαμινό ενδιαφέρον στην προσέλκυση προσωπικού από άλλους δημόσιους φορείς στο πλαίσιο της κινητικότητας. Πώς είναι δυνατό αυτός ο φορέας να είναι φιλικός προς τους πολίτες;

Οι εργαζόμενοι δεν αποτελέσαμε ποτέ μέρος του προβλήματος. Αντιθέτως, καταβάλλουμε κάθε προσπάθεια να αποτελέσουμε μέρος της λύσης. Στο πλαίσιο αυτό, συντάξαμε μια επιστολή που συγκέντρωσε περισσότερες από 400 υπογραφές εργαζομένων και η οποία διαβιβάστηκε τόσο στον κ. Πρωθυπουργό, όσο και στην Κοινοβουλευτική Ομάδα της Νέας Δημοκρατίας, καθώς δεν θέλουμε τα προβλήματα που αντιμετωπίζουμε να γίνουν πεδίο αντιπολιτευτικής αντιπαράθεσης.

Ωστόσο, είμαστε στη διάθεσή σας αν κάποιος εκ των παρευρισκόμενων επιθυμεί περαιτέρω ενημέρωση.

Ζητούμε από όλους, τόσο από τον κ. Υφυπουργό, όσο και από τον κ. Υπουργό και από τους Βουλευτές των κομμάτων να εποπτεύσουν ουσιαστικά και σε συνεργασία με τους εργαζόμενους τον τρόπο λειτουργίας του φορέα, στο πλαίσιο των κανόνων που ορίζει ελληνική πολιτεία για τη λειτουργία μιας δημόσιας υπηρεσίας.

Ο ν. 4512 υπήρξε μεν μια καινοτομία και ένα οικονομικά επιτυχημένο μοντέλο, έχει αποδειχθεί όμως εν τοις πράγμασι ότι η προσαρμογή και μετατροπή σε δημόσια υπηρεσία μιας πρώην Α.Ε. και εκατοντάδων άμισθων Υποθηκοφυλακείων χωρίς κανείς επί της ουσίας υπάλληλος οποιασδήποτε διοικητικής βαθμίδας να γνωρίζει κανόνες και υποχρεώσεις που απορρέουν από νόμους και κανονισμούς που αφορούν στη λειτουργία των δημοσίων υπηρεσιών.

Αυτό αποτελεί μια βόμβα στα θεμέλια του. Σε αυτό το σημείο, το λιγότερο που θα μπορούσαμε να ζητήσουμε είναι με πρωτοβουλία σας, καθώς εμείς μόνο να προτείνουμε μπορούμε, να εγκαταστήσετε κλιμάκιο Επιθεωρητών Δημόσιας Διοίκησης στο Ελληνικό Κτηματολόγιο για να ελέγχει τόσο τις αποφάσεις της διοίκησης, όσο και τις λύσεις που προτείνονται.

Σε αυτή την βόμβα που περιμένουν όλοι να σκάσει, προστίθεται με το παρόν νομοσχέδιο το βάρος της κτηματογράφησης εντός λειτουργούντος κτηματολογίου με τα άρθρα 3 και 4, η τεχνητή νοημοσύνη με το άρθρο 11 και η δυνατότητα πρόσληψης προϊσταμένων κτηματολογικών γραφείων και υποκαταστημάτων από την ελεύθερη αγορά με σχέση εργασίας ορισμένου χρόνου διάρκειας 12 μηνών, με το άρθρο 21.

Πώς είναι, λοιπόν, δυνατόν να στεγαστούν οι υπηρεσίες κτηματογράφησης, τα κτηματολογικά γραφεία και τα υποκαταστήματά τους, όταν ήδη παρουσιάζουν σημαντικές ελλείψεις εξοπλισμού και κατάλληλων γραφειακών εγκαταστάσεων. Πώς είναι δυνατόν στις υπηρεσίες back office που αναφέρεται στο νομοσχέδιο ότι θα αναλάβουν με νέα σύμβαση οι ανάδοχοι, να είστε τόσο βέβαιοι ότι αυτοί θα αποδεχθούν ότι θα υπάρξει συμφωνία στο τίμημα, ότι το ελεγκτικό συνέδριο θα τις εγκρίνει, ότι δεν θα υπάρξουν ενστάσεις και αν όλα ή κάποια από αυτά συμβούν; Τότε θα κοιτάξετε πίσω σας, για να δείτε τι λύσεις έχετε κ. Υπουργέ. Ναι, θα είναι πάλι εκεί αυτοί οι λιγοστοί, πάντα πρόθυμοι υπάλληλοι του κτηματολογίου, όμως κάπως έτσι οι 60.000 εκκρεμότητες που προστίθενται κάθε χρόνο στο φορέα θα πολλαπλασιαστούν. Θα ήταν πολύ χρήσιμες και οι τοποθετήσεις τόσο της ομοσπονδίας μας όσο και της αιρετής σε αυτά τα θέματα, οι οποίες δυστυχώς δεν κλήθηκαν.

Αξιότιμοι κύριοι και κυρίες, στόχος μας είναι να επιβιώσει ο φορέας. Πώς όμως μπορεί να γίνει αυτό, όταν το προσωπικό δεν έρχεται και όσοι έρχονται παραιτούνται και φεύγουν; Δεν έρχονται, αντίθετα φεύγουν. Ποιος μπορεί να μας πει το λόγο; Είναι προς τη σωστή κατεύθυνση οι προσλήψεις για ένα έτος σε θέσεις ευθύνης; Πώς θα προλάβουν να προσαρμοστούν, να αντιληφθούν τη κρισιμότητα της ευθύνης που έχουν και να επιτελέσουν το έργο τους με ασφάλεια και δικαιοσύνη, απέναντι στους πολίτες οι υπάλληλοι με τη δεκάμηνη σύμβαση σε επιτελικές θέσεις; Πώς είναι δυνατόν, οι διαρκείς πειραματισμοί να μην επιτείνουν καταστάσεις αστάθειας στο περιβάλλον εργασίας σε βάρος του έργου εθνικής σημασίας και της εξυπηρέτησης του δημοσίου συμφέροντος; Είναι δεδομένο πλέον, ότι φορέας δεν αποτελεί ένα φυσιολογικό εργασιακό περιβάλλον.

Θα γίνω λίγο κουραστικός, θυμίζοντάς σας, στο σημείο αυτό, την αντίστοιχη συνεδρίαση η οποία έγινε στη σκιά μιας εξαιρετικής από άποψη συμμετοχής απεργίας των εργαζομένων στο κτηματολόγιο, στο πλαίσιο της ψήφισης του ν.5073 όπου ζητούσαμε την επίλυση των εργασιακών θεμάτων. Τότε, από το βήμα της Βουλής, κ. Υφυπουργέ, είχατε αναγνωρίσει το δίκαιο αίτημά μας για την προϋπηρεσία. Ειδικότερα, ζητούσαμε την αναγνώριση για το σύνολο της προϋπηρεσίας του προσωπικού του φορέα που είχε διανυθεί ή αναγνωριστεί από την πρώην ΕΚΧΑ και τα υποθηκοφυλακεία, τόσο μισθολογικά και βαθμολογικά όσο και για κάθε άλλη έννομη συνέπεια. Στο τότε νομοσχέδιο - αυτή ήταν ειρωνεία σε εμάς - γινόταν αντίστοιχη ρύθμιση για την ΗΔΙΚΑ. Στο παρόν νομοσχέδιο και συγκεκριμένα στο άρθρο 24 γίνεται μια αντίστοιχη ρύθμιση που αφορά μόνον τρεις υπαλλήλους του φορέα.

Παρακαλούμε, κύριε Υφυπουργέ, να τηρήσετε τη δέσμευσή σας, καθώς υπάρχουν πολλές περιπτώσεις υπαλλήλων οι οποίοι χάνουν δικαιώματα, τα οποία σε άλλες υπηρεσίες είναι αυτονόητα. Ενδεικτικά αναφέρουμε ότι είναι δεκάδες οι περιπτώσεις υπαλλήλων που θα βγουν στη σύνταξη χωρίς να λάβουν αποζημίωση ευδόκιμης υπηρεσίας. Είναι πολλοί οι συνάδελφοι που εργαζόντουσαν από υποθηκοφυλακείο σε υποθηκοφυλακείο, δεδομένου ότι ο όγκος των πράξεων που μετέγραφαν δεν δικαιολογούσε την πλήρη απασχόλησή τους και πολλές φορές εργαζόντουσαν κάποιους μήνες σε ένα υποθηκοφυλακείο και κάποιους μήνες σε άλλο. Η μη τήρηση της δέσμευσης σας μας αναγκάζει να υποβάλλουμε εκατοντάδες αγωγές οι οποίες θα κοστίσουν στο ελληνικό δημόσιο, αλλά το βασικότερο θα αποσπάσουν το προσωπικό του φορέα από το κρίσιμο έργο του μια τόσο κρίσιμη στιγμή.

Επιπλέον, δεν μπορούμε να παραβλέψουμε ότι η χορήγηση επιμισθίου σε εργαζόμενους που κάνουν συγκεκριμένες εργασίες είναι προς θετική κατεύθυνση, όπως και εκείνη για τη χορήγηση μπόνους σε αυτούς. Εκφράζουμε, όμως, τη βαθιά μας ανησυχία, ότι αυτό θα κλονίσει ακόμη περισσότερο το ηθικό του προσωπικού και θα επιφέρει αντίθετα αποτελέσματα, καθώς αποκλείονται ουσιώδεις δραστηριότητες του φορέα. Το 80% του προσωπικού του φορέα δεν έχει την δυνατότητα, εφόσον πιάσει τους στόχους που του έχουν ήδη τεθεί με απόφαση διοικητικού συμβουλίου, να λάβουν το μπόνους καθώς οι δραστηριότητες τους δεν περιλαμβάνονται στην ΚΥΑ. Είμαστε στη διάθεση όποιου επιθυμεί να δώσουμε περισσότερες πληροφορίες. Πραγματικά, αυτή η αντιμετώπιση του προσωπικού αξίζει μπόνους αρνητικής καινοτομίας, αν υπήρχε.

Ακόμη και το νομοσχέδιο του Υπουργείου Εσωτερικών - ήταν σε διαβούλευση μέχρι πριν από λίγες μέρες και θα έρθει προς ψήφιση τις επόμενες ημέρες - προβλέπει στους φορείς που υπόκεινται σε στοχοθεσία, οριζόντια καταβολή του 40% του μπόνους. Είναι τυχαία αυτή η πρόβλεψη; Το ζητούμενο εξακολουθεί να αποτελεί στελέχωση του φορέα σε όλες τις ειδικότητες εργαζομένων. Εάν λειτουργούσαμε με γνώμονα το δημόσιο συμφέρον θα δίνονταν ουσιαστικά κίνητρα για να στελεχωθεί ο φορέας. Δεν γίνεται να δίνουν οι εργαζόμενοι την ψυχή τους, χρόνο πέραν του ωραρίου εργασίας, αλλά και χρήματα από την τσέπη τους σε πολλές περιπτώσεις, για τη λειτουργία του φορέα και ο πολίτης να συνεχίζει να ταλαιπωρείται. Πόση τεκμηρίωση χρειάζεται για να πούμε ότι ο δρόμος της ανάπτυξης πρωτίστως περνά μέσα από τους ανθρώπους, τουλάχιστον όσο υπάρχουν γραφεία, υπάλληλοι, πολίτες. Εάν η τεχνητή νοημοσύνη μπορεί να υποκαταστήσει και τη λογική, τότε είμαστε στο σωστό δρόμο, να την εγκαταστήσουμε και ίσως κάτι σώσουμε.

Σας καλούμε να σεβαστείτε και να επενδύσετε στο προσωπικό χωρίς αποκλεισμούς και προκαταλήψεις. Θέλω να αναφέρω ότι έχουν έρθει σε γνώση μας κάποιες ετοιμασίες διατάξεων, οι οποίες δε βρισκόντουσαν ούτε στη δημόσια διαβούλευση ούτε στο νομοσχέδιο που έχει κατατεθεί.

Ελπίζουμε, μέσα από τη ψυχή μας, διότι δεν έχουμε καμία διάθεση αντιπαράθεσης μαζί σας, κ. Υπουργέ, και δεν θέλουμε να αφήσουμε ούτε για μια ώρα τα καθήκοντά μας. Βέβαια, το άρθρο 12, που ήταν στη διαβούλευση μας είχε τρομάξει.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ποιες διατάξεις;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Καντερέ, αν θέλετε, να γίνετε πιο συγκεκριμένος για να μπορεί να είναι και πιο εύκολη η απάντηση από τον Υπουργό.

**ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο):** Αν υπάρχουν άλλες διατάξεις πέραν αυτών που ήδη έχουν κατατεθεί που αφορούν το Κτηματολόγιο και τα εργασιακά.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Απόστολος Τσούτσας, Πρόεδρος του Πανελλήνιου Συνδέσμου Εργαζομένων Κτηματολογίου.

**ΑΠΟΣΤΟΛΟΣ ΤΣΟΥΤΣΑΣ (Πρόεδρος του Πανελλήνιου Συνδέσμου Εργαζομένων Κτηματολογίου):**  Κύριε Πρόεδρε, κυρίες και κύριοι βουλευτές, ευχαριστούμε για την πρόσκληση. Σε γενικές γραμμές, το νομοσχέδιο το χαιρετίζουμε και γενικότερα μας έχει συνηθίσει το Υπουργείο σε νομοθετήματα που θα βοηθήσουν το Κτηματολόγιο, επιτέλους, να ολοκληρωθεί.

 Το Α και το Ω για μας σε αυτό το νομοθέτημα είναι το άρθρο 11, που αναφέρεται στην τεχνητή νοημοσύνη. Το επισημαίνω αυτό, διότι, επί της ουσίας, δείχνει την έμπρακτη βούληση του Υπουργείου να κάνει μια χώρα μια υπηρεσία. Αυτό ήταν αίτημα μας από το 1998, να υπάρχει μια υπηρεσία ασχέτως σε ποιο μέρος της επικράτειας και να μεταγράψουμε τους ίδιους όρους και τις ίδιες προϋποθέσεις. Μπορούν οι επαγγελματίες να σας βεβαιώσουν, ότι ανάλογα σε ποιο γραφείο απευθύνονταν είχαν διαφορετική αντιμετώπιση για το ίδιο έγγραφο. Η σύγχυση είναι που στην ουσία οδηγεί στην καταχώριση ή στην απόρριψη. Αυτό το πράγμα θα το λύσει και επιτέλους θα έχουμε μια υπηρεσία για όλη την επικράτεια.

 Ένα δεύτερο άρθρο, που θα ήθελα να πω με δυο λόγια, είναι το άρθρο 20. Διατηρούμε επιφυλάξεις αν πρέπει να ασκούνται τέτοιου είδους καθήκοντα με ανάθεση αποφάσεων από εν ενεργεία δικηγόρους κατά παρέκκλιση του θεσμοθετημένου ασυμβίβαστου. Θεωρούμε, ότι στην αγορά θα δημιουργηθούν στρεβλώσεις και εγώ θέτω το απλό ερώτημα, για ποιο λόγο ο πολίτης να απευθυνθεί σε άλλους επαγγελματίες πέραν αυτών. Επιπλέον, επισημαίνουμε, ότι στην καθημερινότητα μας βλέπουμε και στην πράξη να υπάρχει μεγάλη διάσταση από το πνεύμα του νομοθέτη. Συναντούμε καθημερινά μέσα στον φορέα Π.Ε. διοικητικούς υπαλλήλους που διαθέτουν γνώσεις, πείρα και αντίληψη για να τους ανατεθούν καθήκοντα έκδοσης αποφάσεων. Αυτό είναι ένα γεγονός, που πρέπει να το ξαναδεί το Υπουργείο ώστε να εξαντληθούν όλες οι δυνατότητες αξιοποίησης του υπάρχοντος προσωπικού του Κτηματολογίου.

Σε σχέση με τις νομοθετικές ρυθμίσεις που αφορούν ζητήματα εργαζομένων και δεν είναι στο παρόν νομοσχέδιο, εμείς θα θέλαμε να τονίσουμε τα εξής: Μια από τις βασικές μας προτάσεις που θέσαμε προ μηνών, αφορούσε τη στρέβλωση που έχει προκύψει από τις διατάξεις 4512 ως προς την βαθμολογική αναγνώριση της προϋπηρεσίας των υπαλλήλων των αμίσθωτων υποθηκοφυλακείων που μισθοποιήθηκαν με τον ν. 4456/17. Ζητήσαμε να τροποποιηθεί με νομοθετική ρύθμιση το άρθρο 20 του ν. 4512 και είχαμε προτείνει ως εναλλακτική λύση την επίλυση των ζητημάτων, μέσω διαδικασίας του υπηρεσιακού συμβουλίου του φορέα «ΕΛΛΗΝΙΚΟ ΚΤΗΜΑΤΟΛΟΓΙΟ» καθ’ υπόδειξη μάλιστα του Υπουργείου Δικαιοσύνης.

 Τονίζουμε από το βήμα αυτής της Επιτροπής ότι προσβλέπουμε στην πολιτική ηγεσία, κύριε Υπουργέ, να εξετάσετε σε νομική βάση την πρότασή μας και τα επιχειρήματά μας και να σκύψετε πάνω από τα προβλήματα 118 εργαζομένων ώστε να δοθεί επιτέλους λύση σε αυτή την αδικία. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Τζιουμακλής Δημήτριος, Πρόεδρος του Πανελλήνιου Συλλόγου Πτυχιούχων Μηχανικών Γεωπληροφορικής και Τοπογραφίας.

**ΔΗΜΗΤΡΙΟΣ ΤΖΙΟΥΜΑΚΛΗΣ (Πρόεδρος του Πανελλήνιου Συλλόγου Πτυχιούχων Μηχανικών Γαιωπληροφορικής και Τοπογραφίας):** Κύριε Πρόεδρε, κύριε Υφυπουργέ, κύριοι Βουλευτές, πρωτίστως, να σας ευχαριστήσουμε για την πρόσκληση.

Το σημερινό νομοσχέδιο είναι ένα διαφορετικό νομοσχέδιο, κομβικής σημασίας, μιας και ολόκληρη η χώρα περνά σε καθεστώς λειτουργούντος Κτηματολογίου.

Θα ξεκινήσουμε με ορισμένες παρατηρήσεις στο Κεφάλαιο Β’, αναφορικά με τη διαδικασία διόρθωσης γεωμετρικών στοιχείων των ακινήτων και τον πιστοποιημένο μηχανικό.

Στο άρθρο 7, όπως διαμορφώθηκε το σχέδιο νόμου, παράγραφος 2α, προτείνουμε την προσθήκη «τουλάχιστον τριετούς εργασιακής εμπειρίας από τη λήψη του πτυχίου ή διπλώματος», λόγου σοβαρότητας και πολυπλοκότητας του αντικειμένου που θα κληθούν να αντιμετωπίσουν οι πιστοποιημένοι μηχανικοί.

Στο άρθρο 7, παράγραφος 4, αναφορικά με την περίοδο των 10 ημερών. Ορισμένες φορές λόγω πολυπλοκότητας των υποθέσεων, οι δέκα ημερολογιακές ημέρες μπορεί να είναι λίγες για τη μελέτη των δεδομένων και την ορθή κρίση. Προτείνεται η δυνατότητα ο πιστοποιημένος μηχανικός να μπορεί να ζητήσει, εγγράφως και αιτιολογημένα, παράταση εντός των πρώτων τριών ημερών για παράδειγμα από την ανάληψη της υποχρέωσης επιπρόσθετων 10 ημερών. Φυσικά, για να μην υπάρχει κατάχρηση από την πλευρά του εκάστοτε μηχανικού, προτείνεται ο πιστοποιημένος μηχανικός να δύναται να ζητήσει παράταση σε κάποιο ποσοστό των υποθέσεων που θα αναλαμβάνει.

Στο άρθρο 9, παράγραφος 2, η υπεύθυνη δήλωση του πιστοποιημένου μηχανικού ότι για την υπόθεση που του ανατίθεται δεν συντρέχει στο πρόσωπό του σύγκρουση συμφερόντων, είναι καθαρά υποκειμενική. Αντιθέτως, μπορεί να χρησιμοποιηθεί και εδώ η τεχνητή νοημοσύνη, που να ελέγχει, τόσο αν στα συνυποβαλλόμενα έγγραφα υπάρχει έγγραφο με την υπογραφή του πιστοποιημένου μηχανικού, για παράδειγμα ένα τοπογραφικό διάγραμμα, όσο και αν συντρέχει βαθμός συγγένειας μεταξύ αυτού και των εμπλεκομένων της υπόθεσης και να μη συμμετέχει στην εκάστοτε κλήρωση που θα γίνεται.

Επιπρόσθετα, από την παράμετρο της επαγγελματικής έδρας ενός τοπογράφου, δεν συνεπάγεται πως απαραίτητα ο μηχανικός περιορίζεται σε αυτή. Ένα παράδειγμα θα μπορούσε να είναι ένας μηχανικός ο οποίος δραστηριοποιείται στα όρια δύο νομών, έχοντας επαγγελματική έδρα στον πρώτο νομό, αλλά μεγάλο κύκλο εργασιών στο δεύτερο νομό. Στον αντίποδα του σκεπτικού του σχεδίου νόμου, οι τοπογράφοι μηχανικοί μελετούν και είναι γνώστες σε βάθος του ιδιοκτησιακού καθεστώτος και των ιδιαζουσών περιπτώσεων της εκάστοτε περιοχής που εργάζονται, για παράδειγμα, παραμεθόριες περιοχές, ιδιοκτησιακό καθεστώς των νήσων. Ως εκ τούτου, ίσως είναι βέλτιστο και πιο παραγωγικό για τον φορέα, να μπορούν να συμμετέχουν υπό προϋποθέσεις οι μηχανικοί στην επαγγελματική τους έδρα.

Αναφορικά με το άρθρο 17. Είναι πολύ ορθή η προσθήκη του «ΚΗΔ» στις άδειες δόμησης. Επίσης ένα άλλο πρόβλημα που έχει διαπιστωθεί σε πολλές περιπτώσεις δικαιοπραξιών, χρησιμοποιούνται τοπογραφικά διαγράμματα με ημερομηνίες προγενέστερης του 2018, έτσι ώστε να αποφεύγουν την έκδοση του «ΚΗΔ» (Κωδικό Ηλεκτρονικού Διαγράμματος). Δεδομένου ότι το σύνολο της χώρας θα περάσει σε καθεστώς λειτουργούντος Κτηματολογίου, αλλά και ότι χρονικά απέχουν περισσότερα από έξι χρόνια από το 2018, προτείνεται η αποκλειστική χρήση τοπογραφικών διαγραμμάτων που έχουν υποβληθεί στον ψηφιακό υποδοχέα του Κτηματολογίου σε όλες τις δικαιοπραξίες που αφορούν ακίνητα που βρίσκονται σε περιοχές λειτουργούντος Κτηματολογίου.

Τέλος, αναμένουμε με μεγάλο ενδιαφέρον τις αποφάσεις του Διοικητικού Συμβουλίου του Φορέα γύρω από τις εξουσιοδοτικές διατάξεις του άρθρου 31, αναφορικά με την πιστοποίηση των μηχανικών και παραμένουμε ως Σύλλογος στη διάθεση του Φορέα για να συμβάλλουμε τα μέγιστα για ένα άρτιο αποτέλεσμα.

Δεδομένου ότι η χώρα θα περάσει σε καθεστώς λειτουργούντος Κτηματολογίου, αλλά επειδή αυτό συμβαίνει μέσα από διαφορετικές διαδικασίες, θα πρέπει να υπάρχει ουσιαστική και πολλαπλή ενημέρωση των πολιτών αναφορικά με τις διαδικασίες, τις υποχρεώσεις τους, με σκοπό να μην υπάρξει το φαινόμενο της άνισης μεταχείρισης των πολιτών.

Επιπρόσθετα, με αφορμή το χρονικό σημείο που βρισκόμαστε, θα πρέπει να γίνει αξιολόγηση των ακινήτων που έχουν χαρακτηριστεί ως αγνώστου ιδιοκτήτη, εννοώ τον αριθμό. Ο αριθμός αυτών των ακινήτων, θα δείξει κατά πόσο έχει πετύχει το έργο του Κτηματολογίου αυτά τα 30 χρόνια.

Το Κτηματολόγιο είναι ένα εργαλείο ανάπτυξης, πρωτίστως για το κράτος και θα πρέπει να είναι, όχι μόνο λειτουργούν αλλά και λειτουργικό. Η απλοποίηση των διαδικασιών για την καταχώρηση των ακινήτων, ακόμη και σε καθεστώς λειτουργίας, είναι μονόδρομος. Οι πολίτες δεν αντέχουν τα κόστη και τις καθυστερήσεις των αγωγών και το ίδιο το κράτος, στερείται εσόδων από συναλλαγές ακινήτων που δεν ολοκληρώνονται. Για παράδειγμα, ένα ακίνητο χαμηλής αξίας κάτω των 1.000 (χιλίων) ευρώ που δεν έχει δηλωθεί στο Κτηματολόγιο και φαίνεται σήμερα ως αγνώστου ιδιοκτήτη, δεν μεταβιβάζεται, καθώς δεν συμφέρει οικονομικά τους συναλλασσόμενους. Προτείνεται η ανάληψη πρωτοβουλίας για αλλαγή της νομοθεσίας με σκοπό, για ένα μεγάλο - μεγάλο μεταβατικό στάδιο, να υπάρχει Η δυνατότητα οι πολίτες να συνεχίσουν να δηλώνουν κανονικά τα ακίνητά τους στο λειτουργούν Κτηματολόγιο και εδώ να εξεταστεί και η περίπτωση της χρησικτησίας με σχετική υποσημείωση γι’ αυτή τη νέα κατηγορία ακινήτων μέσα στον Φορέα, όπου η υποσημείωση μπορεί να αφαιρείται μετά την παρέλευση ενός χρονικού διαστήματος ή με τη δημιουργία συμβολαίων, όπου θα υπάρχει και ένας επιπρόσθετος συνολικός έλεγχος.

Αναφορικά με τα όρια των ανοχών, θα πρέπει να εξεταστεί η αύξησή τους, για ένα μεταβατικό χρονικό διάστημα, με σκοπό να μην υπάρχει και πάλι τροχοπέδη στις συναλλαγές των ακινήτων. Δείτε σχετικά τα ακίνητα της πρώτης γενιάς κτηματογράφησης. Ουσιαστικά πρόκειται για μια χρονική μετάθεση του προβλήματος των εσφαλμένων υποβάθρων κτηματογράφησης, αλλά δεν θα περιοριστεί ο πολίτης στις συναλλαγές και θα δοθεί χρόνος στον φορέα να αξιολογήσει καλύτερα την κατάσταση και τις επιθυμητές επεμβάσεις που θα κάνει, με σκοπό να διορθώσει όλα τα προβλήματα που θα ανακύψουν από τη μετάβαση σε λειτουργούν κτηματολόγιο.

Τέλος, επειδή πρόκειται για ένα μεταβατικό και κρίσιμο στάδιο που επέρχεται με το παρόν θετικό νομοσχέδιο, παραμένουμε στη διάθεσή σας για να συμβάλουμε ως Σύλλογος τα μέγιστα στη διαμόρφωση ενός λειτουργικού κτηματολογίου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Νικόλαος Ραμπαούνης.

**ΝΙΚΟΛΑΟΣ ΡΑΜΠΑΟΥΝΗΣ (Πρόεδρος του Συνδέσμου Εταιρειών Γεωπληροφορικής και Κτηματολογίου)**: Καλησπέρα. Αξιότιμε κύριε Πρόεδρε, κύριε Υφυπουργέ, κ.κ. βουλευτές, μέλη των φορέων, ο ΣΕΓΕΚ εκπροσωπεί περισσότερα από 40 γραφεία κτηματογράφησης, στελεχωμένα με μηχανικούς και δικηγόρους που συνέταξαν έως σήμερα το έργο της κτηματογράφησης, ενός έργου που κάποτε είχε χαρακτηριστεί το μεγαλύτερο από τα μεγάλα έργα.

Σε όλη τη διάρκεια του έργου αυτού έχουν συλλέξει, επεξεργαστεί και καταχωρήσει στο πληροφοριακό σύστημα 31 εκατομμύρια δικαιώματα σε όλη την επικράτεια. Το έργο ξεκίνησε με τα πρώτα πιλοτικά προγράμματα στα αστικά κέντρα, πέρασε στην περιφέρεια και το τελευταίο του τμήμα, με το κτήμα 16, στην υπόλοιπη Ελλάδα.

Έχουν περάσει πολλές αλλαγές, παραδοχές σε σχεδιασμούς, αλλά η ουσία παραμένει η ίδια. Συλλογή, καταγραφή και επεξεργασία του συνόλου της πληροφορίας που τεκμηριώνει την ιδιοκτησία των πολιτών με όλα τα προβλήματα και τις ιδιαιτερότητες που αυτό συνεπάγεται.

Σε αυτά, θα πρέπει να προσθέσουμε χρησικτησίες, εμβαδά που αυξάνουν την επιφάνεια της χώρας, την έλλειψη τίτλων σε πολλές περιοχές της χώρας, τους δασικούς χάρτες που αναμόρφωσαν την κτηματογράφηση τουλάχιστον δύο φορές και δεν έχουν ολοκληρωθεί, τις αποφάσεις επιτροπών εξέτασης ενστάσεων που μεταφέρονται στο λειτουργούν κ.α..

Έως σήμερα, το 35% έχει περάσει στο λειτουργούν κτηματολόγιο, κυρίως στα μεγάλα αστικά κέντρα και στις πιλοτικές περιοχές των πρώτων προγραμμάτων, ήτοι 10 εκατομμύρια δικαιώματα με 334.000 άγνωστα γεωτεμάχια. Μεγάλο μέρος των περιαστικών περιοχών ολοκληρώθηκε στο τέλος του 2023 και το υπόλοιπο μέσα στο 2024, ενώ το σύνολο της χώρας ολοκληρώνεται με βάση το σχεδιασμό μέσα στο 2025. Αφορά 20 εκατομμύρια συλλεχθέντα δικαιώματα έως τώρα. Μένει να δούμε στις 30/11 πόσα θα φτάσουμε, ενώ παραμένουν 3 εκατομμύρια άγνωστα γεωτεμάχια σε αυτές τις περιοχές που εκτιμάται ότι εμπεριέχουν πάνω από 5 εκατομμύρια άγνωστα δικαιώματα. Άρα το κτηματολόγιο ολοκληρώνεται με σημαντικές παραδοχές και εκκρεμότητες στα δασικά, στις ενστάσεις, στους αγνώστους.

Πρέπει να επισημανθεί ότι το κτηματολόγιο είναι ένας ζωντανός οργανισμός που εξελίσσεται, πρέπει να συντηρείται, ενημερώνεται και βελτιστοποιείται καθημερινά. Οποιαδήποτε προσπάθεια εκσυγχρονισμού και βελτιστοποίησης διαδικασιών είναι προς τη σωστή κατεύθυνση. Λύση μαγική δεν υπάρχει παρά μόνο συνεχής προσπάθεια όλων για βελτίωση και εξέλιξη για ένα σύγχρονο κτηματολόγιο σε λειτουργία.

Το κείμενο που σας διάβασα είναι το κείμενο που διάβασε ο ΣΕΓΕΚ στις 6.12.2023, πριν από δέκα μήνες στο νομοσχέδιο «Επιτάχυνση 1». Δέκα μήνες μετά ήρθε η Επιτάχυνση 2, που ονομάζεται τώρα «Ολοκλήρωση της κτηματογράφησης». Η μετάβαση αυτή μας βρίσκει με αρκετές εκκρεμότητες ακόμα, όπως προαναφέραμε, αλλά με πολλές εκκρεμότητες συμβατικά για τους αναδόχους. Παραδείγματα: Υπάρχει εκκρεμότητα με την αμοιβή του πρώτου σταδίου, η οποία προκύπτει από την ερμηνεία συμβατικών τευχών από τον εργοδότη, πληρώνεται με επιμέτρηση, αφορά τη σύνταξη του προκαταρκτικού υποβάθρου που χρησιμοποιείται στην κτηματογράφηση για το σύνολο των γεωτεμαχίων της χώρας και θα χρησιμοποιηθεί στο λειτουργούν ως υπόβαθρο για την επεξεργασία από όλους. Με τον τρόπο αυτό υπάρχουν συμβάσεις που θα το πληρωθούν σε ποσοστό ακόμη και με 40% - 45% ενώ έχουν κάνει τη δουλειά για το όλον.

 Δεύτερον, η λειτουργία των γραφείων κτηματογράφησης, η οποία μέσα από τις συνεχείς παρατάσεις του έργου από τους προηγούμενους υπουργούς, βρισκόταν με μεγάλα διαστήματα χωρίς αμοιβή για το προσωπικό και τις υπηρεσίες στη συλλογή και επεξεργασία της πληροφορίας που εισερχόταν στις πύλες εισόδου της κτηματογράφησης, που ήταν τα φυσικά γραφεία τότε, χωρίς δυνατότητα ψηφιακής υποβολής. Οι αμοιβές αυτές εκκρεμούν.

Επιπρόσθετα, οι αμοιβές μας δεν έχουν αναπροσαρμοστεί με βάση τα τιμολόγια του 2011 με ό,τι αυτό συνεπάγεται, δεν έχουν πάρει τη τιμαριθμική αναπροσαρμογή, με αποτέλεσμα την οικονομική δυσπραγία των αναδόχων.

Και ερχόμαστε στην επόμενη μέρα, 17 ως 21 από τις συμβάσεις μας φαίνεται, από τις 64 συνολικά που αφορούν τα 20,4 εκατομμύρια δικαιώματα που σας ανέφερα, 17 στις 64, θα περάσουν σε καθεστώς λειτουργίας και ταυτόχρονα κτηματογράφησης. Πολλά μένει να προσδιοριστούν για το πώς αυτό μπορεί να επιτευχθεί. Για τις υπόλοιπες περιοχές το λειτουργόν Κτηματολόγιο ξεκινά μόνο με την υποστήριξη του φορέα 1.1.2025.

Οι διαπιστευμένοι μηχανικοί, που εντάσσεται ως θεσμός, θα αντληθούν από μια πολύ περιορισμένη δεξαμενή ενδιαφερομένων σε αυτή τη φάση, στην παρούσα οικονομική κατάσταση της χώρας, στον χώρο των μηχανικών και θα πρέπει να εισέλθουν σε ένα περιβάλλον τεράστιου όγκου δεδομένων ως εργασία, με μόνο σίγουρο την ένταση εργασίας και παραδοσιακά πολύ μικρές αμοιβές. Σ’ αυτή την εργασία θα πρέπει να συμμετέχουν άνθρωποι με εμπειρία και ειδική γνώση της περιοχής, στην οποία θα κληθούν να επέμβουν.

Εδώ, θα πρέπει να αναφέρω, ότι οι ακρίβειες των υποβάθρων των Γερμανών και των Ολλανδών, από τους οποίους βλέπουμε και προχωράμε στο θεσμό των διαπιστευμένου μηχανικού, έχουν υπόβαθρα πέντε εκατοστών στο Κτηματολόγιο, ενώ τα δικά μας υπόβαθρα είναι 50 εκατοστά στις αστικές περιοχές και ακρίβειας δύο μέτρων στις αγροτικές περιοχές.

Είναι σαφές, λοιπόν, ότι η συντήρηση, η βελτίωση και η υποστήριξη του λειτουργούντος Κτηματολογίου των συνολικά 31 εκατομμυρίων δικαιωμάτων επισημαίνω, που δημιουργήθηκαν από τους αναδόχους τα τελευταία 30 χρόνια, δεν θα μπορούσε να διασφαλιστεί, χωρίς ταλαιπωρία για τον πολίτη, καθυστερήσεις και επιπτώσεις στο ίδιο το έργο, χωρίς τη συμβολή αυτών που ως τώρα έχουν συλλέξει αυτή την πληροφορία.

Το Υπουργείο γνωρίζει, διερευνά, γνωρίζουμε ότι διερευνά και εργάζεται σκληρά, ψάχνει τη βέλτιστη λύση του μηχανισμού στήριξης. Εμείς, δηλώνουμε παρόντες την επόμενη μέρα, θα συνδράμουμε με όλες μας τις δυνάμεις, είμαστε σε επαφή με τον Υπουργό.

Εδώ, θέλω να επισημάνω ότι η συγκεκριμένη διοίκηση έχει κάνει πάρα πολύ μεγάλη προσπάθεια να καταλάβει το μέγεθος, την έκταση και τις ιδιαιτερότητες αυτού του έργου. Ευελπιστώ ότι η επιλεγείσα λύση θα είναι αυτή που θα εξυπηρετήσει και τους πολίτες στο μέγιστο βαθμό.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Μπλέτσας.

**ΜΙΧΑΗΛ ΜΠΛΕΤΣΑΣ (Διοικητής της Εθνικής Αρχής Κυβερνοασφάλειας):** Κύριε Πρόεδρε, δεν έχω προετοιμάσει κάποια σχόλια, θεώρησα ότι είμαι εδώ για να απαντήσω σε κάποιες ερωτήσεις, που πιθανόν είχατε. Έτσι κι αλλιώς, η Εθνική Αρχή Κυβερνοασφάλειας δεν είναι υπεύθυνη για το Κτηματολόγιο. Είμαστε μία συγγενής υπηρεσία του Υπουργείου, πλέον Αρχή, όχι πια μέσα στο Υπουργείο, και δουλειά μας είναι το ρυθμιστικό πλαίσιο, το οποίο προωθεί το επίπεδο της κυβερνοασφάλειας γενικότερα στην Ελλάδα.

Προφανώς, κλήθηκα στην Επιτροπή, διότι πρόσφατα είχαμε ένα περιστατικό ασφάλειας στο Κτηματολόγιο, το οποίο δεν είχε σημαντικές επιπτώσεις στη λειτουργία του, ξεπεράστηκε σχετικά γρήγορα και κοιτάμε από δω και μπρος πώς τέτοια περιστατικά γενικότερα θα αποφευχθούν στο ελληνικό δημόσιο. Δεν ξέρω αν υπάρχουν κάποιες ερωτήσεις από την Επιτροπή, αλλά δεν είμαι αρμόδιος να συζητήσω για το νομοσχέδιο του Κτηματολογίου, ήρθα εδώ για να ανταποκριθώ στην πρόσκλησή σας.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Θα προχωρήσουμε στις ερωτήσεις των Εισηγητών.

 Να δώσω τον λόγο στον κ. Λοβέρδο για τις ερωτήσεις που θέλει να υποβάλει.

 **ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας)**: Αφού άκουσα τα όσα αναφέρθηκαν από τους προλαλήσαντες, νομίζω ότι έχει γίνει μια καλή επεξεργασία του νομοσχεδίου. Έχουν ερωτηθεί όλοι οι φορείς. Προσωπικά, δεν άκουσα κάτι το οποίο μου προκάλεσε ιδιαίτερη αντίδραση, γιατί όλα αυτά λίγο - πολύ περιλαμβάνονται στο νομοσχέδιο.

Είμαι πάρα πολύ ευαίσθητος στα θέματα των εργαζομένων και κατανοώ πάρα πολύ καλά τις αντιδράσεις των εκπροσώπων του Σωματείων Εργαζομένων στο Κτηματολόγιο, καταλαβαίνω και το φόρτο εργασίας που έχουν, καταλαβαίνω ότι μπορεί να έχουν και κάποια παράπονα, παρόλα αυτά όμως νομίζω ότι θα έπρεπε να συμφωνήσει και ο κ. Καντερές και οι συνάδελφοι του ότι με την ολοκλήρωση του Κτηματολογίου και την εισαγωγή της ψηφιακής τεχνολογίας θα γίνει ακόμα πιο γρήγορη η διαδικασία και πιο καλή για τους εργαζόμενους. Ο φόρτος εργασίας τους θα μειωθεί ακόμα περισσότερο, ούτως ώστε να είναι και επ΄ ωφελεία των πολιτών, γιατί στο κάτω - κάτω της γραφής όλοι μας και οι πολιτικοί και οι βουλευτές και οι εργαζόμενοι στο Δημόσιο και οι δημόσιοι υπάλληλοι άπαντες εργαζόμαστε για το κοινό συμφέρον και την κοινωνία. Δεν εργαζόμαστε για τον εαυτό μας ούτε για τα προσωπικά μας συμφέροντα, ώστε να είμαστε πιο επωφελείς για το κοινωνικό σύνολο και για τους πολίτες που χρειάζονται τις υπηρεσίες του Κτηματολογίου και ταυτόχρονα και εσείς θα έχετε μικρότερο φόρτο εργασίας και πιο αποτελεσματική παρέμβαση στα καθήκοντά σας που εγώ προσωπικά και το Κόμμα μου σέβεται πάρα πολύ, όπως σέβεται τους δημοσίους υπαλλήλους για τις μεγάλες υπηρεσίες που προσφέρουν στο ελληνικό κράτος.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Θα επιστρέψουμε στους φορείς και θα δώσουμε τον λόγο στον κ. Αναγνωστόπουλο. Έχετε τον λόγο, κύριε Γενικέ.

**ΔΗΜΟΣΘΕΝΗΣ ΑΝΑΓΝΩΣΤΟΠΟΥΛΟΣ (Γενικός Γραμματέας Πληροφοριακών Συστημάτων και Ψηφιακής Διακυβέρνησης)**: Καλησπέρα, ευχαριστώ για την πρόσκληση και απολογούμαι για την καθυστέρηση λόγω ανειλημμένων υποχρεώσεων.

 Υποθέτω ότι πρέπει να εκφράσω την άποψή μου για το νομοσχέδιο στα άρθρα τα οποία μας αφορούν. Προφανώς είναι του Υπουργείου μας νομοσχέδιο και είναι ένα εξαιρετικό, κατά την άποψή μου, σχέδιο νόμου.

Σε ό,τι αφορά τα άρθρα τα οποία αφορούν τη Γενική Γραμματεία Πληροφοριακών Συστημάτων, θα ήθελα να τονίσω τη σημασία που δίδεται σε ό,τι αφορά την υποχρεωτική εγγραφή των πολιτών στο Εθνικό Μητρώο Επικοινωνίας, προκειμένου να είναι εφικτό για κάθε πολίτη να μπορεί ο δημόσιος τομέας να επικοινωνήσει μαζί του και τον εξυπηρετήσει για τα ζητήματα τα οποία τον αφορούν.

Ως εκ τούτου, έχω την άποψη ότι κινείται απόλυτα προς τη σωστή κατεύθυνση και με τον τρόπο αυτό θα μπορέσουμε να λύσουμε και ένα χρόνιο πρόβλημα, αυτό της επιδόσεως εγγράφων προς τους πολίτες και μέσω ψηφιακών μέσων, τα οποία όλοι γνωρίζουμε ότι το τελευταίο χρονικό διάστημα των τελευταίων ετών νομίζω έχουν δώσει τη δυνατότητα να εξυπηρετηθεί πολύ σημαντικός αριθμός πολιτών μέσω ψηφιακών συναλλαγών.

Προφανώς, και άλλα είναι που μένουν να γίνουν αλλά και μόνο η αύξηση των ηλεκτρονικών συναλλαγών και η χρήση του gov.gr δίνει νομίζω ένα ξεκάθαρο στίγμα της αυξητικής πορείας αξιοποίησης αυτών των τεχνολογιών. Αυτό καταδεικνύεται, επίσης και από την πρόσφατη αναφορά της Ευρωπαϊκής Ένωσης, στην Έκθεση της Ψηφιακής Δεκαετίας, που ανέφερε ότι η χώρα μας μπόρεσε να είναι πρώτη σε ό,τι αφορά τη βελτίωση, όχι σε ό,τι αφορά τη θέση, του επιπέδου παροχής ψηφιακών υπηρεσιών προς τους πολίτες τα τελευταία χρόνια.

Σε ό,τι αφορά, επίσης, τα θέματα που αφορούν και την αυθεντικοποίηση και εξουσιοδότηση προσώπων, στο άρθρο 29, είναι ξεκάθαρο ότι πρέπει να προσπαθούμε συνεχώς να ενισχύουμε την ασφάλεια των ηλεκτρονικών συναλλαγών των πολιτών και να έχουμε όσο γίνεται περισσότερο εξειδικευμένα σχήματα αυθεντικοποίησης. Το λέω παραστατικά, δηλαδή να έχουμε αυτό το οποίο κάνουν και οι τραπεζικές συναλλαγές, να έχουμε ένα δεύτερο παράγοντα αυθεντικοποίησης όταν μπαίνουμε και κάνουμε log in και παίρνουμε ένα sms στο κινητό, αντίστοιχα να έχουμε το δεύτερο και ένα τρίτο πλέον, γιατί η παγκόσμια τάση είναι πλέον να έχουμε και ένα τρίτο παράγοντα αυθεντικοποίησης, προκειμένου να γίνουν όσο γίνεται περισσότερο ασφαλείς οι ψηφιακές συναλλαγές.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ο κ. Ψαρράκης έχει τον λόγο.

**ΝΙΚΟΛΑΟΣ ΨΑΡΡΑΚΗΣ (Πρόεδρος του Συλλόγου Υπαλλήλων της Γενικής Γραμματείας Πληροφοριακών Συστημάτων και Ψηφιακής Διακυβέρνησης):** Σας ευχαριστώ για την πρόσκληση, καταρχήν.

Από την πλευρά μας, σε ό,τι μας αφορά, νομίζω ότι η τοποθέτηση του Γενικού Γραμματέα Πληροφοριακών Συστημάτων μας έχει καλύψει πλήρως. Όσον αφορά τα ζητήματα τα οποία θίγει το νομοσχέδιο, εμείς είμαστε τεχνικοί πληροφορικής δεν έχουμε πολλές γνώσεις γύρω από το συγκεκριμένο αντικείμενο, μόνο σε τεχνικό επίπεδο και σε ό,τι είπε ο Γενικός μας Γραμματέας νομίζω ότι μας κάλυψε πλήρως και συμφωνούμε απόλυτα.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ο κ. Καραμέρος έχει τον λόγο.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Να αναφέρω και πάλι για τους παρευρισκόμενους, τις προσκληθείσες και τους προσκληθέντες, ότι πάγια άποψη του κόμματος της Αξιωματικής Αντιπολίτευσης, του ΣΥ.ΡΙΖ.Α. – Π.Σ., είναι ότι το κτηματολόγιο είναι ένα ζήτημα χωροταξίας, έπρεπε να ανήκει στο Υπουργείο Περιβάλλοντος και νομίζω ότι και σήμερα, με τις τοποθετήσεις των προσκεκλημένων φορέων, κατά την ακρόαση αυτών, προκύπτει αυτό. Οι αντιφάσεις ή αναρμοδιότητες που δηλώνονται, μέχρι και ο κ. Ψαρράκης τοποθετήθηκε, είπε ότι εμείς είμαστε πληροφορικάριοι, εν πάση περιπτώσει και αυτά τα ζητήματα είναι ζητήματα άλλων ειδικοτήτων.

Εγώ, λοιπόν, θα σταθώ, σαν τομεάρχης ψηφιακής διακυβέρνησης και επειδή έχουμε να κάνουμε με το Υπουργείο Ψηφιακής Διακυβέρνησης, κυρίως στα ζητήματα της ψηφιακής πλευράς και προσέγγισης του νομοσχεδίου, βάζω αυτόν τον τίτλο «ομπρέλα», δε θα τοποθετηθώ περαιτέρω, παρά θα περάσω στις ερωτήσεις.

Αυτό γιατί ερχόμαστε να συζητήσουμε για το κτηματολόγιο στα μέσα Σεπτεμβρίου, όταν η τελευταία είδηση που απασχόλησε την ελληνική κοινωνία είναι μια κυβερνοεπίθεση, διπλή κυβερνοεπίθεση, αν θυμάμαι καλά, βάσει των στοιχείων που έχω εδώ, στις 18 Ιουλίου στο Κτηματολόγιο.

Ο κ. Μπλέτσας, εντάξει, δηλώνει αναρμόδιος, ανέλαβε πρόσφατα, θα ρωτήσω και αυτόν. Θα ήθελα, λοιπόν, να ρωτήσω τον Πρόεδρο του Κτηματολογίου, κ. Σακαρέτσιο, γιατί, ξέρετε, καλό είναι να επιχαίρουμε για τη τεχνητή νοημοσύνη, που είναι και λίγο πιπέρι που πάει σε όλα τα λάχανα τελευταία, για να τα λέμε και πως έχουν τα πράγματα, να μη βάζουμε και το κάρο μπροστά από το άλογο. Το ζήτημα της κυβερνοασφάλειας είναι εξαιρετικά κρίσιμο.

### Το ζήτημα της Κυβερνοασφάλειας είναι εξαιρετικά κρίσιμο και είναι πολύ σημαντικό ενώπιον της Επιτροπής και των πολιτών που μας παρακολουθούν, να ενημερωθούμε για αυτή την Κυβερνοεπίθεση, δεδομένου ότι σύμφωνα με τις ανακοινώσεις τότε που δεν διαψεύστηκαν, παραβιάστηκε ένας βασικός Server του Συστήματος Πληροφορικής του «Ελληνικού Κτηματολογίου» και ένα από τα αντίγραφα ασφαλείας Backup της βάσης δεδομένων του «Κτηματολογίου». Τι έχει γίνει έκτοτε προκειμένου να ενισχυθούν οι υποδομές ασφαλείας; Κρατήστε σημειώσεις, για τις απαντήσεις, παρακαλώ.

### Πόσους ειδικούς στην Ασφάλεια Πληροφοριών διαθέτει το «Κτηματολόγιο», πόσους αναλυτές κινδύνου;

###  Θα ήθελα, επίσης, να ενημερωθούμε αν υπάρχει κάποια εκπαίδευση του προσωπικού σε αυτό το ζήτημα, δηλαδή για το ζήτημα της Κυβερνοασφάλειας ή έχουμε μείνει μόνο στην ταυτοποίηση εισόδου με τους δύο παράγοντες, όπως κάνει ο καθένας στο κινητό του, ακόμα κι αν είναι μέλος μιας απλής πλατφόρμας, στα μέσα κοινωνικής δικτύωσης και αν έχουν γίνει κάποιες δοκιμές και ασκήσεις ασφάλειας;

###  Κυρίως, θα ήθελα να μας ενημερώσετε σε τι ακριβώς είχαν πρόσβαση αυτοί οι Hacker της Κυβερνοεπίθεσης, στα μέσα Ιουλίου; Δεδομένου ότι έχει μεσολαβήσει ένας μήνας, ο Αύγουστος, είναι πολύ κοντά το γεγονός, σε πραγματικό χρόνο, σε χρόνο λειτουργίας της Δημόσιας Διοίκησης και είναι ευκαιρία νομίζω, στην Επιτροπή, ενώπιον της Επιτροπής, να μας ενημερώσετε.

### Θα ήθελα, επίσης, να ρωτήσω τον κ. Καντερέ. Αναφέρθηκε δύο φορές στην τοποθέτησή του, για κάποια ρύθμιση. Αφενός, ανέφερε ότι υπάρχει κάποια ρύθμιση που «φωτογραφίζει» ουσιαστικά τρεις υπαλλήλους του Φορέα και επανήλθε ο κ. Καντερές, κάνοντας λόγο για αποκλεισμούς και προκαταλήψεις. Θα θέλαμε να μας ενημερώσετε, όχι προφανώς με τα ονόματα των εργαζομένων, αλλά σε ποιο Τομέα ανήκουν, αν υπάρχουν εργαζόμενοι δύο ταχυτήτων στο «Κτηματολόγιο», δεδομένου ότι και χθες στην τοποθέτησή του ο Υπουργός, ακούσαμε με ενδιαφέρον, να αναφέρει για το διπλασιασμό της περαίωσης υποθέσεων, από τους προϊσταμένους. Αυτό προφανώς είναι απότοκο και του πριμ που δώσατε, στο προηγούμενο νομοσχέδιο, αλλά θα ήθελα να ξέρω αν υπάρχουν εργαζόμενοι δύο ταχυτήτων;

### Προχωρώ με τον κ. Μπλέτσα, τον Διοικητή της Εθνικής Αρχής Κυβερνοασφάλειας. Επειδή εδώ συζητάμε ένα νομοσχέδιο του Υπουργείου Ψηφιακής Διακυβέρνησης, κύριε Διοικητά και ένα από τα νομοσχέδια που έχουμε ζητήσει, αυτήν την κοινοβουλευτική θητεία, ήταν η «Σύσταση της Εθνικής Αρχής» και ακολούθησε προφανώς και ο διορισμός σας. Δεν μπορώ παρά να εκφράσω την έκπληξή μου, ένας διορισμένος από την Κυβέρνηση διοικητής σε μια κρίσιμη εθνική αρχή λίγο πολύ να δηλώνει αναρμοδιότητα και να λέει ότι «Εμείς δεν έχουμε σχέση με το «Κτηματολόγιο»». Δεν λέμε ότι είστε Τμήμα του «Κτηματολογίου», αλλά εδώ έχει προηγηθεί μια Κυβερνοεπίθεση κι εγώ πραγματικά θα ήθελα να μάθω δύο τρία πράγματα. Δηλαδή, αναλάβατε εσείς. Δεν ξέρω πόσους ειδικούς στην Ασφάλεια Πληροφοριών διαθέτετε, πόσους αναλυτές κινδύνου; Τι ακριβώς προετοιμάζετε για την υποστήριξη και την εκπαίδευση στους Δημόσιους Φορείς και δη στο «Κτηματολόγιο» που μας αφορά στη συγκεκριμένη συζήτηση στο νομοσχέδιο;

###  Αν έχετε ασχοληθεί με αυτό, δηλαδή, αν έχετε κάποια πληροφόρηση, τι ακριβώς χάθηκε με την επίθεση που είχαν πρόσβαση;

###  Τι έχει γίνει έκτοτε, για να προστατευτούν τα αρχεία του «Κτηματολογίου», δηλαδή τα προσωπικά δεδομένα των πολιτών και των περιουσιών τους;

###  Θα ήθελα να είσαστε λίγο πιο αναλυτικός, να συμβουλευτείτε ενδεχομένως τους συνεργάτες σας και να μας πείτε δύο πράγματα. Δηλαδή, αυτό που είπατε «Προωθείται το επίπεδο της Κυβερνοασφάλειας γενικά.». Ξέρετε, δεν πρόκειται για μια Κυβερνητική Οργάνωση, η «Εθνική Αρχή Κυβερνοασφάλειας» και εδώ επειδή συζητάμε νομοσχέδιο του Υπουργείου Ψηφιακής Διακυβέρνησης και σας συναντάμε για πρώτη φορά. Καλό θα ήταν να μας πείτε δύο πράγματα. Τι σχεδιάζετε, τι έχετε κάνει για το «Κτηματολόγιο», πώς θα προωθήσετε τη στελέχωση του Φορέα, πώς θα συνεργαστείτε με τους Δημόσιους Φορείς, τι θα γίνει σε επίπεδο εκπαίδευσης των εργαζομένων, γιατί καταλαβαίνετε και τη θέση μας, τη θέση των πολιτών που μας παρακολουθούν και ξέρουν πέρα από τις ρυθμίσεις που τις χαιρετίζουμε, για την επίσπευση των διαδικασιών, το συζητάμε για την ασφάλεια δικαίου, γιατί υπάρχουν αρκετές ενστάσεις. Καλό είναι να μιλάμε για την τεχνητή νοημοσύνη, αλλά να δούμε και την Κυβερνοασφάλεια. Γιατί και ‘χτες κάναμε αναφορές για κάποια άλλα ζητήματα.

### Επίσης, θα ήθελα να ρωτήσω τον κ. Καβαλάκη, τον Πρόεδρο της Ειδικής Υπηρεσίας Συντονισμού του Ταμείου Ανάκαμψης, αν είναι ευχαριστημένος, γιατί έχει να κάνει με το Ταμείο Ανάκαμψης και τα έργα τα οποία προχωρούν, τα ορόσημα. Προφανώς, συνεργάζεται και με το Υπουργείο Ψηφιακής Διακυβέρνησης, για το ζήτημα της στελέχωσης, κύριε Καβαλάκη, θα ήθελα να σας ρωτήσω, αν είναι επαρκής, προκειμένου να αρθούν οι όποιες καθυστερήσεις υπάρχουν στα έργα που εκκρεμούν; Γιατί και από την Κοινωνία των Πολιτών και από την αγορά, μαθαίνουμε ότι υπάρχουν σημαντικές καθυστερήσεις που πάνε πίσω τα έργα και τον ψηφιακό μετασχηματισμό, κατ’ επέκταση.

###  Αυτά, κύριε Πρόεδρε, για να αφήσω περιθώρια και στους συναδέλφους των άλλων Κομμάτων να ρωτήσουν τους Φορείς.

### Ευχαριστώ θερμά.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής**): Τον λόγο έχει ο Ειδικός Αγορητής της Κοινοβουλευτικής Ομάδας ΠΑΣΟΚ-Κίνημα Αλλαγής, ο κ. Ιλχάν Αχμέτ.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Θα ήθελα και εγώ, από τη σειρά μου, να καλωσορίσω όλους τους φορείς για τη σημαντική πληροφόρηση και βοήθεια που δίνουν να επεξεργαστούμε το νόμο. Θα αρχίσω να κάνω κάποιες ερωτήσεις.

Θα ήθελα να αρχίσω από τον κ. Καβαλάκη, ο οποίος είναι για το Ταμείο Ανάκαμψης. Κύριε Καβαλάκη, είπατε στην ομιλία σας ότι ολοκληρώνεται το κτηματολόγιο και ότι αυτό ήταν η δέσμευση της χώρας ως προς την Ευρωπαϊκή Ένωση και εξ αυτού ότι το προαπαιτούμενο είναι μόνο να γίνει και η περαίωση της κτηματογράφησης. Όμως, θέλω να απαντήσετε το εξής. Όπως ξέρετε, έχει υπογραφεί μεταξύ της Ευρωπαϊκής Ένωσης και της Ελλάδας μια σύμβαση, στην οποία ρητά ορίζεται ότι θα ολοκληρωθεί το κτηματολόγιο βάσει των διατάξεων του νόμου 2308 του 1995 και του 4821 του 2021, ενώ αυτό το νομοσχέδιο καταργεί όλες αυτές τις διατάξεις, τη διαδικασία μάλλον που προβλέπεται σε αυτές τις διατάξεις, διότι πλέον η περαίωση του κτηματολογίου, της κτηματογράφησης, δεν γίνεται με τη συμμετοχή όλων, αλλά γίνεται αιφνίδια, αμέσως, διακόπτοντας της διαδικασίας. Αυτό δε θα θέσει σε κίνδυνο τις πληρωμές των δόσεων, τρίτης, τέταρτης, πέμπτης, αφού η Ευρωπαϊκή Ένωση μπορεί να πει ότι δεν μας νοιάζει μόνο ο τρόπος περαίωσης του κτηματολογίου, αλλά και η ποιότητα σύνταξης που θα ερευνηθεί από την Ευρωπαϊκή Ένωση. Αυτή είναι η πρώτη ερώτηση. Νομίζω είναι πάρα πολύ σημαντική.

Δεύτερη ερώτηση είναι στον κύριο Ευστράτιο Παραδιά, που είναι Πρόεδρος της Πανελλήνιας Ομοσπονδίας Ιδιοκτητών Ακινήτων. Θα ήθελα την άποψή σας για το αμάχητο τεκμήριο. Όπως ξέρετε, υπάρχει ένα αμάχητο τεκμήριο για κάποιες ιδιοκτησίες, οι οποίες πλέον δεν δηλώθηκαν, παραμένουν αγνώστου ιδιοκτησίας και αν αυτό μπορεί, η πολιτεία πρέπει να το κάνει μαχητό τεκμήριο και πώς θα επηρεάσει την αγορά αυτό. Και κατά δεύτερον, αν η αγορά των ακινήτων, αν δοθεί μια παράταση που ζητάμε εμείς όλοι οι φορείς, Δικηγορικός Σύλλογος, Συμβολαιογραφικός Σύλλογος, άπαντες, ότι αυτή η προθεσμία μέχρι τις 30.11.2024 δεν επαρκεί και πρέπει οπωσδήποτε να δει, τουλάχιστον, για τα δηλωμένα ακίνητα, θα δούμε τι θα πει το υπουργείο. Ποια είναι η άποψή σας;

Πάμε μετά στον κ. Στυλιανό Σακαρέτσο, Πρόεδρο του Δ.Σ. στο Ελληνικό Κτηματολόγιο. Είπατε ότι έχουμε ένα ολοκληρωμένο κτηματολόγιο, κύριε Πρόεδρε, και είπατε ότι η περαίωση της κτηματογράφησης, περίπου, ότι λύνει όλα τα προβλήματα. Εμείς, βέβαια, έχουμε μια άλλη άποψη. Πιστεύετε ότι το παρόν νομοσχέδιο αλλάζει όλη τη φιλοσοφία των νόμων που σας προανέφερα του 1995 και ότι πλέον το Ελληνικό Κτηματολόγιο ρίχνει το μπαλάκι στον πολίτη και στον ενδιαφερόμενο και κατά περίπτωση των δικαιοπραξιών να αντιμετωπίζεται; Ποια είναι η άποψή σας, αν αλλάζει τη φιλοσοφία ή όχι.

Πάμε στην κυρία Σταμέλου, τη συμβολαιογράφο. Κυρία Σταμέλου, σας άκουσα με μεγάλη προσοχή. Δίκιο έχετε σ αυτά που είπατε. Σαν δικηγόρος, πέρα από Εισηγητής, στο άρθρο 16 παράγραφος 3 συμφωνούμε μαζί σας. Θα ήθελα, όμως, να μας πείτε αν θεωρείτε περιττό το άρθρο 16 παράγραφος 1. Δηλαδή, αν φύγει αυτό, εντελώς, δεν θα υπάρξει κενό νόμου ή προτείνετε κάπως αυτό να συμπληρωθεί; Αυτό θέλω να μας το διευκρινίσετε να το καταλάβουμε και εμείς.

Προς τον κ. Μιχαήλ Νικολάου, μέλος της Συντονιστικής Επιτροπής της Ολομέλειας των Προέδρων των Δικηγορικών Συλλόγων Ελλάδας και Πρόεδρο του Δικηγορικού Συλλόγου Άρτας. Κύριε συνάδελφε, σας άκουσα με προσοχή και εσάς και συμφωνώ σε όλα όσα είπατε. Απλώς, θα ήθελα να μας επιχειρηματολογήσετε κι εσείς, αν μπορείτε, σε αυτό που ρώτησα και τον κ. Παραδιά, τον Πρόεδρο της Πανελλήνιας Ομοσπονδίας Ιδιοκτητών Ακινήτων. Δηλαδή, ως προς το αμάχητο τεκμήριο τι σκέφτεστε και για την αναστολή της προθεσμίας 25/11, πώς μπορεί να γίνει, ποια ακίνητα μπορεί να συμπεριλάβει και αν έχετε συγκεκριμένη πρόταση.

Προς τον κ. Θωμά Καντερέ, Πρόεδρο του Σωματείου Εργαζομένων το Κτηματολόγιο. Κύριε Καντερέ, θέλω να μου πείτε το εξής. Θέλουμε να μας περιγράψετε το εργασιακό περιβάλλον που ζείτε. Είπατε ότι έχετε προβλήματα με τα έξοδα, ότι δεν έχετε εξοπλισμό, αν και ξέρουμε ότι το Ελληνικό Κτηματολόγιο έχει πλεόνασμα στο δικό του προϋπολογισμό. Πού πηγάζει αυτό το πρόβλημα; Και, μάλιστα, ακούσαμε χθες τον κύριο Υφυπουργό, τον κ. Κυρανάκη, ο οποίος είπε ότι διπλασιάστηκαν, νομίζω, ακούσαμε και τον Πρόεδρο του Ελληνικού Κτηματολογίου, ότι πλέον οι εγγραφές σαρανταπλασιάστηκαν στην Αθήνα. Αυτό σε τί οφείλεται; Εσείς ήσασταν και τότε υπάλληλοι και τώρα είσαστε υπάλληλοι. Βοήθησε το προηγούμενο νομοσχέδιο; Ποια είναι η εκτίμησή σας; Αυτό θέλω και είμαστε περίεργοι να το ακούσουμε και από εσάς.

Προς τον κύριο Απόστολο Τσούτσα, Πρόεδρο του Πανελλήνιου Συνδέσμου Εργαζομένων Κτηματολογίου, ο οποίος αναφέρθηκε στην τεχνητή νοημοσύνη, άρθρο 11. Εμείς σαν ΠΑΣΟΚ, δεν είμαστε κατά της τεχνολογίας. Δεν φοβόμαστε την τεχνητή νοημοσύνη, όπως άλλα κόμματα έχουν αυτή την άποψη, ιδίως προς τα δεξιότερα ή προς τα αριστερότερα. Όμως, θα ήθελα να μας πείτε, αυτή η τεχνητή νοημοσύνη τι ακριβώς θα κάνει; Έχετε γνώση; Θα συλλέγει μόνο στοιχεία ή θα παίρνει και οριστικές αποφάσεις; Ο νόμος, βέβαια, λέει, η τελευταία εισήγηση είναι στον προϊστάμενο, αλλά ποια είναι ακριβώς η δουλειά του; Αυτό θέλω, αν ξέρετε, να μας το πείτε.

Αυτή την ερώτηση, βέβαια, την κάνω και για οικονομία χρόνου και στον κ. Νικόλαο Ψαρράκη, Πρόεδρο του Συλλόγου Υπαλλήλων της Γενικής Γραμματείας Πληροφοριακών Συστημάτων Ψηφιακής Διακυβέρνησης και στον κ. Δημοσθένη Αναγνωστόπουλο, τον Γενικό Γραμματέα Πληροφοριακών Συστημάτων Ψηφιακής Διακυβέρνησης, αν μπορούν να μας εξειδικεύσουν τον ρόλο της τεχνητής νοημοσύνης, έτσι ώστε, πιθανώς, κάποιες παρεξηγήσεις ή κάποια ερωτήματα να διευκρινιστούν.

Μια τελευταία ερώτηση προς τον κ. Νικόλαο Ραμπαούνη, Πρόεδρο του Συνδέσμου Εταιρειών Γεωπληροφορικής και Κτηματολογίου. Σας ακούσαμε με προσοχή, κύριε Πρόεδρε. Νομίζω αυτό που είπατε ότι το Κτηματολόγιο είναι συλλογή, καταγραφή, επεξεργασία και έχει μια λογική, είναι αυτό ακριβώς που έχουμε εμείς σαν ΠΑΣΟΚ πρόβλημα σε αυτό το νομοσχέδιο, στο άρθρο 3. Νομίζουμε ότι αυτό το νομοσχέδιο ανατρέπει αυτήν κι αν μπορείτε να μας απαντήσετε κι εσείς, αν αυτό το νομοσχέδιο ανατρέπει αυτή τη διαδικασία που ακολουθήσαμε 20 χρόνια είτε μας βοήθησε είτε όχι.

Αναφερθήκατε, επίσης, στα άγνωστα ακίνητα 20 εκατομμυρίων. Τι νομίζετε, ότι τώρα με την περαίωση, το ενεργό κτηματολόγιο ανοικτό κτηματολόγιο - όπως θέλετε ονομάστε το - αυτό δεν θα μετατραπεί σε ένα τεράστιο αγνωστολόγιο; Ποια είναι η άποψή σας εδώ;

Αυτά, κύριε Πρόεδρε, και θα αναφερθούμε και στα κατ’ άρθρον, αφού ακούσουμε και τους φορείς. Ευχαριστούμε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Κομμουνιστικό Κόμμα Ελλάδας», η κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Καλωσορίζω κι εγώ τους φορείς και ευχαριστώ για τις τοποθετήσεις τους.

Ήθελα να απευθύνω μια ερώτηση προς το Σωματείο Εργαζομένων στο Κτηματολόγιο, επειδή έκανε εντύπωση η έκφραση ότι πρόκειται για μια βόμβα που πάει να σκάσει. Θέλω να μας πουν την εκτίμησή τους με βάση την μέχρι τώρα εμπειρία, με βάση την κατάσταση στελέχωσης του Κτηματολογίου κ.λπ., αν θεωρούν ότι, πράγματι, μπορεί να λειτουργήσει παράλληλα η διαδικασία. Με τα άρθρα 3 και 4, ουσιαστικά, μπαίνει σε λειτουργία το Κτηματολόγιο είτε έχει προηγηθεί η διαδικασία της ανάρτησης είτε όχι.

Αν μπορούν ταυτόχρονα να προχωράει, για παράδειγμα, και σε σχέση με τις εκκρεμότητες που υπάρχουν για τους δασικούς χάρτες και λοιπά, ή με τα ζητήματα κληρονομικής διαδοχής που είναι γνωστό και θα ρωτήσω και γι’ αυτό. Οι καθυστερήσεις που υπάρχουν στην έκδοση πιστοποιητικών και αν θεωρούμε ότι η προθεσμία στο τέλος Νοέμβρη είναι επαρκής για να ολοκληρωθούν οι διαδικασίες αυτές.

Επίσης, σε σχέση με το άρθρο 21, είπαν συνοπτικά, αλλά θα ήθελα αν μπορούν περισσότερο να μας απαντήσουν, ποια είναι η γνώμη τους για το γεγονός ότι σε αυτές τις θέσεις ευθύνης ουσιαστικά έρχονται άνθρωποι από την ελεύθερη αγορά, να παίξουν ρόλο προϊσταμένου και αυτοί με την ολοκλήρωση της σύμβασή τους, που θα λογοδοτούν για τυχόν λάθη;

Ποιος θα έχει την ευθύνη για ότι προκύψει από εργαζόμενους, που στην πραγματικότητα σε ένα χρόνο θα ολοκληρώνουν τη σύμβασή τους με την υπηρεσία;

Σε σχέση με το άρθρο 7, που αφορά τους πιστοποιημένους μηχανικούς. Ποια είναι η γνώμη τους για αυτή την ιδιωτικοποίηση του ελέγχου και με δεδομένο ότι ακούσαμε με ενδιαφέρον τις διάφορες ενστάσεις, μάλλον, την προσπάθεια να περιγράφουν διάφορες δικλείδες ασφαλείας από τον Πρόεδρο του Συλλόγου Πτυχιούχων Μηχανικών, τον κ. Τζιουμακλή. Υπάρχει κίνδυνος, να το πούμε έτσι, ιδιαίτερα, απ’ ό,τι καταλαβαίνουμε, για τις μεγάλες ιδιοκτησίες για επιχειρηματικά συμφέροντα που, ενόψει και της εκταμίευσης του Ταμείου Ανάκαμψης κ.λπ., επιδιώκουν να αποκτήσουν μεγάλες ακίνητες ιδιοκτησίες. Ο λόγος που ζητάτε να υπάρχουν αυτές οι περαιτέρω δικλείδες, υπάρχει κίνδυνος σύγκρουσης συμφερόντων, να εξυπηρετηθούν συμφέροντα με δεδομένο ότι ανατίθενται αυτές οι ίδιες, οι υπηρεσίες σε ιδιώτες που ενδεχομένως να έχουν και άλλου είδους σχέσεις με τους ενδιαφερόμενους να αποκτήσουν γη και ιδιαίτερα τις μεγαλύτερες εκτάσεις. Αυτό απευθύνεται και προς τους δύο, και προς τα σωματεία εργαζομένων και προς τους μηχανικούς.

Την ερώτηση που αφορά την κρίση τους και το κατά πόσο, με βάση τις εκκρεμότητες που υπάρχουν στο Κτηματολόγιο, μπορεί να στεφθεί με επιτυχία το εγχείρημα της μετατροπής λειτουργούντος του Κτηματολογίου, είτε έχουν ολοκληρωθεί, είτε όχι. Θέλω από τον ΣΕΓΕΚ να μας πει την σχετική γνώμη του.

Επίσης, αν γνωρίζουνε πώς προχωράει και το ζήτημα των αντιρρήσεων σε σχέση με τους δασικούς χάρτες; Και αν θεωρούν ότι αυτό, με βάση και τους χρόνους που κατά τη δική μας εκτίμηση θα είναι πολύ μεγάλοι σε σχέση με το προσωπικό που υπηρετεί σήμερα στις δασικές υπηρεσίες και την τραγική υποστελέχωση, αν όλα αυτά τελικά μπορούν να βοηθήσουν στη σωστή λειτουργία του κτηματολογίου ή θα δημιουργήσουν μεγάλους κινδύνους και για τους αποχαρακτηρισμούς δασών ή άλλου είδους τέτοια προβλήματα;

Προς την Ολομέλεια των Δικηγορικών Συλλόγων, θα ήθελα, αν έχει γνώμη ο κ. Νικολάου, που εκπροσωπεί έναν Σύλλογο της επαρχίας, ενδεχομένως οι χρόνοι να είναι διαφορετικοί. Όμως, επειδή, ουσιαστικά, έχει γνώση, μέσω της Ολομέλειας και για τις συνθήκες των άλλων δικηγορικών συλλόγων, αν θεωρεί ότι η προθεσμία της 30η Νοέμβρη, είναι επαρκής. Και, σε σχέση ιδιαίτερα και με τα ζητήματα κληρονομικής διαδοχής σε σχέση με τους χρόνους που χρειάζονται για την έκδοση πιστοποιητικών, για την εκκαθάριση δηλώσεων φόρου κληρονομιάς, ιδιαίτερα για παλαιούς θανάτους, για ΕΝΦΙΑ, σε σχέση με αυτούς τους χρόνους, αν επαρκεί η προθεσμία που δίνεται.

Να πούμε ότι στηρίζουμε το αίτημα των εργαζομένων για την αναγνώριση της προϋπηρεσίας τους. Είναι θετικό το ότι στο άρθρο 24 αναγνωρίζεται σε σχέση με τους υπαλλήλους που ανακαλούνται από άλλες υπηρεσίες προς την προϋπηρεσία. Θα θέλαμε να ξέρουμε αν έχουν πάρει κάποια επαρκή αιτιολόγηση από το Υπουργείο γιατί, μέχρι τώρα, αυτό το αίτημά τους, δεν έχει γίνει δεκτό.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Να καλωσορίσουμε και εμείς τους Φορείς και να τους ευχαριστήσουμε γιατί ανταποκρίθηκαν άμεσα. Χθες έγινε το κάλεσμα, σήμερα βρίσκονται εδώ, τους ευχαριστούμε από καρδιάς θα τους κάνουμε τρεις ερωτήσεις, σε τρεις συγκεκριμένους Φορείς θα ρωτήσουμε κάποια πράγματα και θα θέλαμε μια απάντηση.

 Θέλουμε, λοιπόν, να επισημάνουμε το εξής. Όπως έχουμε πει και στο παρελθόν, η τεχνητή νοημοσύνη μπορεί να διευκολύνει διαδικασίες, αλλά σε καμία περίπτωση δεν μπορεί να υποκαταστήσει τον ανθρώπινο παράγοντα. Στην πλατφόρμα ήδη χρησιμοποιείται η τεχνητή νοημοσύνη σε στάδιο δοκιμής, αλλά, δυστυχώς, δεν μπορεί να ανταποκριθεί σε απλά πράγματα. Για παράδειγμα, κάτι που διαπιστώσαμε και εμείς, ζητάει κάποιος το τηλέφωνο της Νομικής Διεύθυνσης, κύριε Κυρανάκη, του Κτηματολογίου και η τεχνητή νοημοσύνη του απαντά με το οργανόγραμμα της Υπηρεσίας, του Κτηματολογίου. Αυτό, λοιπόν, είναι ένα ζήτημα.

Βέβαια, εντάξει, είναι ένα μηχάνημα και ξέρουμε πάρα πολύ καλά ότι από εμάς, από τον ανθρώπινο παράγοντα φτιάχνεται, αλλά αυτό, όμως, μπορεί να επιφέρει και κάποια δυσάρεστα αποτελέσματα γι’ αυτόν που κάνει την αναζήτηση, για έναν απλό πολίτη που ψάχνει να βρει κάτι, τη συγκεκριμένη δεδομένη στιγμή που θέλει να εξυπηρετηθεί. Μπορεί, λοιπόν, η τεχνητή νοημοσύνη, του άρθρο 11, να εγγυηθεί στον πολίτη ότι δεν υπάρχει πιθανότητα λάθους ή απόρριψη της αίτησης, κάτι που θα σημαίνει και την περαιτέρω ταλαιπωρία του ίδιου, δηλαδή, του ανθρώπου που αναζητά την πληροφορία μέσω τεχνητής νοημοσύνης.

Η επόμενη ερώτηση απευθύνεται στο Σωματείο Εργαζομένων στο Κτηματολόγιο και στον Σύνδεσμο Επιχειρήσεων Βιομηχανιών. Με αυτήν την ερώτηση θα κλείσω και θα πω ότι θα θέλαμε να ενημερωθούμε εφόσον γνωρίζει κάποιους από τους Φορείς και είναι σε θέση να μας απαντήσει αν πριν τη νομοθέτηση του άρθρου 11 του νομοσχεδίου, έχει ελεγχθεί το συγκεκριμένο σύστημα τεχνητής νοημοσύνης, αν έχει υποβληθεί σε αξιολόγηση και αν έχει λάβει τις απαραίτητες πιστοποιήσεις σύμφωνα πάντα με τον Κανονισμό της Ευρωπαϊκής Ένωσης 2024/1689.

Δεύτερη ερώτηση. Την απευθύνουμε στο Σωματείο Εργαζομένων στο Κτηματολόγιο και στις Ομοσπονδίες Εργαζομένων, θα θέλαμε, λοιπόν, να μας απαντήσουν οι Φορείς. Στο άρθρο 12, προβλέπεται η δυνατότητα κατάθεσης επί 24ωρης βάσης εγγραπτέων πράξεων στο Κτηματολόγιο. Η εν λόγω πρόβλεψη θα διευκολύνει σε έναν βαθμό συνηγόρους και πολίτες. Από την άλλη πλευρά, όμως, η υποχρέωση κατάθεσης των εγγραπτέων αυτών πράξεων μόνο με ηλεκτρονικό τρόπο ήδη έχει δημιουργήσει σημαντικά προβλήματα σε συγκεκριμένες κατηγορίες πολιτών, όπως, είναι οι ηλικιωμένοι και πολίτες μη εξοικειωμένους με τη χρήση της τεχνολογίας, τολμώ να πω τους «τεχνολογικά αναλφάβητους».

 Άρα, λοιπόν, μιλάμε για ηλικιωμένους, οι οποίοι δεν μπορούν να έχουν εύκολη πρόσβαση ή δεν γνωρίζουν πώς να χειριστούν τη συγκεκριμένη υπηρεσία και κάποιους που δεν κατέχουν τεχνολογία, υπάρχουν και αυτοί σήμερα, κύριε Κυρανάκη, το γνωρίζετε. Εμείς είμαστε λίγο πιο νέοι, την τεχνολογία τη κατέχουμε μέσω των τηλεφώνων, μέσω των υπολογιστών. Οι πιο ηλικιωμένοι, οι μεγαλύτεροι άνθρωποι σε ηλικία δεν την κατέχουν και κάποιοι αρνούνται κιόλας πεισματικά να αλλάξουν ακόμα και τηλέφωνο. Τα γνωρίζετε αυτά. Τι θα συμβεί, λοιπόν, σε εκείνες τις περιπτώσεις; Να μας απαντήσουν οι φορείς. Δεν θα έπρεπε να υπάρχει μία ειδική πρόβλεψη για τις συγκεκριμένες κατηγορίες πολιτών οι οποίοι δυσκολεύονται ή αγνοούν τον τρόπο λειτουργίας της ηλεκτρονικής κατάθεσης;

Και μια τρίτη και τελευταία ερώτηση, την οποία απευθύνουμε στους δικηγορικούς συλλόγους και στον συμβολαιογραφικό σύλλογο. Με το άρθρο 18, ουσιαστικά, μονιμοποιείται η διάταξη περί δυνατότητας σύνταξης οριστικών συμβολαίων με αυτοσύμβαση σε εκτέλεση εκκρεμών ανεκτέλεστων προσυμφώνων. Η συγκεκριμένη διάταξη έχει ισχύσει πολλάκις, τουλάχιστον με 7 - 8 νομοθετικές διατάξεις, για περιορισμένα χρονικά διαστήματα κατά το παρελθόν. Τα ζητήματα των ανεκτέλεστων προσυμφώνων είναι πολύ σημαντικό και, δυστυχώς, εκκρεμούν χιλιάδες περιπτώσεις, ακόμα και για πολλές δεκαετίες και σε αστικά κέντρα. Ναι, μεν, κρίνεται θετικά τόσο η μονιμοποίηση της διάταξης όσο και η μη απαίτηση φορολογικών και ασφαλιστικών ενημερότητα των πολιτών, αλλά δεν επιλύεται το μάλλον σπουδαιότερο πρόβλημα που αφορά την εύρεση των πολιτών και τον τυχών δικαιοπαρόχων, των κληρονόμων.

Ως επί το πλείστον, το δικαίωμα αυτοσύμβασης για την εκτέλεση προσυμφώνων απαιτεί μόνο νόμιμη κλήση του πολίτη με τους περισσότερους να έχουν αποβιώσει. Άρα, ουσιαστικά, απαιτείται η αναζήτηση των κληρονόμων. Αυτό, αυτομάτως, σημαίνει ότι σε περιπτώσεις αποποιήσεων που αποτελούν σημαντικότατο ποσοστό, δεν υπάρχει καμία απολύτως δυνατότητα νόμιμης κλήσης των αντισυμβαλλόμενων. Περαιτέρω, ακόμη και η αναζήτηση και η εύρεση κληρονόμων είναι πιο δυσχερής έως αδύνατη ειδικά όταν έχουν παρέλθει αρκετές δεκαετίες και σε πολλές περιπτώσεις οι κληρονόμοι ζουν στο εξωτερικό και όχι στη χώρα μας.

Με βάση, λοιπόν, τα παραπάνω, δεν θα έπρεπε στη διάταξη να προβλέπεται ρητά ότι μπορούν να γίνουν οριστικά συμβόλαια σε εκτέλεση προσυμφώνων χωρίς κλήσεις των πολιτών και των δικαιοπαρόχων τους, είτε όταν αποδεικνύεται με νόμιμα έγγραφα η εξόφληση τυχών οικονομικών εκκρεμοτήτων από τα προσύμφωνα, είτε όταν αποδεικνύεται ότι ο αγοραστής δηλώνει την ιδιοκτησία νόμιμα στις φορολογικές αρχές την τελευταία εικοσαετία; Νόμιμος χρόνος χρησικτησίας. Το γνωρίζουμε αυτό.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μια πολύ σύντομη παρέμβασή επειδή αναφέρθηκε σε μένα ο κ. Γραμμένος. Προφανώς, αναφέρετε μάλλον το εργαλείο ψηφιακού βοηθού, το οποίο απαντά σε ερωτήσεις. Στην ερώτηση ποιο είναι το τηλέφωνο της Νομικής Υπηρεσίας του Κτηματολογίου, διευθύντρια της οποίας είναι και παρούσα σήμερα και, προφανώς, σε κανέναν δημόσιο φορέα δεν δίνουμε τηλέφωνο της επικεφαλής μιας νομικής υπηρεσίας, διότι δεν θα έκανε καμία άλλη δουλειά παρά μόνο να απαντά σε κλήσεις. Η απάντηση είναι η εξής που δίνει σήμερα, τώρα αυτή τη στιγμή που μιλάμε το σύστημα τεχνητής νοημοσύνης. Λέει: «Δεν έχω στη διάθεσή μου το τηλέφωνο της Νομικής Υπηρεσίας του Κτηματολογίου. Για περισσότερες πληροφορίες μπορείτε να επισκεφτείτε την επίσημη ιστοσελίδα του Ελληνικού Κτηματολογίου ή να επικοινωνήσετε με το κεντρικό γραφείο τους». Παραπέμπει, λοιπόν, η απάντηση σε ένα κεντρικό ticketing system στο οποίο ο πολίτης υποβάλλει την ερώτηση του και η αρμόδια υπηρεσία λαμβάνει τα αιτήματα και απαντά αρμοδίως. Αυτό συμβαίνει σήμερα.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ**.** Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Αχμέτ Ιλχάν, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Πέρκα Θεοπίστη (Πέτη), Κουρουπάκη Ασπασία, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κοινοβουλευτικής Ομάδας «Νέα Αριστερά», κυρία Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κοινοβουλευτικής Ομάδας «Νέα Αριστερά»):** Έχω αρκετές ερωτήσεις. Θα απευθύνω τις πρώτες στο Σωματείο Εργαζομένων στο Ελληνικό Κτηματολόγιο, στον Πανελλήνιο Σύλλογο Εργαζομένων στο Ελληνικό Κτηματολόγιο και το Ελληνικό Κτηματολόγιο.

Θα ξεκινήσω με τη διαδικασία. Οι μελέτες κτηματογράφησης, όντως, πραγματικά δηλαδή, έχουν λάθη. Άρα, χρειάζεται απαραίτητα έλεγχος πριν πάνε στο κτηματολόγιο. Μέχρι τώρα είχαμε το στάδιο της προανάρτησης, της ανάρτησης και σε τρίτο βαθμό στον έλεγχο των πολιτών. Με αυτό το νομοσχέδιο, όλα αυτά καταργούνται. Δεν μας έχει εξηγήσει ο κύριος Υφυπουργός αυτή τη διαδικασία πώς θα γίνει.

Καταλαβαίνουμε, όμως, ότι ο πιστοποιημένος μηχανικός αντικαθιστά τη διαδικασία της προανάρτησης και της ανάρτησης, αφού θα τα στέλνουν όλα απευθείας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** *(Ομιλεί Εκτός Μικροφώνου)* Δεν ισχύουν.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Υπουργέ, έχω διαβάσει το νομοσχέδιο πολύ καλά. Θα με αφήσετε να μιλήσω και να πω ό,τι θέλω και θα με διορθώσετε. Χθες, δεν μού απαντήσατε γιατί ήμουν σε άλλη αίθουσα. Μπορούσατε να απαντήσετε. Πώς δεν ισχύουν; Ωραία, θα απαντήσουν οι φορείς. Σήμερα, ακούμε τους φορείς και όχι να μάς φέρνετε Γενικούς Γραμματείς να απαντήσουν. Φορείς ακούμε.

Δεν μας είπε, βέβαια, και νούμερα. Ποιο είναι π.χ. το νούμερο των ελέγχων των ενστάσεων, που θα πάνε στους πιστοποιημένους μηχανικούς; Εκτιμάτε ότι το νούμερο αυτό μπορεί να καλυφθεί από τους πιστοποιημένους μηχανικούς και πόσο μάλλον όταν δεν είναι ικανοποιητική η στελέχωση του Κτηματολογίου; Υπάρχουν πολλές κενές θέσεις, υπάρχουν συμβάσεις ορισμένου χρόνου κ.α.

Θεωρείτε ότι το παρόν νομοσχέδιο ανταποκρίνεται στο σκοπό του; Δηλαδή, πράγματι, θα οδηγήσει στην ολοκλήρωση της κτηματογράφησης και στην απλοποίηση των διαδικασιών; Δώστε μας νούμερα πόσοι ενίστανται στην προανάρτηση, πόσοι ενίστανται στην ανάρτηση; Δώστε μας ποσοστά, για να καταλάβουμε για τι συζητάμε. Ποια Υπηρεσία μπορεί να ανταποκριθεί -που, αυτήν τη στιγμή, ελέγχει δείγμα 300 δικαιωμάτων- θα μπορέσει να ανταποκριθεί στις δεκάδες χιλιάδες ενστάσεις;

Επίσης, πώς αυξάνονται τα έξοδα και πως μειώνονται τα έσοδα. Μπορείτε να μάς εξηγήσετε την Έκθεσης Συνεπειών; Ο κ. Υπουργός είπε, χθες, στην Επιτροπή, ότι δεν μπορούμε να πούμε ότι είναι στο 0% για να πάμε στο 100%, αλλά είμαστε στο 52%. Τον Ιανουάριο θα είμαστε στο 75%15. Την άνοιξη θα πάμε στο 85%. Το καλοκαίρι, τον Σεπτέμβρη, στο 90% και τέλος του 2025 στο 100%. Θέλω ειλικρινή απάντηση: Πιστεύετε ότι αυτό είναι εφικτό;

Πώς θα αντιμετωπιστούν τα προβλήματα και οι ελλείψεις στις μελέτες κτηματογράφησης, οι οποίες δεν έχουν ελεγχθεί από τους δικαιούχους δικαιωμάτων, μέσω της δημοσιότητας των αναρτημένων Κτηματολογικών Πινάκων και Διαγραμμάτων; Πώς θα διαχειριστεί ο όγκος της εργασίας, ο οποίος θα προκύψει από τις αιτήσεις διόρθωσης; Πώς θα διεκπεραιωθεί το πλήθος των δευτεροβάθμιων Αποφάσεων επί των αιτήσεων διόρθωσης; Ποιες είναι οι διαφορές μεταξύ των προδιαγραφών του Λειτουργούντος Κτηματολογίου και τους συντασσόμενου Κτηματολογίου, π.χ. σε σχέση με τις αποδεκτές αποκλίσεις, τη χρησικτησία, την ευελιξία, στην αποδοχή διορθώσεων, στις ανοχές σφαλμάτων; Εν τέλει, η διαδικασία, στο συντασσόμενο Κτηματολόγιο, ως έχει, είναι ορθότερη, ταχύτερη και αποτελεσματικότερη;

Θα σταματήσω, εδώ, σε αυτούς τους φορείς και θα συνεχίσω κάνοντας και εγώ κάποιες ερωτήσεις στην Ειδική Υπηρεσία Συντονισμού του Ταμείου Ανάκαμψης.

Η πρώτη, νομίζω ακούστηκε κιόλας. Είναι αν το νομοσχέδιο παραβιάζει τις δεσμεύσεις της χώρας μας έναντι του Ταμείου Ανάκαμψης, το οποίο επιδιώκει, εκτός από το να κλείσει άρον άρον, φαντάζομαι σε ένα αποτελεσματικό, πραγματικό και πλήρες σύστημα κτηματογράφησης. Και αν, με αυτήν τη μέθοδο, αυτό ικανοποιείται.

Επίσης, μπορούν να αλλάξουν τα ορόσημα και οι δεσμεύσεις της Συμφωνίας, δεδομένου ότι η Κυβέρνηση δεν κατάφερε να τις υλοποιήσει; Η ανάρτηση των Κτηματολογικών Πινάκων και Διαγραμμάτων, στην ιστοσελίδα του Ελληνικού Κτηματολογίου, ανεξαρτήτως τρόπου και ποιότητας σύνταξή τους, καλύπτουν τις απαιτήσεις του Ταμείου Ανάκαμψης και Ανθεκτικότητας;

Και, βεβαίως, αναφέρομαι και εγώ στο κείμενο που έχει υπογραφεί μεταξύ της Ευρωπαϊκής Ένωσης και της Ελλάδας, το οποίο ορίζει ρητά ότι οι διαδικασίες πρέπει να ολοκληρωθούν, σύμφωνα με τις διατάξεις του ν.2308/1995 όπως τροποποιήθηκε με το ν.4821/2021. Συμφωνείτε, λοιπόν, ότι πληρούνται οι προϋποθέσεις εκταμίευσης των δόσεων, όταν το νομοσχέδιο προσπαθεί να καταργήσει ό,τι συμφωνήθηκε με το Ταμείο;

Η εισαγωγή διατάξεων με παραπλανητικό χαρακτήρα, ο οποίος παρουσιάζεται ως δήθεν ολοκλήρωση της διαδικασίας κτηματογράφησης, με σκοπό να παρακαμφθούν οι υποχρεώσεις προς το Ταμείο Ανάκαμψης, ενέχει τον κίνδυνο να μεταδοθεί το μήνυμα προς το Κοινοβούλιο και προς όλους τους διαχειριστές των Προγραμμάτων να μην ανησυχούν, καθώς κοινοβουλευτικά θα επικυρωθεί η ολοκλήρωση των έργων, ακόμα και αν δεν έχουν ολοκληρωθεί στην πραγματικότητα; Έχετε αυτή την αγωνία; Γιατί μιλάμε για πολλά έργα.

Κλείνοντας σιγά σιγά, θα κάνω κάποιες ερωτήσεις στον εκπρόσωπο των Δικηγορικών Συλλόγων: Δεδομένου ότι το νέο νομοσχέδιο δίνει τη δυνατότητα διορθώσεων γεωμετρικών στοιχείων, μέσω πιστοποιημένων μηχανικών χωρίς πλήρη νομικό έλεγχο, θεωρείτε ότι αυτή η διαδικασία διασφαλίζει επαρκώς τα ιδιοκτησιακά δικαιώματα των πολιτών;

Το νομοσχέδιο προβλέπει ότι σε περίπτωση αποκλίσεων έως 10% μεταξύ κτηματολογικών και τοπογραφικών διαγραμμάτων οι διορθώσεις θα γίνονται αυτόματα χωρίς την ενημέρωση των ενδιαφερομένων. Πώς κρίνετε αυτή τη διάταξη ως προς την προστασία των εργασιακών δικαιωμάτων;

Μία ερώτηση προς την εκπρόσωπο των Συμβολαιογράφων. Πώς βλέπετε τη διάταξη που επιτρέπει τη σύνταξη συμβολαίων μεταβίβασης ακινήτων χωρίς την προσκόμιση πιστοποιητικών; Ποιες προκλήσεις ενδέχεται να αντιμετωπίσετε στην εξασφάλιση της ακρίβειας των εγγραφών και στην αποφυγή προβλημάτων με μη δηλωμένα βάρη; Βεβαίως, το νομοσχέδιο εισάγει διαδικασίες για την αυτόματη διόρθωση προδήλων σφαλμάτων στις κτηματολογικές εγγραφές. Πώς θα διασφαλιστεί ότι αυτές οι διορθώσεις δεν θα παρακάμπτουν την απαραίτητη συμβολαιογραφική έγκριση ή τον έλεγχο της ακρίβειας των συμβολαίων;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κ. Πρόεδρε. Θα ήθελα να ξεκινήσω με δύο πρώτες ερωτήσεις προς τους εκπροσώπους των Σωματείων των εργαζομένων του Κτηματολογίου. Πρώτη ερώτηση. Που δημοσιεύονται οι οδηγίες που δίνει αυτή η «Επιτροπή των Σοφών» του Κτηματολογίου που αποτελείται από Συμβολαιογράφους Δικηγόρους; Γιατί, στο site υπάρχει μόνο ένας οδηγός νομικού ελέγχου 60 σελίδων μόνο για τέσσερις περιπτώσεις συναλλαγών. Είναι δημόσιες ή εσωτερικές οι οδηγίες που δίνονται;

Δεύτερη ερώτηση. Τα λειτουργούντα Κτηματολόγια είναι ήδη φορτωμένα και καθυστερούν. Με ποιο προσωπικό και σε πόσο χρόνο θα διεκπεραιώσουν τα νέα καθήκοντα που τους ανατίθενται; Στο Κτηματολογικό Γραφείο που εργάζεστε ή σε όποιο γνωρίζετε, σε πόσο καιρό προβλέπεται ότι θα ολοκληρωθεί η επεξεργασία των εκκρεμών κτηματογραφικών δηλώσεων που θα περαστούν στα κτηματογραφικά φύλλα; Θα θέλαμε μια εκτίμηση.

Έχω δύο ακόμα ερωτήσεις για τον εκπρόσωπο της Ολομέλειας του Δικηγορικού Συλλόγου. Πόσο καιρό κάνει να δικαστεί μια υπόθεση διόρθωσης εσφαλμένων αρχικών εγγράφων στα δικαστήρια σήμερα; Θα μπορούσαν οι δικηγόροι να αναλάβουν εκτός από το νομικό έλεγχο που ήδη κάνουν, να εκδίδουν αποφάσεις σε αιτήσεις διόρθωσης πρόδηλων σφαλμάτων, όπως προβλέπεται ότι θα κάνουν οι μηχανικοί για τις γεωμετρικές μεταβολές;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Κύριε Καβαλάκη, Διοικητή της Ειδικής Υπηρεσίας Συντονισμού Ταμείου Ανάκαμψης, μας μιλήσατε για την ψηφιοποίηση των Υποθηκοφυλακείων. Είναι ένα έργο για το οποίο επαίρεται η κυβέρνηση.

Αυτό το έργο στην πραγματικότητα αφορά μέχρι στιγμής στο στάδιο της φωτογράφισης των αρχείων των Υποθηκοφυλακείων. Υπάρχουν, λοιπόν, καταγγελίες ότι τα αρχεία αυτά δεν έχουν αντιγραφεί όπως πρέπει, ότι έχουν απωλεσθεί δημόσια έγγραφα και αυτό θα έπρεπε να αφορά και το Ταμείο Ανάκαμψης, γιατί βρίσκεται σε μια διαδικασία υλοποίησης ενός έργου που δεν γίνεται με διαφανή τρόπο, ορθά και αφορά στην περιουσία των Ελλήνων πολιτών, αλλά και του ελληνικού δημοσίου.

Θα διαβάσω ένα απόσπασμα από ένα άρθρο που δημοσιεύθηκε σε site της Κρήτης και αφορά σε καταγγελία του Προέδρου της Ένωσης Ιδιοκτητών Ακινήτων Ηρακλείου Κρήτης, του κυρίου Αράπογλου, ο οποίος μιλά για θύελλα αντιδράσεων που έχει πυροδοτήσει το αιφνιδιαστικό κλείσιμο 8 Υποθηκοφυλακείων Περιφερειακής Ενότητας Ηρακλείου. Έγινε χωρίς την κατάλληλη προετοιμασία, με αποτέλεσμα να προκαλούνται σοβαροί κλυδωνισμοί στην τοπική οικονομία, καθώς εμφανίζονται προβλήματα στις αγοραπωλησίες ακινήτων, συνολικότερα στις συναλλαγές και στο Κτηματολόγιο.

Το κλείσιμο των Υποθηκοφυλακείων\ων άνοιξε με μια αιφνιδιαστική απόφαση της κυβέρνησης που δρομολογήθηκε χωρίς να έχει γίνει όλη αναγκαία προετοιμασία που έπρεπε να πραγματοποιηθεί. Με συνοπτικές διαδικασίες μπήκε λουκέτο σε οκτώ Υποθηκοφυλακεία και τα αναφέρει και ακολούθως το βασικό πρόβλημα που έχει ανακύψει είναι ότι ενώ θεωρητικά για να κλείσουν τα Υποθηκοφυλακεία έπρεπε πρώτα να σκαναριστούν όλα τα έγγραφα τους και στη συνέχεια να σταματήσουν να λειτουργούν, όμως, έγινε ακριβώς το αντίθετο.

Πώς ακριβώς αντιλαμβάνεστε την ψηφιοποίηση αρχείων, τα οποία λάβατε από τα υποθηκοφυλακεία με αναδόχους και ανειδίκευτους ανθρώπους, οι οποίοι μπήκαν στη διαδικασία της αντιγραφής, δεν έχει γίνει η ψηφιοποίηση αρχείων αλλά έχει μπει ήδη λουκέτο οπότε οι συναλλαγές δυσχεραίνονται και δημιουργείται τεράστια ανασφάλεια δικαίου και ενώ βρίσκεστε ακόμα σε αυτό το στάδιο, με το παρόν νομοσχέδιο ερχόσαστε να πείτε ότι κλείνουν διά παντός τα πάντα σε ότι αφορά το στάδιο υποθηκοφυλακείου και την αρχή του υποθηκοφυλακείου και έχουμε λειτουργούν κτηματολόγιο. Εδώ λοιπόν υπάρχει ένα σημείο, για το οποίο το ταμείο ανάκαμψης θα πρέπει να πάρει θέση στον βαθμό που διατίθενται χρήματα αλλά δεν υπάρχει κανενός είδους εξηγησιμότητα από τις αρμόδιες αρχές, κανενός είδους λογοδοσία και διαφάνεια για τον τρόπο που επιδρά αυτού του είδους η απόφαση στην πρακτική, στη συναλλακτική δραστηριότητα.

Επίσης, για το ταμείο ανάκαμψης, πρόσφατα ανακοινώθηκε ότι η εταιρεία QUALITY AND RELIABILITY Α.Β.Ε.Ε. συνήψε με την κοινωνία της πληροφορίας σύμβαση με το έργο ηλεκτρονικός φάκελος μεταβίβασης ακινήτων της δράσης διευκόλυνση της επιχειρηματικής δραστηριότητας με κωδικό τάδε του εθνικού σχεδίου ανάκαμψης και ανθεκτικότητας Ελλάδα 2. 0. Δηλαδή, μπαίνετε στη διαδικασία να επεκτείνετε την εφαρμογή του ψηφιακού ηλεκτρονικού φακέλου μεταβίβασης ακινήτου, όταν ακόμα δεν είναι γνωστό καν πως από το πιλοτικό στάδιο της μεταβίβασης ακινήτου έχει εφαρμοστεί αυτού του είδους η διαδικασία, αν λειτουργεί σωστά αυτή η πλατφόρμα διότι καταγγελίες συμβολαιογράφων αναφέρουν ότι είναι μια πλατφόρμα του τύπου «Σκοιλ Ελικικού», κάτι αντίστοιχο με τα κέντρα δια βίου μάθησης της κυρίας Κεραμέως, ότι δεν υπάρχει διαλειτουργικότητα και αναγκάζονται να σκανάρουν πάρα πολύ συχνά τα έγγραφα που αφορούν στον ΕΝΦΙΑ, στις φορολογικές ενημερότητες, γιατί το σύστημα πέφτει. Επίσης αυτό έρχεται και κουμπώνει με όλη την προβληματική κατάσταση που κατήγγειλε εγγράφως σε επιστολή διαμαρτυρίας το σωματείου εργαζομένων στο ελληνικό κτηματολόγιο, όταν λένε ότι η διασύνδεση με την κεντρική υπηρεσία ήταν και είναι εντελώς προβληματική ενώ έπειτα και από την κυβερνοεπίθεση που δεχθήκαμε παραμένει ασταθής, δημιουργώντας τεράστια προβλήματα στην προσπάθεια όλου του προσωπικού να υπερβεί καθημερινά τον ίδιο του τον εαυτό.

Οι νέες πλατφόρμες και τα συστήματα που δημιουργήθηκαν και εγκαταστάθηκαν, με σκοπό τη συντόμευση των διαδικασιών, ψηφιακός φάκελος δηλαδή ένα από αυτά, είναι μεν πολύ χρήσιμες όμως δεν στήθηκαν σύμφωνα με τις ανάγκες της υπηρεσίας αλλά σύμφωνα με την ανάγκη επίτευξης συγκεκριμένων στόχων. Κύριοι του ταμείου ανάκαμψης δεν σας ενδιαφέρει αυτό; Αυτό το κομμάτι που έχει να κάνει με την εμπειρία επαγγελματιών, δεν σας ενδιαφέρει; Δεν το εξετάζετε; Υπάρχει κάποιο πόρισμα επίσης από την κυβερνοεπίθεση του καλοκαιριού, για να μπορεί να λέει ο κύριος Μπλέτσας από την αρχή κυβερνοασφάλειας, διορισμένος από τον κύριο Παπαστεργίου, ότι όλα βαίνουν καλώς και δεν έχετε και κανένα πρόβλημα και δεν υπήρξε και μεγάλο πρόβλημα μετά την κυβερνοεπίθεση. Ποιος το λέει αυτό, ότι δεν υπήρξε πρόβλημα; Το ξέρετε ήδη, ενώ δεν υπάρχει πόρισμα ή πρέπει να το πείτε γιατί είστε διορισμένος από τον κύριο Παπαστεργίου, οπότε χρωστάτε κάποια χάρη;

Σε σχέση με το ελληνικό κτηματολόγιο, κυρία Ανδρεαδάκη, είστε για πολλές δεκαετίες στη θέση της νομικής διεύθυνσης του ελληνικού κτηματολογίου, σωστά; Φταίνε οι ιδιώτες γιατί δεν επιτεύχθηκε ο στόχος εδώ και τριάντα χρόνια, σε σχέση με την υλοποίηση του έργου της κτηματογράφησης της χώρας; Ποιος φταίει; Εσείς λογοδοτήσατε πότε ως διευθύντρια της νομικής διεύθυνσης, για το τι δεν πήγε καλά; Σας ζητήθηκε ποτέ ο λόγος; Σας ζητήθηκε ποτέ από κάποιον να δώσετε απαντήσεις στις καθυστερήσεις; Είναι γνωστό, ότι σε ό, τι αφορά την κτηματογράφηση της Αθήνας πέρασαν και 15 χρόνια για να οριστεί μετά από δικαστικές διενέξεις από το Σύμβουλο Επικρατείας ποιος θα είναι ο ανάδοχος του έργου; Γιατί καθυστέρησε λοιπόν στην Αθήνα 15 χρόνια, αν όχι γιατί το Συμβούλιο Επικρατείας έκρινε ενστάσεις και έκτοτε μπήκε ανάδοχος σε αυτή τη θέση;

Κύριε Σακαρέτσιο, προσωρινέ πρόεδρε του νομικού προσώπου δημοσίου δικαίου ελληνικού κτηματολογίου, ανεξάρτητου οργάνου, ανεξάρτητου φορέα, καλύπτει ο πρόεδρος επιτροπής τις θέσεις αναπληρωτών γενικών διευθυντών του φορέα με άτομα της επιλογής του, παραβιάζοντας το ν.5062/23 που μιλά για επιλογή μέσω ΑΣΕΠ των οργάνων διοίκησης του νομικού προσώπου δημοσίου δικαίου που διορίζονται με θητεία και όχι φωτογραφικά από τη δοτή διοίκηση που είστε μαζί με την κυρία Μαρκέλλου παρούσα; Είστε δοτή διοίκηση, είστε προσωρινή, είστε μεταβατική και δεν εφαρμόζεται ούτε σε εσάς ο ν.5062.

Μπορείτε να μας εξηγήσετε έναν λόγο που αυτό δεν συμβαίνει; Μήπως θα μας το εξηγήσει ο κ. Υφυπουργός, ο οποίος κωφεύει όσες φορές έχει ακούσει το ίδιο ερώτημα και μένει αναπάντητο; Αφού, λοιπόν, είστε σε αυτή τη θέση και εγγυάστε την ασφάλεια δικαίου όπως μας είπατε, άσχετα από τα ορόσημα του Ταμείου Ανάκαμψης και την ασφάλεια μετά το κλείσιμο των υποθηκοφυλακείων, αγνοώντας, βεβαίως, τι έχει πει ο κύριος Αράπογλου αλλά και πολλοί άλλοι ακόμα που έχουμε γνώση της κατάστασης, της πραγματικής κατάστασης στην πραγματική ζωή και όχι της θεωρητικής εικόνας που παρουσιάζεται και της φανταστικής μαζί.

Μας είπατε ότι δοκιμάστηκαν πιλοτικά για την ακρίβειά τους συστήματα τεχνητής νοημοσύνης και είναι αξιόπιστα και είναι ασφαλή; Ποιος το ξέρει αυτό; Εσείς θα το πείτε, όταν το μάθετε ο ίδιος, με απόφαση τις εξουσιοδοτικές διατάξεις ότι ωρίμασε η περίοδος για να βγάλετε μια απόφαση με βάση το άρθρο 31 του παρόντος νομοσχεδίου, που σας δίνει άπειρες δυνατότητες να δημιουργείτε καθεστώς εν είδη νόμου χωρίς να έχει περάσει ποτέ από διαβούλευση, χωρίς να έχει μάθει κανείς τίποτα για όσα θα έχετε δικαίωμα υπογραφής και θα αποφασίζετε εσείς το καλώς έχει για το πότε θα εφαρμοστεί ένα σύστημα τεχνητής νοημοσύνης, που; Στις περιουσίες του κόσμου που τις πλήρωσε με το μόχθο του και στα ακίνητα του ελληνικού δημοσίου που μπορεί να βρίσκονται στην παραμεθόριο, αλλά, θα προσλάβετε σύμφωνα με αυτό το σχέδιο νόμου κατά άρθρο 21, ανειδίκευτους ανθρώπους με 12μηνες συμβάσεις για να ανταποκριθούν στον έλεγχο με τη βοήθεια της τεχνητής νοημοσύνης, της διάκρισης ανάμεσα στην πραγματική και νομική έννοια του όρου παραμεθόριος.

Έτσι λένε οι περιοριστικές διατάξεις του ν. 1892/90. Υπάρχει και μια διάσταση μεταξύ πραγματικής και νομικής έννοιας. Ποιος θα κρίνει αν είναι παραμεθόριος ή όχι για να εφαρμοστούν οι απαγορεύσεις στην τεχνητή νοημοσύνη; Ποιος θα το κρίνει με ασφάλεια δικαίου; Ο προϊστάμενος Κτηματολογίου που θα έχει διοριστεί ανειδίκευτος με πτυχίο άλλης ειδικότητας για 12 μήνες, χωρίς καμία εμπειρία σε ένα τόσο σύνθετο και πολύπλοκο θέμα, για το οποίο η κ. Ανδρεαδάκη έχει μείνει άπειρα χρόνια στο «Ελληνικό Κτηματολόγιο» γιατί είναι πολύ εξειδικευμένη και έχει μείνει στη διεύθυνση του «Ελληνικού Κτηματολογίου» τόσα πολλά χρόνια, αλλά, ο προϊστάμενος που θα παίρνει αποφάσεις για την παραμεθόριο και για την περιουσία του κόσμου, μπορεί με 12 μήνες χωρίς καμία ειδίκευση και χωρίς νομική κατάρτιση να ανταποκριθεί σε αυτό το καθήκον. Πολύ ασφαλές αυτό. Εικοσιτετράωρη λειτουργία της βάσης του «Ελληνικού Κτηματολογίου» για να διεκπεραιώνεται η διαδικασία με ταχύτητα. Τι ωραία, που ακούγονται όλα αυτά;

 Και η αρχή της χρονικής προτεραιότητας; Θα γίνεται μια πώληση και εάν ο συμβολαιογράφος δεν είναι σε θέση να καταχωρήσει αυτή την πράξη ηλεκτρονικά, τι θα γίνει; Αν γίνει κατάσχεση του ακινήτου, γιατί υπάρχει κάποιο χρέος σε ιδιώτη το οποίο δεν έχει φανεί και έγινε στο μεταξύ κατάσχεση, αλλά, εκείνος που δεν είχε τη δυνατότητα, είτε γιατί οι φυσικές του δυνάμεις τον εγκατέλειψαν και έφυγε από το γραφείο του είτε για κάποιο λόγο έπεσε το διαδίκτυο, το ίντερνετ και δεν έχει πρόσβαση, έπεσε η πλατφόρμα και δεν λειτουργεί; Το ξέρουμε κι εμείς οι συμβολαιογράφοι. Error.

 Είναι πάρα πολύ συχνό το φαινόμενο, ειδικά μετά την κυβερνοεπίθεση του καλοκαιριού, όπου όλοι λέτε, ότι δεν έχει συμβεί κάτι και είναι όλα τέλεια. Εμείς, όμως, ξέρουμε, ότι η πλατφόρμα είναι απείρως δυσλειτουργική. Καμία από τις πλατφόρμες με τις οποίες δουλεύουμε και έχουμε ως εργαλεία για τις μεταβιβάσεις ακινήτων και για την ασφάλεια των συναλλαγών, δεν είναι αυτή τη στιγμή λειτουργική. Δεν παράγει ασφάλεια δικαίου και εάν λειτουργήσει επί 24ωρου βάσης και σε όλες τις ημέρες αυτό το σύστημα, θα εντοπιστούν εξαιρετικά μεγάλα προβλήματα στη συναλλακτική δραστηριότητα και στην ασφάλεια των συναλλαγών.

 Δικαίωμα τροποποίησης συμβάσεων με αναδόχους, κατ’ άρθρο 6. Έχετε ένα τέτοιο δικαίωμα; Επίσης, έχει δικαίωμα το Υπουργείο, επειδή το φέρνει ως σχέδιο νόμου να δηλώνει ότι στο λειτουργούν Κτηματολόγιο που είναι νομικό πρόσωπο δημοσίου δικαίου, θα παρέμβει ιδιώτης; Ο ανάδοχος είναι ένας ιδιώτης. Βγάζει λεφτά, παράγει έργο, ελέγχει, βγάζει χρήματα και παραδίδει.

Εδώ, λέτε, «καταργούμαι το στάδιο όπου βρίσκεται σήμερα η κτηματογράφηση και μπαίνουμε σε λειτουργούν». Σε λειτουργούν, λοιπόν, θα αναμιχθεί ο ιδιώτης και θα τροποποιηθούν συμβάσεις; Με ποιον;

Σε ποια νομική και ηθική βάση, θα τροποποιηθούν οι συμβάσεις των αναδόχων και είναι και εφικτό βάσει νόμου;

Πόσες φορές τροποποιούνται οι συμβάσεις με αναδόχους;

Μπορούν πολλές φορές να τροποποιούνται οι συμβάσεις τους;

Έφυγε ο Υφυπουργός.

Ένα τελευταίο ερώτημα προς τον κύριο Αναγνωστόπουλο, Γενικό Γραμματεία Πληροφοριακών Συστημάτων, αλλά απευθύνεται και προς το Υπουργείο. Μιλάτε για αυθεντικοποίηση της ταυτότητας συμβαλλομένων, μέσω του συστήματος και επαίρεσθε γι’ αυτό και το εκθειάζεται. Όταν παρουσιάστηκε το φαινόμενο πλαστού ποινικού μητρώου, το Υπουργείο Δικαιοσύνης απάντησε σε αυτό ότι αφορούσε σε τεχνικό πρόβλημα η έκδοση πλαστού ποινικού μητρώου, με το οποίο η επιχειρηματίας του λούνα παρκ μπόρεσε να εκδώσει την άδεια λειτουργίας της επιχείρησης και έτσι σκοτώθηκε ο 19χρονος άνθρωπος, πρακτικά, δολοφονήθηκε.

Εδώ, που θα έχουμε αυθεντικοποίηση ταυτότητας συμβαλλόμενου δηλούντων δικαιωμάτων στο Ελληνικό Κτηματολόγιο, που θα συνάπτουν συμβάσεις ηλεκτρονικά, αυτό, επάνω σε ποια νομική βάση μπορεί να γίνεται αποδεκτό, όταν υπάρχουν μέθοδοι απάτης ή πλάνης ή απειλής, στο βαθμό που δεν πιστοποιεί δημόσιος λειτουργός, συμβολαιογράφος, τη δικαιοπρακτική ικανότητα του συμβαλλόμενου αλλά αυτό αυθεντικοποιείται ως ταυτότητα μέσα από ένα σύστημα, το οποίο και εδώ μπορεί να παρουσιάσει τεχνικό πρόβλημα, αφού συνέβη με το πλαστό ποινικό μητρώο, γιατί να μη συμβεί και εδώ; Και εκεί αυθεντικοποίηση δεδομένων έκανε ένα σύστημα και έκρινε ότι η κυρία τάδε είναι άξια να πάρει ένα καθαρό ποινικό μητρώο, που δεν ήταν.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Με τη σειρά μου και εγώ, θα ήθελα να καλωσορίσω τους φορείς και να τους ευχαριστήσω για τις τοποθετήσεις τους και για τα όσα χρήσιμα μάθαμε σήμερα στην Επιτροπή.

Θα ξεκινήσω λίγο από το Διοικητικό Συμβούλιο του Ελληνικού Κτηματολογίου. 29 χρόνια μετά τον πρώτο νόμο του 1995 και, του χρόνου, θα συμπληρωθούν 30 χρόνια από τότε που ξεκίνησε το Κτηματολόγιο. Θα έχουμε, όμως, σε πολλές περιοχές αναρτήσεις κτηματολογικών πινάκων και φύλλων, με πάρα πολλές ελλείψεις και εκκρεμότητες. Θέλω να ρωτήσω, εσείς θεωρείτε πως αυτό συνιστά επιτυχία ολοκλήρωσης της κτηματογράφησης;

Και, κυρίως, θα υπάρχει αίσθημα ασφάλειας δικαίου, δεδομένου ότι άκουσα τον κύριο Ραμπαούνη και ας με διορθώσει, είπε για 3 εκατομμύρια άγνωστα γεωτεμάχια. Αυτό, εσείς θεωρείτε εσείς ότι είναι επιτυχής ολοκλήρωση; Θα υπάρχει ασφάλεια δικαίου ή όχι, βασικά; Θεωρείτε ότι είναι επιτυχές μετά από 30 χρόνια να είμαστε ακόμα με τέτοιες εκκρεμότητες;

Η δεύτερη ερώτηση. Στα σωματεία, τόσο στον κύριο Καντερέ, τον Πρόεδρο του Σωματείου των Εργαζομένων στο Κτηματολόγιο και στον κύριο Τσούτσα, είναι κοινή η ερώτηση. Επειδή, από το 2025, θα μπούμε σε λειτουργούν Κτηματολόγιο πλέον, θεωρείτε ότι η στελέχωση των κτηματολογικών γραφείων πλέον που θα είναι στο Κτηματολογίου και η υλικοτεχνική υποδομή, επαρκούν για να μπορεί το Κτηματολόγιο να λειτουργήσει ομαλά;

Βασικά, να μπορεί να προσφέρει τις υπηρεσίες. Δεν κατηγορώ τους υπαλλήλους, προσέξτε, λέω, αν οι συνθήκες είναι ιδανικές, ώστε να μπορεί να παρέχει τις υπηρεσίες με τον σωστό τρόπο προς τον πολίτη.

Επίσης, στον κύριο Παραδιά, της ΠΟΜΙΔΑ. Είχατε πει πως πρέπει να υπάρχει κάποιος τρόπος, ώστε κάποιοι πολίτες - κάποιοι ιδιοκτήτες, μπορούν να κατοχυρώσουν τα ακίνητά τους και να βρουν κάποιο τρόπο για να αποφύγουν τα δικαστήρια. Το θέλουμε και εμείς αυτό. Ποιος, κατά την άποψή σας, ήταν ο ενδεδειγμένος τρόπος να γίνει αυτό;

Στον κύριο Μπλέτσα, θέλω να ρωτήσω για τη στελέχωση της Αρχής Κυβερνοασφάλειας. Είναι επαρκώς στελεχωμένη και να μάθουμε και εμείς με τη σειρά μας, τι συνέβη τον Ιούλιο του 2024 με την κυβερνοεπίθεση στο Κτηματολόγιο. Τι συνέβη και αν έχετε κάποια άποψη.

Τέλος, θα ήθελα να πω στον κύριο Ψαρράκη και τον κύριο Αναγνωστόπουλο, βασικά ένα γενικό ερώτημα. Πάρα πολλοί απόφοιτοι πληροφορικής έχουν πάρα πολύ δελεαστικές προτάσεις από το εξωτερικό – από εταιρείες στο εξωτερικό. Θέλω να ρωτήσω τι κίνητρα έχει ένας απόφοιτος πληροφορικής – ένας καλός απόφοιτος πληροφορικής να παραμείνει στην Ελλάδα και να προσφέρει τις υπηρεσίες του;

Είναι ένα μεγάλο πρόβλημα, κυρίως, πώς θα πείσετε έναν νέο άνθρωπο, έναν ταλαντούχο που είναι στον τομέα της πληροφορικής, να μείνει στην Ελλάδα και να παρέχει τις υπηρεσίες του εδώ, στη Γενική Γραμματεία Πληροφοριακών Συστημάτων. Πώς θα τους πείσετε; Τι κίνητρα τους δίνετε;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Σακαρέτσιος.

**ΣΤΥΛΙΑΝΟΣ ΣΑΚΑΡΕΤΣΙΟΣ (Πρόεδρος του Δ.Σ. του Ν.Π.Δ.Δ. «Ελληνικό Κτηματολόγιο»):** Ξεκινώ με τα ερωτήματα του κ. Καραμέρου, αναφορικά με την κυβερνοεπίθεση που όντως δέχτηκε τον Ιούλιο το Κτηματολόγιο και θέλω, πριν απαντήσω στα συγκεκριμένα ερωτήματα, με ευκαιρία αυτό το δημόσιο βήμα, να ευχαριστήσω και δημοσίως το προσωπικό του Ελληνικού Κτηματολογίου που ήταν εκεί νυχθημερόν. Θέλω να ξεχωρίσω κάποιους ανθρώπους, τον κ. Δήμα, τον κ. Κωνσταντόπουλο, τον κ. Μπλόμη, την κυρία Σκαμπά, τον κ. Φραγκιαδάκη, ανθρώπους με τους οποίους περάσαμε, εκείνες τις πρώτες μέρες της επίθεσης, μαζί, μέρα νύχτα, για να αντιμετωπίσουμε το πρόβλημα και που στάθηκαν αντάξιοι των περιστάσεων και θωράκισαν τα δεδομένα του Ελληνικού Κτηματολογίου, όπως κάνουν χρόνια και συνεχίζουν να το κάνουν μέχρι και σήμερα.

Να πω ότι δεν παραβιάστηκε κανένα back up της βάσης δεδομένων. Δεν τέθηκαν σε κίνδυνο τα ευαίσθητα δεδομένα του Ελληνικού Κτηματολογίου. Αυτό το οποίο συνέβη ήταν μία πρόσβαση σε κάποια μεμονωμένα τερματικά υπαλλήλων του Κτηματολογίου από τα οποία αντλήθηκαν επιτυχώς 1,2 GB εγγράφων, υπηρεσιακών αδιαβάθμιστων εγγράφων, τα οποία δεν περιείχαν τίποτε το κρίσιμο και ούτε επήλθε καμία αλλαγή σε βάση δεδομένων ή τέθηκε σε κίνδυνο η critical υποδομή του Ελληνικού Κτηματολογίου.

Αναφορικά με το προσωπικό μας, με τα εξειδικευμένα μας στελέχη. Η διεύθυνση πληροφορικής του Κτηματολογίου διαθέτει μόνιμους δημοσίους υπαλλήλους, οι οποίοι είναι πάρα πολλά χρόνια στον φορέα. Είναι άνθρωποι οι οποίοι πραγματικά ήταν πρωτοπόροι και κατάφεραν να…

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Συγγνώμη, κύριε Πρόεδρε. Δηλαδή, διαψεύδετε την «Καθημερινή», βγάλατε ανακοίνωση διάψευσης, που έγραψε για τις δύο επιθέσεις;

**ΣΤΥΛΙΑΝΟΣ ΣΑΚΑΡΕΤΣΙΟΣ (Πρόεδρος του Δ.Σ. του Ν.Π.Δ.Δ. «Ελληνικό Κτηματολόγιο»):** Ναι, το διαψεύδω. Δεν υπήρξε καμία παραβίαση της βάσης δεδομένων του Κτηματολογίου, ούτε τέθηκαν, το ξαναλέω ρητά, σε κίνδυνο τα ευαίσθητα δεδομένα του Κτηματολογίου. Ήταν υπηρεσιακά αδιαβάθμιτα έγγραφα άνευ σημασίας και από τα οποία τα περισσότερα μάλιστα είναι αναρτημένα και στη Διαύγεια, γιατί το προσωπικό του Κτηματολογίου στους ιδιωτικούς υπολογιστές του έχει έγγραφα τα οποία αφορούν υπηρεσιακές υποθέσεις. Από το λογιστήριο να έχει διαρρεύσει ένα τιμολόγιο προμηθευτή, όπως και συνέβη. Είναι έτσι κι αλλιώς τέτοια έγγραφα, τα οποία αναρτώνται και δεν υπάρχει κανένας κίνδυνος.

 Να πω, επίσης, ότι η πρόσβαση του μη εξουσιοδοτημένου χρήστη που έγινε στην πλατφόρμα δεν ήταν λόγω κάποιου κενού ασφαλείας. Ήταν δυστυχώς -και αυτό είναι κάτι το οποίο θα αντιμετωπίζουμε από εδώ και πέρα ολοένα και περισσότερο- αποτέλεσμα ανθρώπινου λάθους, δηλαδή, χρησιμοποιήθηκαν, όπως όλα δείχνουν, οι κωδικοί τεχνικού συνεργαζόμενου με το Κτηματολόγιο, ο όποιος είχε το δικό του username και password μέσω του οποίου κατάφερε να αποκτήσει πρόσβαση σε αυτά τα επουσιώδη αρχεία ο εισβολέας και το αντιμετωπίσαμε πάρα πολύ γρήγορα.

Αυτό το οποίο εγώ θέλω να κάνω ως σχόλιο, επειδή τη βιώσαμε αυτή την κυβερνοεπίθεση με πολλή πολλή σοβαρότητα και αντιδράσαμε από τα πρώτα δευτερόλεπτα πάρα πολύ έντονα εκείνες τις ημέρες, ακριβώς για να περιορίσουμε την κατάσταση, να αναγνωρίσουμε και να θωρακίσουμε τα συστήματα μας, είναι ότι ακριβώς εξαιτίας της υψηλής εξειδίκευσης του προσωπικού μας, αλλά και των συνεργαζόμενων εταιρειών με το Ελληνικό Κτηματολόγιο, αυτή η επίθεση εντοπίστηκε σε λίγα δευτερόλεπτα, παρά το ότι συνέβη Σάββατο ξημερώματα. Σάββατο ξημερώματα το τηλέφωνο και τα emails των διευθυντών, των προϊσταμένων της διεύθυνσης πληροφορικής χτύπησαν, όπως και το δικό μου τηλέφωνο και λάβαμε γνώση αυτής κυβερνοεπίθεσης, την οποία την αντιμετωπίσαμε υποδειγματικά.

Να πω ακόμη για το τι έχουμε κάνει. Επειδή ακριβώς το Ελληνικό Κτηματολόγιο βρίσκεται στην αρμοδιότητα του Υπουργείου Ψηφιακής Διακυβέρνησης, πολύ πριν την κυβερνοεπίθεση είχαμε αναγνωρίσει, ως νέα διοίκηση και με την πολιτική μας ηγεσία, την ανάγκη, όσον αφορά στα συστήματα.

Το Ελληνικό Κτηματολόγιο έχει ένα DATA CENTER, το οποίο είναι στεγασμένο εντός του φορέα μας στη Μεσογείων 288 και το οποίο δημιουργήθηκε σε συνθήκες ανώνυμης εταιρείας, όταν το πλαίσιο το οποίο λειτουργούσε το Ελληνικό Κτηματολόγιο ήταν πολύ πιο ευέλικτο και μπορούσε με ευκολία να συντηρεί τέτοια σύνθετα συστήματα.

Δυστυχώς, μετά τη μετατροπή του Ελληνικού Κτηματολογίου από ανώνυμη εταιρεία σε Νομικό Πρόσωπο Δημοσίου Δικαίου αυτό το υπερσύγχρονο DATA CENTER που είχε δημιουργηθεί στο παρελθόν αφέθηκε στη μοίρα του. Βρήκαμε συμβάσεις οι οποίες ήταν με το πλαίσιο των δημοσίων διαγωνισμών, που απαιτούσαν πολύ χρονοβόρες διαδικασίες για να ανανεωθούν και να ανανεωθεί αυτός ο εξοπλισμός.

Όμως, παρά τους περιορισμούς του Νομικού Προσώπου Δημοσίου Δικαίου από τους πρώτους μήνες συνάψαμε στρατηγική συμφωνία. Ήδη υπάρχει μια προγραμματική πολλούς μήνες πριν την κυβερνοεπίθεση, με το Ερευνητικό Κέντρο ΔΗΜΟΚΡΙΤΟΣ, το οποίο είναι ένας κυβερνητικός φορέας, ο οποίος θα μας δώσει τη δυνατότητα να συνεργαστούμε με εξειδικευμένους Έλληνες επιστήμονες, καθηγητές, διδακτορικούς φοιτητές, αλλά και ειδικούς κυβερνοασφάλειας για να έρθουν και να συνδράμουν στο Ελληνικό Κτηματολόγιο για την ενίσχυση των συστημάτων μας.

Έχουμε πραγματοποιήσει και πολύ πριν την κυβερνοεπίθεση, penetration tests με συμβεβλημένους αναδόχους, από τα οποία ήταν γνωστά κενά ασφαλείας από αυτά τα απαρχαιωμένα δυστυχώς συστήματα, τα οποία συνεχώς ανανεώνουμε. Έχουμε προχωρήσει σε προμήθεια από τον περσινό Νοέμβριο πρόσθετων μηχανημάτων στο πλαίσιο της συνεργασίας που έχουμε με ανάδοχο για να έρθουν τα μηχανήματα στο Ελληνικό Κτηματολόγιο και να μπορούν να ενισχυθούν τα συστήματα μας και να έχουμε πολύ μεγαλύτερη παραγωγικότητα.

Επίσης, να πούμε ότι, επειδή αναδείχθηκε κάτι το οποίο ήταν γνωστό σε εμάς, πολλές φορές όσα μέτρα και να λάβεις, αν δεν υπάρχει η ανθρώπινη ευαισθητοποίηση των στελεχών για να μπορούν να γνωρίζουν ζητήματα κυβερνοασφάλειας και να μην πέφτουν στις διάφορες παγίδες που βάζουν οι επιτήδειοι εγκληματίες του διαδικτύου, ζητήσαμε, μάλιστα συμπτωματικά είναι εδώ παρών μαζί μας ο Πρόεδρος του Συλλόγου Εργαζομένων και Προϊστάμενος του Τμήματος Ανάπτυξης Ανθρώπινου Δυναμικού, να προχωρήσουμε σε όλες τις ενέργειες που απαιτούνται, προκειμένου να μπορέσει το προσωπικό μας να εκπαιδευτεί για ζητήματα κυβερνοασφάλειας. Μάλιστα, τις επόμενες μέρες, θα είναι και σε λειτουργία ένα εξειδικευμένο εργαλείο e-learning, το οποίο θα περιλαμβάνει και τέτοιες θεματικές ενότητες, τις οποίες δημιουργεί ως αρμόδιο τμήμα το Τμήμα Ανθρώπινου Δυναμικού σε συνεργασία με τη Διεύθυνση Πληροφορικής, μέσω του οποίου όλο το προσωπικό μας υποχρεωτικά θα παρακολουθεί τέτοια επιμορφωτικά σεμινάρια. Αυτά, για την κυβερνοεπίθεση.

Να πούμε, επίσης, ότι όντως η Εθνική Αρχή Κυβερνοασφάλειας δεν ήταν αρμόδια, δεν είχε συσταθεί, ούτε είχε στελεχωθεί, ώστε να μπορεί να λειτουργήσει άμεσα και αποτελεσματικά εκείνα τα πρώτα λεπτά, τις πρώτες ώρες, τις πρώτες μέρες της κυβερνοεπίθεσης. Ωστόσο, δεν αντιμετωπίσαμε την κυβερνοεπίθεση μόνοι μας, το κάναμε σε στενή συνεργασία με άλλες κρατικές αρχές και θέλω να ευχαριστήσω και από αυτό το βήμα τη Διεύθυνση Ασφάλειας του Υπουργείου Αμύνης, την ΕΥΠ, τη Δίωξη Ηλεκτρονικού Εγκλήματος, υπηρεσίες οι οποίες ήταν εκεί μαζί μας στο πεδίο και μας βοήθησαν πάρα πολύ να θωρακίσουμε τα συστήματα μας, να αποτρέψουμε, να διασφαλίσουμε ότι δεν διέρρευσαν νέα δεδομένα, όπως και έγινε, αλλά και να καταλάβουμε ακριβώς το τι είχε συμβεί πάρα, πάρα πολύ γρήγορα.

Κλείνω το ζήτημα της κυβερνοασφάλειας και θέλω να κάνω ένα σχόλιο για αυτά που είπε ο κ. Αχμέτ από ΠΑΣΟΚ.

 Ερωτήθηκα αν η περαίωση λύνει όλα τα προβλήματα και το αν ρίχνουμε το μπαλάκι στον πολίτη. Η περαίωση μέσω της εφαρμογής αυτού του νομοσχεδίου των μελετών κτηματογράφησης δεν λύνουν τα προβλήματα. Ξέρουμε πάρα πολύ καλά, γιατί γινόμαστε κοινωνοί καθημερινά των προβλημάτων ότι ιδιαίτερα στις παλιές μελέτες που τα τεχνολογικά εργαλεία αποτύπωσης δεν ήταν ιδιαίτερα ακριβή και σε ολοκληρωμένες μελέτες που ήδη βρίσκονται στο Κτηματολόγιο υπάρχουν πάρα πολλά λάθη, πολλές δεκάδες χιλιάδες λαθών τα οποία λάθη, δυστυχώς, μετά την τότε συμβατική προβλεπόμενη με όλα τα στάδια διαδικασία ολοκλήρωσης των συμβάσεων όντως είχαν μεταφερθεί στον πολίτη σε διαδικασίες οι οποίες δεν ήταν εύκολο να ακολουθηθούν από τους πολίτες.

 Έτσι, είναι πάρα πολύ σύνηθες, καθημερινά φτάνει τα γραφεία μας και συνεχίζει να συμβαίνει, πολίτες οι οποίοι έχουν λάθη κατά την κτηματογράφηση να οδηγούνται σε πολυέξοδες διαδικασίες και να απαιτείται στο τέλος μετά από πολλά χρόνια κάποια δικαστική απόφαση η οποία θα τους δικαιώνει.

Αυτό το νομοσχέδιο το οποίο σήμερα συζητάμε δίνει λύση σε όλα αυτά. Δημιουργεί, με την εφαρμογή των διατάξεών του, μία νέα ενιαία πραγματικότητα και ταυτόχρονα δημιουργεί και μια νέα διαδικασία εξωδικαστικής άμεσης επίλυσης, όπου ο κάθε Έλληνας πολίτης είτε παλιά λάθη της κτηματογράφησης ή και παραλείψεις των υφιστάμενων συμβάσεων να μπορεί με την υποστήριξη της τεχνολογίας και με απλές διαδικασίες να βρίσκει το δίκιο του και να διορθώνει την περιουσία του πάρα πολύ γρήγορα, με αξιοπιστία, οικονομικά χωρίς να χρειάζεται να πηγαίνει στα δικαστήρια.

Αναφορικά με τον εξοπλισμό που αναφέρεται ότι το Κτηματολόγιο δεν διαθέτει, να πούμε ότι, ήδη, έχουμε προχωρήσει σε συμβασιοποίηση έργων που ήδη έχουν φέρει αποτελέσματα για την αναβάθμιση του τεχνολογικού εξοπλισμού. Να πούμε, ότι, ήδη, από από τους πρώτους μήνες που αναλάβαμε τα καθήκοντά μας στο «Ελληνικό Κτηματολόγιο» πραγματοποιήθηκε προμήθεια 1000 VPI τερματικών συστημάτων τα οποία είναι υπερσύγχρονα και τα οποία έχουν διατεθεί και είναι στην άμεση χρήση του προσωπικού μας, ενώ αυτές τις μέρες και ακόμη μία προμήθεια για 1.000 υπερσύγχρονα laptops που είχε ξεκινήσει από την προηγούμενη Διοίκηση βρίσκεται στο Ελεγκτικό Συνέδριο και πολύ - πολύ σύντομα θα έχουμε και αυτό τον εξοπλισμό.

Περνώ τώρα στα ερωτήματα της κυρίας Πέρκα από τη «Νέα Αριστερά», αν και απαντήθηκε και στο προηγούμενο ερώτημα αναφορικά με τα λάθη. Λάθη υπήρχαν, υπάρχουν και θα υπάρχουν. Το «Ελληνικό Κτηματολόγιο» επιχειρεί με τον βέλτιστο τρόπο να αποτυπώσει με λεπτομέρεια, με ακρίβεια τι ισχύει ιδιοκτησιακά για ολόκληρη τη χώρα και αυτό για να μπορέσει να το κάνει θέλει μετρήσεις, θέλει τη συνδρομή των πολιτών, θέλει ψηφιακά εργαλεία, θέλει τεχνολογία, αλλά σε μία Data Base η οποία απαρτίζεται από δεκάδες εκατομμύρια δικαιώματα, πάντοτε θα υπάρχουν λάθη και πάντα θα υπάρχει το περιθώριο να γίνουμε καλύτεροι. Αυτή θεωρούμε ότι θα είναι και η αποστολή μας την επόμενη μέρα, αυτή την Data Base που είναι αποτέλεσμα ενός έργου το οποίο τρέχει τρεις δεκαετίες με την τεχνολογία, με επιμονή και με ευέλικτες διατάξεις, όπως αυτές που δίνει το συγκεκριμένο νομοσχέδιο, να μπορούμε να την κάνουμε καλύτερη προς όφελος των πολιτών.

Περνάω στα ερωτήματα της κυρίας Κουρουπάκη από τη «ΝΙΚΗ». Να πούμε για όποιον δεν το γνωρίζει ότι όντως ένα ακόμη πρόβλημα το οποίο κληθήκαμε να αντιμετωπίσουμε ήταν η δημιουργία ενιαίων κανόνων νομικού ελέγχου, ώστε να είναι γνωστό σε όλους τι ισχύει σε όλη την επικράτεια σε όλα τα Κτηματολογικά Γραφεία.

 Υπήρχαν περιπτώσεις, δυστυχώς, που ειδικά σε καθεστώς Υποθηκοφυλακείων κάτι άλλο ίσχυε στην Αττική, κάτι άλλο ίσχυε στη Θεσσαλονίκη, κάτι άλλο ίσχυε σε κάποια άλλη περιοχή και αυτό για να το αντιμετωπίσουμε απευθύναμε κάλεσμα με πρωτοβουλία του Υπουργείου στους εκπροσώπους των επαγγελματιών που είναι και οι συχνότεροι χρήστες της Υπηρεσίας μας, στους συμβολαιογράφους, στους δικηγόρους, στους δικαστικούς επιμελητές και υπό τη φροντίδα της Νομικής Διεύθυνσης δημιουργήθηκε μία Επιτροπή η οποία συνεδριάζει τακτικά κάθε δεκαπέντε ημέρες στα Κεντρικά Γραφεία του Κτηματολογίου και η οποία έχει αναλάβει την δύσκολη αποστολή να καταγράψει όλες τις περιπτώσεις και να δημιουργήσει ένα εγχειρίδιο ενιαίων κανόνων.

Αυτή η προσπάθεια, πραγματικά, απαιτεί πάρα πολύ κόπο και όντως και θέλω να ευχαριστήσω τα μέλη της επιτροπής. Αυτός ο χρόνος και η διάθεση για τη δημιουργία του εγχειριδίου έχουν δοθεί από όλα τα μέλη και σήμερα στην κεντρική σελίδα του ktimatologio.gr υπάρχει ένα εγχειρίδιο, το οποίο περιλαμβάνει τις τέσσερις συχνότερες πράξεις, την αγοραπωλησία, τη γονική παροχή, που καλύπτουν περισσότερο από το 70% - 75% των αιτήσεων που δεχόμαστε από τους πολίτες και τους επαγγελματίες καθημερινά στο Κτηματολόγιο.

Δεν θα σταματήσει τις εργασίες της αυτή η επιτροπή. Ήδη έχουμε έτοιμες ακόμη τρεις πράξεις και συμπτωματικά αύριο, όποιος επισκεφθεί το ktimatologio.gr, θα βρει μια επικαιροποιημένη δεύτερη έκδοση αυτού του εγχειριδίου ενιαίων κανόνων του Κτηματολογίου. Αυτός ο οδηγός, αυτή είναι και η φιλοσοφία της δημιουργίας του, καταλήγει τόσους στους επαγγελματίες αλλά και στα χέρια των προϊσταμένων και του προσωπικού του Ελληνικού Κτηματολογίου, προκειμένου να εφαρμόζεται και να μην υπάρχουν και διχογνωμίες και διαφορές στην καθημερινότητα για το τι ισχύει και τι όχι.

Περνάμε τελευταία στην κ. Καραγεωργοπούλου, η οποία συνεχώς μου κάνει απρόκλητες επιθέσεις και σε μένα και στην κ. Μαρκέλλου, τη γενική διευθύντρια και συνεχώς επιχειρεί να μας συκοφαντήσει. Έχει πει τόσα πολλά όλο αυτό το διάστημα για τα πρόσωπά μας ονομαστικά και μας προσβάλλει και σαν ανθρώπους και σαν προσωπικότητες.

Κυρία Καραγεωργοπούλου, όλοι όσοι είμαστε σε θέσεις ευθύνης σε δημόσιους φορείς είμαστε προσωρινοί και είμαστε εδώ και κρινόμαστε καθημερινά για τη δουλειά μας, για το αποτέλεσμα το οποίο φέρνουμε και στο τέλος θα κριθούμε από αυτό.

Εμείς, όσο κι αν θέλετε να μας προβάλλετε, ό,τι και να λέτε, να ξέρετε ότι έχουμε αγαπήσει πολύ αυτό που κάνουμε, αισθανόμαστε πολύ σημαντική την αποστολή μας να βάλουμε τέλος σε φαινόμενα έντονης γραφειοκρατίας, τα οποία έχουν ταλαιπωρήσει και μας, σαν πολίτες και τους συγγενείς μας και τους φίλους μας και όλους, επί πάρα πολλά χρόνια και να είστε σίγουρη ότι θα το καταφέρουμε.

Για να μην αποφύγω, όμως και τα συγκεκριμένα ερωτήματά σας, να πω ότι κάνετε τελείως λάθος, το akinita.gov.gr είναι μία εφαρμογή η οποία λειτουργεί αψεγάδιαστα από την 1η Ιανουαρίου 2024, στην πιλοτική λειτουργία του, για τις αγοραπωλησίες ακινήτων και όποιος το χρησιμοποιεί μέχρι σήμερα έχει μεταγραφεί σε μία εργάσιμη μέρα, όταν στα προβληματικά γραφεία, στα μεγάλα κέντρα πόλεων, μπορεί η αναμονή να έφτανε ακόμη και τα δύο.

Άρα και όποιος μας ακούει, μην ακούσει αυτό που λέτε, το akinita.gov.gr είναι εκεί και λειτουργεί και μπορούν να το χρησιμοποιήσουν οι συμβολαιογράφοι και να έχουν μεταγραφεί σε μια εργάσιμη ημέρα.

Να πω για την αστάθεια των συστημάτων, ότι τεχνικά προβλήματα σε τόσο μεγάλα πληροφοριακά συστήματα, βεβαίως, προκύπτουν και αντιμετωπίζονται με τη συνδρομή της Διεύθυνσης Πληροφορικής των στελεχών του Ελληνικού Κτηματολογίου άμεσα. Όπως είπαμε, ήδη έχουμε κάνει ενέργειες για την αναβάθμιση αυτών των συστημάτων και ήδη και χάρη στο Ταμείο Ανάκαμψης, υπάρχει ένα έργο, το ολοκληρωμένο πληροφοριακό σύστημα, που ανέφερε και ο κ. Καβαλάκης, το οποίο προχωρά κανονικά για να αναβαθμίσει αυτόν τον απαρχαιωμένο εξοπλισμό.

Για το ποιος ελέγχει την τεχνητή νοημοσύνη. Δεν το ελέγχω εγώ, δεν υπάρχει κάποια εξουσιοδοτική απόφαση για να ελέγχει ο Πρόεδρος του Δ.Σ., όπως είπατε, το αποτέλεσμα της τεχνητής νοημοσύνης. Σε εφαρμογή του νόμου και του πλαισίου, το οποίο επιβάλλει τελικός αποφασίζων να είναι ο λειτουργός, το στέλεχος του Ελληνικού Κτηματολογίου, ο οποίος βάζει στο τέλος την υπογραφή του και επικυρώνει μία εισήγηση. Κάθε ένας και καθεμία προϊστάμενος και προϊστάμενη των κτηματολογικών γραφείων ελέγχει συνεχώς σε κάθε πράξη την τεχνητή νοημοσύνη και στο τέλος την επικυρώνει ή την απορρίπτει.

Ποτέ δεν πρόκειται να αυτοματοποιηθεί αυτό σε βαθμό που να μην υπάρχει εμπλοκή του ανθρώπου. Η τεχνητή νοημοσύνη είναι εδώ για να βοηθήσει τους ανθρώπους και όχι για να τους υποκαταστήσει.

### Και στο τελευταίο ερώτημα του κυρίου Δημητριάδη από τους «Σπαρτιάτες», αν και έχει απαντηθεί, νομίζω και με τα ερωτήματα άλλων κυρίων βουλευτών. Τριάντα χρόνια μετά την ανάρτηση, τριάντα χρόνια που «τρέχει» το «Κτηματολόγιο», αν κρίνουμε το έργο ότι είναι επιτυχές; Ναι, όταν ολοκληρωθεί το έργο, η θέση μας είναι ότι θα είναι μια τεράστια επιτυχία για τη χώρα. Είναι κρίσιμο, η Ελλάδα να αποκτήσει «Κτηματολόγιο», γιατί οι συνέπειες, το όφελος, από αυτή την τεράστια μεταρρύθμιση, θα είναι πολλαπλασιαστικό. Σίγουρα, υπάρχουν, όπως, είπαμε, λάθη, αλλά με εύκολες, γρήγορες τεχνολογικές λύσεις, είμαστε εδώ να βοηθήσουμε στην επίλυσή τους.

### Για το ζήτημα των γεωτεμαχίων, τα οποία παραμένουν σε κατάσταση αγνώστου ιδιοκτήτη, είναι ένα ζήτημα το οποίο και εμάς μας απασχολεί και είναι λογικό να τίθεται ως ερώτημα. Να πούμε το ότι, οι μελέτες που δεν έχουν ολοκληρωθεί και αυτά τα «αγνώστου ιδιοκτήτη» γεωτεμάχια, είναι στη συντριπτική τους πλειοψηφία σε περιοχές της χώρας που είναι ορεινές που δεν είναι εντός Σχεδίου, είναι οικόπεδα τα οποία, δυστυχώς, οι ιδιοκτήτες τους ή έτσι έκριναν, δεν έχουν μπει στη διαδικασία, να έρθουν και να εγείρουν την αξίωσή τους, για να θεμελιώσουν το ιδιοκτησιακό τους δικαίωμα. Εμείς, όπου είναι «ανοικτές» οι μελέτες, συνεχίζουμε να κάνουμε εκτεταμένες ενέργειες ευαισθητοποίησης, για τη συμμετοχή στη διαδικασία της κτηματογράφησης, στην Κρήτη, ας πούμε που είναι χαμηλά τα ποσοστά και εκεί υπάρχει σημαντική πρόοδος, το τελευταίο διάστημα. Υπάρχει σε εξέλιξη μία εκτεταμένη διαφημιστική καμπάνια και μέσω των κοινωνικών δικτύων, υπάρχει μια κινητή μονάδα κτηματογράφησης. Έχουμε επισκεφθεί όλες τις περιοχές με τον Υφυπουργό Ψηφιακής Διακυβέρνησης, επικεφαλή ειδικών κλιμακίων που πάμε και ενημερώνουμε το κοινό και υπάρχει ακόμη ο χρόνος, όποιος δεν το έχει κάνει, να σπεύσει να προχωρήσει σε δηλώσεις κτηματογράφησης.

### ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει η κυρία Ολυμπία Μαρκέλλου.

### ΟΛΥΜΠΙΑ ΜΑΡΚΕΛΛΟΥ ( Διευθύντρια του Ν.Π.Δ.Δ. «Ελληνικό Κτηματολόγιο»): Δύο πρόσθετα σημεία σε σχέση με τις ερωτήσεις της κυρίας Εισηγήτριας της «Πλεύσης Ελευθερίας». Η χρονική προτεραιότητα σε κάθε περίπτωση, διασφαλίζεται και δεν θα προχωρούσαμε ποτέ σε καμία ενέργεια που να θίγει αυτό το δικαίωμα. Η αρχή της χρονικής προτεραιότητας, καθορίζεται σαφώς και στο νόμο και στο άρθρο 12. Μιλάμε, λοιπόν, για σεβασμό της αρχής της χρονικής προτεραιότητας αφού προγενέστερα έχουμε αποφασίσει να υποβάλλονται ψηφιακά, υποχρεωτικά, ηλεκτρονικά δηλαδή, όλες οι εγγραπτέες πράξεις. Δεν θα πηγαίναμε ποτέ δηλαδή, να παραβιάσουμε την αρχή της χρονικής προτεραιότητας, όπως μας ισχυρίστηκε.

### Το δεύτερο ζήτημα, το οποίο έθεσε, σαν ένα επιχειρησιακό ζήτημα, στα έργα του Ταμείου Ανάκαμψης και ειδικά στο έργο της ψηφιοποίησης των αρχείων. Είπε ότι δημιουργεί εξαιρετικά μεγάλο πρόβλημα η κατάργηση των υποθηκοφυλακείων και η ενσωμάτωσή τους στο Φορέα, στην αρμοδιότητα του Φορέα, πράγμα το οποίο δεν το ανακαλύψαμε τώρα, είναι μια υποχρέωσή μας νομοθετική, από το ν.4512/2018, να ενταχθούν όλα τα υποθυκοφυλάκεια στην αρμοδιότητα του «Κτηματολογίου» και προφανώς ισχύει το ανάποδο, από αυτό που ισχυρίστηκε η κυρία Εισηγήτρια δεδομένου ότι προφανώς θα διευκολυνθεί η ψηφιοποίηση και η ολοκλήρωση της ψηφιοποίησης των αρχείων των υποθηκοφυλακείων, αν και εφόσον, βρίσκονται στην αρμοδιότητά μας, γιατί εκτελούμε παράλληλα και ένα Έργο του Ταμείου Ανάκαμψης, στο οποίο, κύριος του Έργου είναι το «Ελληνικό Κτηματολόγιο» και δεν θα γίνει το ανάποδο.

### Επίσης, θα ήθελα, σαν Γενική Διευθύντρια αυτού του Φορέα, να ζητήσω τη συνδρομή και του Σωματείου σε αυτό που θα πω και θα παρακαλούσα να μην ξανακουστεί ποτέ οποιαδήποτε κατηγορία σε διευθυντή δημοσίου φορέα, χρησιμοποιώντας και καταγγέλλοντας με το όνομά του έναν άνθρωπο, ο οποίος οφείλει και αυτό κάνει και αν υπάρχει κάποιος, ο οποίος θα πρέπει να το διαβεβαιώσει αυτό, είναι η διοίκηση αυτού του Φορέα. Οφείλει να εφαρμόζει το νόμο και τις διαδικασίες που πρέπει να εφαρμόζονται μέσα σε έναν φορέα με βάση το ρυθμιστικό πλαίσιο που τον ορίζει.

Δεν θα ήθελα ποτέ να ξανακουστεί πάλι προσβολή σε μια γυναίκα και σε έναν άνθρωπο, δημόσιο λειτουργό. Ευχαριστώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Θα ήθελα το λόγο επί προσωπικού.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Δεν ακούστηκε κάτι προσωπικό νομίζω, που να σας θίγει, κυρία Καραγεωργοπούλου. Δεν σας θίγει κάτι προσωπικό.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Η αυτοθυματοποίηση είναι ένα θέμα και πολιτικό.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Παρακαλώ, να μη δώσουμε συνέχεια, πρέπει να λήξει εδώ. Δεν πρέπει τώρα να έχουμε προσβολές εδώ στην αίθουσα, εδώ επεξεργαζόμαστε ένα νομοσχέδιο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Η προσβολή ήρθε από την πλευρά του Ελληνικού Κτηματολογίου, από την προσωρινή διοίκηση του Ελληνικού Κτηματολογίου, κατονομάστηκα ως συκοφάντης και ότι προσέβαλα τις προσωπικότητες των δύο προσωρινών στελεχών της διοίκησης του Ελληνικού Κτηματολογίου. Αυτό έχει γραφεί στα πρακτικά. Σε αυτό, λοιπόν, απαντώ ότι το ερώτημα που έθεσα είναι πώς συμβαίνει οι άνθρωποι αυτοί, οι οποίοι βρίσκονται σε ένα μεταβατικό στάδιο, είναι προσωρινή διοίκηση, να παραβιάζουν το νόμο 5062 του 2023 που μιλά για επιλογή μέσω ΑΣΕΠ των οργάνων διοίκησης του Νομικού Προσώπου Δημοσίου Δικαίου, οι οποίοι διορίζονται με θητεία. Πρόσφατα, στελέχωσαν επιτροπή επιλογής των Αναπληρωτών Γενικών Διευθυντών του φορέα. Οι Γενικοί Διευθυντές του φορέα έπρεπε να στελεχώσουν τον φορέα με τις διατάξεις του ν.5062/2023. Παρόλα αυτά, διορίστηκαν κατόπιν επιλογής του κυρίου Σακαρέτσιου και με την υπογραφή, αν θυμάμαι καλά, από τη Διαύγεια, της κυρίας Μαρκέλλου.

Επομένως, αυτό που εγώ ρώτησα αφορά σε μια πραγματική κατάσταση και ρώτησα ως νομικός, πώς αυτό εξηγείται. Πώς αυτό εξηγείται και παραβιάστηκε ο νόμος 5062 του 2023, ο οποίος παραβιάζεται και στη δική τους περίπτωση, καθόσον είναι μεταβατική εδώ και πάρα πολύ μεγάλο διάστημα και δεν ενεργοποιείται ο ΑΣΕΠ, για τον διορισμό μέσω της διαδικασίας του ΑΣΕΠ στελεχών της διοίκησης ενός Νομικού Προσώπου Δημοσίου Φορέα, αλλά στελεχώνει τον φορέα ως Πρόεδρος, μία επιλογή του Υφυπουργού του κ. Κυρανάκη, καθώς ο κ. Σακαρέτσιος εργαζόταν πιο πριν στο πολιτικό του γραφείο. Το Νομικό Πρόσωπο Δημοσίου Δικαίου είναι ανεξάρτητο. Είναι φορέας ανεξάρτητος από την κυβέρνηση. Ευχαριστώ πολύ.

 **ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Παρακαλώ, αλλά δεν άκουσα να είναι επί προσωπικού. Κάνατε μια εξήγηση, επεξήγηση, αν θέλετε, στην ερώτησή σας, αλλά δεν ήταν επί προσωπικού για να επανέλθετε.

Τον λόγο έχει ο κ. Υφυπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης**): Οφείλω να διευκρινίσω τα συνεχή και απόλυτα ψευδή που λέει, για μία ακόμη φορά, η συγκεκριμένη βουλευτής. Ο διορισμός των δύο αναπληρωτών Γενικών Διευθυντών έχει γίνει με διατάξεις που προβλέπονταν στον ν. 4512/2018. Νόμος του ΣΥΡΙΖΑ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Αυτή είναι μια απάντηση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης**): Είναι η αληθής απάντηση. Ρωτήσατε κάτι. Είναι ψευδές αυτό που λέτε. Δεν γίνεται κατά παραβίαση κάποιας άλλης νομοθεσίας. Γίνεται κατ’ εφαρμογή του 4512/2018. Μάλιστα, πριν την τοποθέτηση αυτών των δύο αναπληρωτών Γενικών Διευθυντών, υπήρχαν κάποιοι άλλοι, οι οποίοι, επίσης, είχαν τοποθετηθεί νόμιμα. Γι’ αυτούς δεν είχατε αντίρρηση; Δεν είχατε. Προφανώς.

Δεύτερον, η προσωρινή διοίκηση δεν είναι εκεί προσωρινά κατ’ επιλογήν της. Δεν παραβιάζει ο κ. Σακαρέτσιος και η κυρία Μαρκέλλου, οι ίδιοι κάποια νομοθεσία. Το Υπουργείο επιλέγει. Το Υπουργείο είναι υπεύθυνο για το πότε θα διοριστεί, ποιος σε ποιον φορέα που εποπτεύει. Άρα, λοιπόν, το να κατηγορείται και να κάνετε μπούλινγκ συνεχές, ονομαστικά σε δύο δημόσιους λειτουργούς, λέγοντας ψέματα ότι είναι εκεί παρανόμως ή ότι παρανομούν οι ίδιοι, είναι απαράδεκτο και αντικοινοβουλευτικό. Αν θέλετε να κάνετε επίθεση, εδώ. Εδώ, σε εμάς. Πολιτικό είναι το θέμα σας. Σταματήστε, λοιπόν, να κάνετε μπούλινγκ.

Έχω να καταγγείλω ότι εσείς, προσωπικά, έχετε βρει, δεν ξέρω πώς, τα στοιχεία εργαζόμενης, μόνιμης δημοσίου υπαλλήλου στο Ελληνικό Κτηματολόγιο, της απευθυνθήκατε παρανόμως και παρατύπως και αντικοινοβουλευτικά και ζητήσατε υπηρεσιακό έγγραφο. Ο σύλλογος βέβαια δεν είπε κουβέντα γι’ αυτό.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Τα στοιχεία της κυρίας είναι στη Διαύγεια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης**): Παρακαλώ, λοιπόν, για την προστασία. Δεν έχετε κανένα δικαίωμα να απευθύνεστε προσωπικά στα προσωπικά στοιχεία.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Τα στοιχεία της κυρίας και η ηλεκτρονική της σύνδεση είναι στη Διαύγεια, κύριε Κυρανάκη. Δημοσιεύονται τα στοιχεία της.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κάνετε λάθος. Το όνομά της δημοσιεύεται επειδή είναι δημόσια λειτουργός, όχι τα στοιχεία επικοινωνίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Και τα στοιχεία της, κύριε Κυρανάκη. Υπάρχει στο διαδίκτυο και στη Διαύγεια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα σταματήσετε, λοιπόν, να κάνετε μπούλινγκ στους δημοσίους υπαλλήλους του φορέα Ελληνικό Κτηματολόγιο;

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ανακαλέστε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα σταματήσετε να κάνετε μπούλινγκ;

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ανακαλέστε. Εσείς σταματήστε να κάνετε μπούλινγκ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Και να δούμε τι θα κάνει ο Σύλλογος για την προστασία αυτών των υπαλλήλων.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Δημοσθένης Αναγνωστόπουλος.

**ΔΗΜΟΣΘΕΝΗΣ ΑΝΑΓΝΩΣΤΟΠΟΥΛΟΣ (Γενικός Γραμματέας Πληροφοριακών Συστημάτων και Ψηφιακής Διακυβέρνησης):** Να επανέλθω στη συνεργασία που έχουμε με τον σύλλογο εργαζομένων, όπως αναφέρθηκε νωρίτερα ο κ. Ψαρράκης. Είναι μια εξαιρετικά στενή συνεργασία, που δίνει τη δυνατότητα σε θέματα τεχνολογικής στρατηγικής της Γενικής Γραμματείας και του Υπουργείου που συνολικά μας αφορά, να έχουμε μία πολύ, θα έλεγα, κοντινή προσέγγιση συζητώντας, προκειμένου να έχουμε πολύ καλές απόψεις και να έχουμε τη δυνατότητα να κάνουμε από κοινού το καλύτερο δυνατό για την υπηρεσία μας. Κι αυτό νομίζω ότι συμβαίνει συνολικά στο Υπουργείο μας και είναι κάτι το οποίο είναι εξαιρετικά θετικό.

Αναφέρομαι σε τρία θέματα τώρα, τα οποία τέθηκαν, αν δεν κάνω λάθος, από τον κ. Αχμέτ, τον κ. Δημητριάδη και την κυρία Καραγεωργοπούλου.

Το πρώτο σε ό,τι αφορά την τεχνητή νοημοσύνη, κατά τη δική μου αντίληψη, έχουμε μια καθαρή περίπτωση όπου υποβοηθάται η λήψη αποφάσεων από δημόσιο υπάλληλο με τη χρήση τεχνητής νοημοσύνης, οπότε, είναι κάτι το οποίο καθαρά αναφέρεται σε υποβοήθηση λήψης αποφάσεων, όπως προβλέπεται κιόλας και από τις κείμενες διατάξεις.

 Δεύτερον, σε ό,τι αφορά το θέμα που έθεσε η κυρία Καραγεωργοπούλου, για την αυθεντικοποίηση. Νομίζω ότι είναι σημαντικό να ξεκαθαρίσουμε το εξής. Η αυθεντικοποίηση είναι ο μηχανισμός όπου επιτρέπει σε καθέναν από εμάς να έχει πρόσβαση σε δημόσιες υπηρεσίες. Δηλαδή, είναι αυτό που μέχρι τώρα παρέχεται μέσω των κωδικών TAXISNET για τη δημόσια διοίκηση και ευρύτερα μέσω του gov.gr και σε κάποιες περιπτώσεις και μέσω κωδικών web banking. Η αυθεντικοποίηση είναι αυτή η οποία εξασφαλίζει ότι όταν κάποιος μπαίνει σε μια δημόσια ψηφιακή υπηρεσία, είναι ο ίδιος ο οποίος εισέρχεται και όχι κάποιος άλλος. Γι’ αυτό και έχει σημασία να είναι μια ασφαλής υπηρεσία αυτή.

Ως εκ τούτου, μόνο θετικό νομίζω ότι είναι το γεγονός, ότι συζητάμε για ενίσχυση του επιπέδου ασφαλείας της αυθεντικοποίησης. Δηλαδή, να έχουμε τη δυνατότητα, όταν κάποιος μπαίνει σε μια δημόσια υπηρεσία, να μην μπαίνει με τους κωδικούς όπως μέχρι τώρα, όπως ο TAXISNET, αλλά να έχουμε έναν πρόσθετο παράγοντα, όπου να του έρχεται ένα μήνυμα ή μέσω του κινητού του τηλεφώνου να επιβεβαιώνει ότι είναι ο ίδιος ή ακόμη και σε κάποιες περιπτώσεις, να έχουμε και έναν τρίτο παράγοντα αυθεντικοποίησης. Κοντολογίς, όλες οι προσπάθειες που αποτυπώνονται στο νομοσχέδιο αυτό για την αυθεντικοποίηση, συντείνουν στο ότι έχουμε πιο ασφαλείς ηλεκτρονικές συναλλαγές, έτσι ώστε, να είμαστε σίγουροι, ότι όποιος μπαίνει σε μια ηλεκτρονική πλατφόρμα, είναι αυτός ο οποίος, πράγματι, πρέπει να μπει.

Βεβαίως, δεν γνωρίζω ατυχές περιστατικό, το δυστυχέστατο περιστατικό, το οποίο αναφέρθηκε σε τι ακριβώς τεχνικό ή άλλο θέμα οφείλεται, αλλά σε κάθε περίπτωση, η αυθεντικοποίηση πρέπει να γίνεται όσο γίνεται περισσότερο ασφαλής. Είναι μια διαρκής μέριμνα που έχουμε στο Υπουργείο μας. Άρα, η δημιουργία νέων κωδικών, νέου συστήματος αυθεντικοποίησης, μόνο θετικές πτυχές έχει προς την κατεύθυνση αυτή.

Το τρίτο δε, αφορά στην υπόθεση που έθεσε ο κ. Δημητριάδης, των αποφοίτων πληροφορικής και κατά πόσο είναι εύκολο να τους κρατήσουμε στη χώρα μας. Δεν είναι εύκολο να τους κρατήσουμε ούτε στη χώρα μας, ούτε και στον δημόσιο τομέα, να σας πω την αλήθεια. Κάνουμε μια πολύ μεγάλη προσπάθεια στο Υπουργείο, γιατί υπάρχει και ο ιδιωτικός τομέας, το οποίος μας «ανταγωνίζεται» στην κατεύθυνση αυτή.

Η αλήθεια είναι ότι υπάρχουν κάποια κίνητρα, όπως η συμμετοχή σε έργα του RRF, αλλά δεν υπάρχει κάποια ειδική μέριμνα για τους αποφοίτους πληροφορικής. Αντικειμενικά, υπάρχει το πολύ μεγάλο φιλότιμο των ανθρώπων, οι οποίοι σε όλους τους φορείς του Υπουργείου και στο ίδιο το Υπουργείο και τους εποπτευόμενους φορείς, το φιλότιμο χρειάζεται, προκειμένου να δουλεύουν και μάλιστα, εκτός ωραρίου, πολλές φορές, συχνά, σε καταστάσεις 24ωρης λειτουργίας, προκειμένου να έχουμε συστήματα, τα οποία να είναι σε λειτουργία και υπηρεσίες οι οποίες προσφέρονται και την περίοδο αυτή και την περίοδο της πανδημίας, θα έλεγα, με πολύ αποτελεσματικό τρόπο.

Είναι, επίσης, θα έλεγα και η περηφάνια που έχουν αυτοί οι άνθρωποι - το λέω εκφράζοντας ίσως και τις απόψεις όλων των συλλόγων εργαζομένων - που αισθάνονται ότι δουλεύουν σε φορείς, οι οποίοι μπορούν να προσφέρουν στη χώρα μας και στην κοινωνία, έτσι ώστε την επόμενη μέρα να λένε, ότι «κι εγώ μπόρεσα να συμβάλω στην προσπάθεια αυτή» κι αυτό είναι κάτι, το οποίο δεν πρέπει να τους το αφαιρέσουμε.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο κ. Καραμέρος.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Θέλω να διευκρινίσω και επειδή μας παρακολουθούν οι πολίτες και τα Μέλη εδώ της Επιτροπής. Τιμώ τον κ. Μπλέτσα, και η παράταξή μας για το επιστημονικό του έργο, είναι ένας σπουδαίος Έλληνας Επιστήμονας, ένας εφευρέτης, πολύ χρήσιμος και για τη Δημόσια Διοίκηση.

 Η τοποθέτησή μου και τα ερωτήματά μου και το ύφος τους είχαν να κάνουν με την αρχική του τοποθέτηση και φυσικά με το αντικείμενο πολύ δύσκολο το οποίο έχει αναλάβει. Ευχόμαστε καλή επιτυχία και θα ήθελα να διακρίνει και ο ίδιος και όσους μας ακούνε, μια σκληρή κριτική στον Διοικητή του Οργανισμού, αλλά και τα λόγια που πρέπουν και αρμόζουν, σε μια σημαντική προσωπικότητα εδώ και στο εξωτερικό για την πληροφορική.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο κ. Μπλέτσας.

**ΜΙΧΑΗΛ ΜΠΛΕΤΣΑΣ (Διοικητής της Εθνικής Αρχής Κυβερνοασφάλειας):** Κύριε Καραμέρο, κατ’ αρχήν, δεν διέγνωσα σκληρή κριτική, αφ’ ετέρου θα πρέπει να σας ευχαριστήσω πάρα πολύ, διότι το επίπεδο της Κυβερνοασφάλειας στη χώρα μας το οποίο δεν είναι ικανοποιητικό έχει να κάνει σε μεγάλο βαθμό με το γεγονός, ότι δεν δίναμε σημασία μέχρι τώρα.

 Επομένως, κάθε προσπάθεια ανάδειξης αυτής της πραγματικότητας εγώ την καλωσορίζω και σας απάντησα και στην ερώτησή σας που κάνατε μέσω του Κοινοβουλευτικού Ελέγχου. Δεν θα φάω πάρα πολύ χρόνο αυτή τη στιγμή, διότι δεν νομίζω ότι το θέμα σήμερα θα πρέπει να τρώω εγώ χρόνο σε άλλο νομοσχέδιο του Υπουργείου. Θα σας απαντήσω όμως, ότι αφενός ασχοληθήκαμε από την πρώτη στιγμή με το περιστατικό, στο Κτηματολόγιο, παρόλο που από τον Νόμο αυτή τη στιγμή, δεν είναι αρμοδιότητα μας. Εμείς έχουμε αρμοδιότητα σε άλλους φορείς, στους φορείς εκμετάλλευσης βασικών υπηρεσιών, στους οποίους αυτή τη στιγμή το Κτηματολόγιο δεν συμπεριλαμβάνεται.

Σύντομα, θα έρθει προς συζήτηση στη Βουλή, το εφαρμοστικό νομοσχέδιο της Ευρωπαϊκής Οδηγίας για την Κυβερνοασφάλειας NIS 2, όπου εκεί αλλάζουν κάπως οι αρμοδιότητες και εκεί σαφώς και εμείς έχουμε αυξημένες αρμοδιότητες. Κυρίως, θα ήθελα να πω κατά πρώτο λόγο, δεν θα υπάρχει τόσο μεγάλο περιθώριο για τους οργανισμούς, να δίνουν την τελική αναφορά για το τι έγινε στα περιστατικά. Εγώ δεν μπορώ να μιλήσω αυτή τη στιγμή για το τι ακριβώς έγινε στο Κτηματολόγιο, έχω την άποψη μου, έχω την πληροφόρηση μου, θα πρέπει η απάντηση που σας έδωσε ο Διευθύνων του Κτηματολογίου είναι νομίζω ικανοποιητική.

Από εκεί και πέρα θα πρέπει να έχουμε υπόψιν μας ότι η Κυβερνοασφάλεια δεν είναι κάτι το οποίο όσο κόσμο και να πάρω εγώ μπορώ να το βελτιώσω, αν όλοι οι εμπλεκόμενοι φορείς δεν κάνουν το κομμάτι τους. Αν δεν γίνει και μία ενημέρωση προς το κοινό, όπως ακούστηκε και προηγουμένως, αν δεν εκπαιδευτεί το προσωπικό, εμείς προς αυτή την κατεύθυνση κυρίως θα λειτουργήσουμε. Δηλαδή, να δώσουμε τις κατευθύνσεις, να συντονίσουμε όλες αυτές τις ενέργειες, έτσι ώστε να ανέβει αυτό το επίπεδο και να μην έχουμε να αποφύγουμε περιστατικά στο μέλλον. Από εδώ και μπρος όμως, θα πρέπει όλοι να είμαστε ρεαλιστές, καθώς όλο και περισσότερες υπηρεσίες πηγαίνουν στο διαδίκτυο ή συνδέονται με αυτό τον τρόπο με τους πολίτες και έτσι θα έχουμε και περισσότερα περιστατικά, είναι μοιραίο. Εκείνο που πρέπει να κάνουμε είναι, να είμαστε σίγουροι ότι μπορούμε γρήγορα να ανακάμψουμε από αυτά τα περιστατικά και νομίζω ότι το Κτηματολόγιο ανέκαμψε πάρα πολύ γρήγορα στη συγκεκριμένη περίπτωση.

 Επομένως, η αντίδραση συνολικά ήταν ικανοποιητική και δεν δέχομαι αυτό που ακούστηκε το σχόλιο ότι προσπαθώ να υποβαθμίσω αυτό που έγινε για να κάνω χάρη στον Υπουργό που με διόρισε και κάτι τέτοια. Η επαγγελματική μου σταδιοδρομία είναι γνωστή και δεν πρόκειται να την ευτελίσω με κάποιον τέτοιο τρόπο. Αυτά θα ήθελα να πω, σας ευχαριστώ πολύ. Δεν νομίζω ότι η παρουσία μου εδώ σήμερα ήταν απαραίτητη. Νομίζω, ότι οι απαντήσεις που δόθηκαν από το Κτηματολόγιο ήταν ικανοποιητικές και μετά την ψήφιση του εφαρμοστικού νόμου όπου θα μπορείτε να μας ρωτάτε περισσότερα πράγματα. Διότι, όλοι οι φορείς έχουν την υποχρέωση μιας ποιο γρήγορης και μιας ποιο ολοκληρωμένης ενημέρωσης προς την Αρχή, διότι αν δεν ξέρουμε τι γίνεται στο χώρο της Κυβερνοασφάλειας, αν δεν μπορούμε να μετρήσουμε τι γίνεται, δεν μπορούμε και να βελτιώσουμε.

 Σας ευχαριστώ, πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο κ. Ευστράτιος Παραδιάς.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών** **Ακινήτων):** Έχω κληθεί να απαντήσω επάνω στην άποψη της ΠΟΜΙΔΑ σε σχέση με την ισχύ του αμάχητου τεκμηρίου υπέρ του Δημοσίου για τα ακίνητα που έχουν στη διαδικασία αυτή χαρακτηριστεί μέχρι στιγμής ως αγνώστου ιδιοκτήτη. Όπως όλοι γνωρίζουμε, ο θεσμός της ιδιοκτησίας τελεί υπό την προστασία όχι μόνο του Ελληνικού Συντάγματος, αλλά και όλων των Διεθνών Συνθηκών τις οποίες έχει υπογράψει η χώρα μας.

 Υπό το πρίσμα αυτό, το να υπάρχει μία νομοθεσία η οποία να προβλέπει ότι όποιος δεν συμμετάσχει σε μία διοικητική καταγραφή της περιουσίας χάνει την περιουσία του, μια τέτοια ρύθμιση σαν κι αυτή που υπάρχει από χρόνια στον νόμο είναι πρόδηλα αντισυνταγματική. Αντιλαμβανόμαστε τον λόγο για τον οποίον ετέθη. Ετέθη για να λειτουργήσει ως φόβητρο προς την πλευρά των ιδιοκτητών ακινήτων να δηλώσουν τις περιουσίες τους.

 Τώρα, όμως, που το Κτηματολόγιο πάει στην ολοκλήρωσή του, αυτό θα πρέπει να αλλάξει. Αυτό θα πρέπει να αλλάξει σε κάθε περίπτωση, γιατί το Δημόσιο, στην πραγματικότητα, δεν μπορεί να γίνει αυτόματα ιδιοκτήτης τεράστιων περιουσιών, οι οποίες κάποια στιγμή από πολλούς από τους ιδιοκτήτες που δεν έχουν δηλώσει ως τώρα, θα δηλωθούν και εκεί θα πρέπει να προβλεφθεί πώς ακριβώς θα δηλωθούν.

 Αν, δηλαδή, το ακίνητο υπάρχει, αν υπάρχει τίτλος ιδιοκτησίας με μια σύντομη διαδικασία και όχι, με προσφυγή στα Δικαστήρια. Το Κράτος ούτε μπορεί να αδικήσει τους πολίτες του ενσυνείδητα διατηρώντας το αμάχητο τεκμήριο, αλλά ούτε και το Κράτος είναι ο καλύτερος διαχειριστής περιουσιών. Διότι, δεν διαθέτει σε καμία περίπτωση τους μηχανισμούς εκείνους που θα του επέτρεπαν πράγματι, να πάρει στην κατοχή του και να διαχειριστεί, να διαθέσει με οποιοδήποτε τρόπο τον τεράστιο αριθμό των περιουσιακών στοιχείων που θα προκύψουν.

 Συνεπώς, όπως είπα και στην αρχή, θεωρούμε απόλυτα απαραίτητο και πολύ πιο παραγωγικό από το να συζητάμε και να ζητάμε από το Υπουργείο μια παράταση της προθεσμίας έως τις 30/11, το να τοποθετηθούμε όλοι, και η Κυβέρνηση και τα πολιτικά Κόμματα, στο ποια θα είναι η επόμενη μέρα στο Κτηματολόγιο, πώς ενώ το Κτηματολόγιο θα είναι ολοκληρωμένο και θα λειτουργεί, θα μπορούν οι πολίτες - το τονίζω οι πολίτες - οι πολίτες και μόνο όχι, το Δημόσιο. Γιατί αν και το Δημόσιο έχει το ίδιο δικαίωμα να αμφισβητεί όποτε θέλει και ό,τι θέλει, τότε δεν έχουμε κάνει απολύτως τίποτα, τότε είναι σαν να μην υπάρχει Κτηματολόγιο.

 Πώς, λοιπόν, οι πολίτες που δεν δήλωσαν τα περιουσιακά τους στοιχεία, θα μπορούν να τα δηλώσουν με μια σύντομη διαδικασία, ούτως ώστε κανείς να μην αδικηθεί και κανείς να μην λέει ότι το Κτηματολόγιο άρπαξε την περιουσία του.

 **ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει η κυρία Ευαγγελία Χριστοπούλου – Σταμέλου.

**ΕΥΑΓΓΕΛΙΑ ΧΡΙΣΤΟΠΟΥΛΟΥ – ΣΤΑΜΕΛΟΥ (Αντιπρόεδρος του Συμβολαιογραφικού Συλλόγου Αθηνών, εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδας):** Απαντώντας στην ερώτηση που τέθηκε από τον κ. Ιλχάν Αχμέτ, σε σχέση με το άρθρο 16, παράγραφος 1. Αναζητώντας και κάνοντας τελολογική ερμηνεία αυτής της Διάταξης, όπως γίνεται σε κάθε διάταξη, δεν μπορεί να βρεθεί ο σκοπός για τον οποίο έγινε διάταξη αυτή. Γιατί;

 Γιατί, όταν έχουμε τις αποκλίσεις, οι οποίες προβλέπονται στην παράγραφο, δεν κάνουμε διόρθωση του συμβολαίου. Διότι, λέμε ότι κατά νεότερη καταμέτρηση, το οικόπεδό μας είναι τόσο, πληρώνουμε τον φόρο, πάμε παρακάτω. Εάν η διάταξη αυτή αναφέρεται στα κτίσματα, δηλαδή, στο περίγραμμα των κτισμάτων, στη χρήση των κτισμάτων, στην πραγματική επιφάνειά τους, πάλι δεν υπάρχει πρόβλημα, γιατί το να διορθώσεις μονομερώς, όπως το λέει εδώ, χωρίς τη συναίνεση των λοιπών εξ αδιαιρέτου ιδιοκτητών, είναι λάθος όταν δεν έχουμε οριζόντια ιδιοκτησία. Γιατί;

Γιατί, όταν έχουμε αποκτήσει ένα ακίνητο, γεωτεμάχιο με κτίσμα 50-50, δύο άνθρωποι, δύο φυσικά πρόσωπα, δύο εταιρείες, ό,τι είναι, δεν μπορεί μονομερώς ο καθένας τον ίδιο τίτλο να τον διορθώνει.

Ποιο είναι το αντικείμενο; Δηλαδή, πώς θα έρθει μόνος του ο ένας και να πει «εγώ αγόρασα 180 τετραγωνικά και το σπίτι 50» μαζί με τη γυναίκα του 50 – 50 ας πούμε. Ωραία. Και έρχεται η σύζυγος, μετά από 4 - 5 χρόνια, να διορθώσει τον τίτλο μόνη της. Μα, είναι ίδιος ο τίτλος. Όταν μιλάμε στο άρθρο 98 για τις τροποποιήσεις της σύστασης οριζοντίου ή καθέτου, τι εννοούμε; Ότι το κάνουμε μονομερώς, αλλά όλοι οι συνιδιοκτήτες της ίδιας οριζόντιας ιδιοκτησίας του ίδιου διαμερίσματος. Όταν είμαστε πέντε συνιδιοκτήτες στο ίδιο διαμέρισμα, αν έχουμε κατάληψη κοινοχρήστων και οι πέντε υπογράφουμε και θεωρείται μονομερώς. Γιατί; Γιατί δεν συμβάλλονται οι υπόλοιποι συνιδιοκτήτες των λοιπών οριζόντιων ιδιοκτησιών, των λοιπών διαμερισμάτων της πολυκατοικίας. Δεν αντιστοιχεί το ίδιο που γίνεται εδώ.

Εδώ, έχουμε χωρίς σύσταση ένα οικόπεδο με το κτίσμα του μισό μισό ή το έχουν δώσει στα παιδιά τους. Πώς θα έρθει το κάθε παιδί, το κάθε φυσικό πρόσωπο να διορθώσει τον τίτλο κτήσης του; Δηλαδή, θα γράψει 100 ήταν, 120 έγινε τώρα. Το σπίτι ήταν 40 τετραγωνικά, έγινε 50. Ναι, το διορθώνει. Μα, το άλλο το πρόσωπο θα έχει ένα τίτλο ο οποίος δεν θα αντιστοιχεί σε αυτό που διόρθωσε μόνος του ο έτερος ιδιοκτήτης. Δεν ξέρω αν γίνομαι κατανοητή, αλλά για εμάς, στη συμβολαιογραφική πρακτική, είναι ακατανόητα αυτά. Δηλαδή, θα πρέπει να έρθουν και οι δύο ιδιοκτήτες να διορθώσουν. Εκτός, αν αποσκοπεί κάπου αλλού η παράγραφος αυτή, το οποίο δεν μπορούμε να καταλάβουμε. Θα θέλαμε να απαλειφθεί. Ίσως κάπως αλλιώς να διαμορφωθεί, αλλά δεν καταλαβαίνουμε ποιο είναι το νόημα της διάταξης αυτής. Γι’ αυτό είπαμε να απαλειφθεί και αργότερα, σε άλλο νομοσχέδιο, κύριε Υπουργέ, αν θέλετε, να το δούμε.

Με ρώτησε ο κύριος Γραμμένος από την Ελληνική Λύση για το θέμα των προσυμφώνων με αυτοσύμβαση. Εδώ, είναι πονεμένη ιστορία με τα προσύμφωνα. Στα προσύμφωνα προβλέπονται πάντα οι διατάξεις της αυτοσύμβασης, αλλά με κάποιους όρους και η εκτέλεση του προσυμφώνου από το οριστικό συμβόλαιο εξαρτάται από τους όρους που έχουν γραφεί μέσα στο προσύμφωνο. Τις περισσότερες φορές, ναι, έχουν περάσει πάρα πολλά χρόνια. Θα μπορούσε να ισχύσει και η χρησικτησία εδώ. Γι’ αυτό είπαμε από 31/08/2004 και δεν είχαμε πει το Δεκέμβριο του 2000. Να γίνει με χρησικτησία και λοιπά. Είναι στα προσύμφωνα. Δεν ξέρω. Να μου πείτε, θα γίνει η κλήση; Δεν θα γίνει; Πώς θα γίνει; Μετά από τόσα χρόνια, ποιους να καλέσεις; Να καλέσεις τους κληρονόμους; Δεν μπορείς να τους βρεις. Δεν υπάρχει περίπτωση να βρεις κανέναν. Το να γράφαμε εδώ μονομερώς «θα το κάνει με αυτοσύμβαση», δεν μπαίνω στη διαδικασία αυτή. Να αφεθεί ως έχει, θα έλεγα.

Με ρώτησαν για τα πιστοποιητικά. Για ποια συμβόλαια; Τι εννοείτε πιστοποιητικά; Εννοούμε του προσυμφώνου στην εκτέλεση; Όταν γίνονται οριστικά συμβόλαια;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)** *(Ομιλεί εκτός μικροφώνου)*: Ο κύριος Γραμμένος απουσιάζει και δεν μπορεί να σας διευκρινίσει.

**ΕΥΑΓΓΕΛΙΑ ΧΡΙΣΤΟΠΟΥΛΟΥ – ΣΤΑΜΕΛΟΥ (Αντιπρόεδρος του Συμβολαιογραφικού Συλλόγου Αθηνών, εκπρόσωπος της Συντονιστικής Επιτροπής Συμβολαιογραφικών Συλλογών Ελλάδας):** Εντάξει. Σας ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ο κύριος Αχμέτ έχει ζητήσει το λόγο.

**ΑΧΜΕΤ ΙΛΧΑΝ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»):** Μια μικρή παρέμβαση. Σε αυτό το θέμα των προσυμφώνων, είπε ο συνάδελφος από την Ελληνική Λύση νομίζω, ότι αν υπάρχει υποχρέωση επίδοσης - θεώρησα ότι είναι δεδομένο αυτό - αυτό θα δημιουργήσει πρόβλημα. Όντως. Όμως κατά την ανάγνωση του άρθρου, δεν προκύπτει υποχρέωση επίδοσης. Όμως, για να μην υπάρχουν ερμηνείες εσφαλμένες, μπορεί το Υπουργείο να το ξεκαθαρίσει αυτό το θέμα, ότι σε περίπτωση της σύμβασης με επαχθή αιτία που υπάγεται αφού ο σκοπός του νομοθέτη είναι εδώ να λυθούν αυτές οι συμβάσεις, ότι δεν χρειάζεται επίδοση στον πωλητή παραδείγματος χάρη. Αυτονόητο; Ο Συμβολαιογραφικός Σύλλογος έχει κάποιες επιφυλάξεις απ’ ό,τι κατάλαβα. Γι’ αυτό έκανε την παρέμβαση. Οπότε σε αυτό, για να το ξεκαθαρίσουμε, μπορεί να μπει μια προσθήκη, μια λέξη, ότι δεν χρειάζονται οι επιδόσεις. Να το δείτε αυτό, προκειμένου να μην έχουμε προβλήματα στην πράξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Καντερές.

**ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο):** Να ξεκινήσω μάλλον από το τέλος και να απευθυνθώ στην κυρία Καραγεωργοπούλου. Θέλω να πω, κυρία Καραγεωργοπούλου, είδατε ότι στην τοποθέτησή μας είπαμε ότι πραγματικά τίθενται αρκετά θέματα σε ό,τι έχει να κάνει με τον τρόπο που διοικείται και λειτουργεί ο φορέας. Και γι’ αυτόν τον λόγο προτείναμε να εξεταστεί το κατά πόσο μπορεί να υπάρξει ένα κλιμάκιο του Σώματος Επιθεωρητών Δημόσιας Διοίκησης στο φορέα, ακριβώς για να ελέγχει τέτοιες καταστάσεις και να μη χρειάζεται να γίνονται, πολλές φορές, και φραστικές επιθέσεις απέναντι σε στελέχη του φορέα. Αυτό, το οποίο βιώσαμε εδώ με την κυρία Καραγεωργοπούλου και την κυρία Ανδρεαδάκη, γίνεται στην καθημερινότητα και στα γραφεία.

Θα θυμίσω μόνο ότι, πριν από περίπου 1 χρόνο, μια γραπτή ανακοίνωση που είχαν βγάλει 5 βουλευτές της Νέας Δημοκρατίας Ανατολικής Αττικής εναντίον της Προϊσταμένης του Κτηματολογικού Γραφείου Κορωπίου, όπου ζητούσαν την καρατόμησή της. Και βέβαια είχαμε παρέμβει, τότε, ως Σωματείο.

Έτσι, παρεμβαίνουμε και τώρα. Θεωρούμε ότι οι προσωπικές –πώς να το πω- τοποθετήσεις απέναντι σε υπαλλήλους του φορέα δεν μπορεί να είναι δεκτές. Οπότε, θεωρώ ότι, τουλάχιστον από μέρους μας ως Σωματείο, αυτό που είχαμε να πούμε, γι’ αυτό το θέμα, το είπαμε. Το κλείνουμε.

Πάμε στα δεκάδες που έχουν τεθεί και μάς έχουν απευθύνει όλοι οι εκπρόσωποι των κομμάτων. Να ξεκινήσουμε από τον κύριο Λοβέρδο, τον οποίο τον ευχαριστούμε πραγματικά. Όσες φορές έχει χρειαστεί να συζητήσουμε θέματα εργασιακά, έδειξε μεγάλη κατανόηση και ιδιαίτερο ενδιαφέρον. Αυτό ισχύει.

Όντως, θα έρθω σε κάποιες λεπτομέρειες που αφορούν στο νομοσχέδιο. Όντως γίνεται πιο γρήγορη διαδικασία. Για το φόρτο εργασίας του προσωπικού, θα εξηγήσω τι γίνεται με αυτό, λίγο παρακάτω. Πάντως, σίγουρα, τα όσα συζητάμε και τα όσα φέρνουμε σε γνώση και του Ελληνικού Κοινοβουλίου δεν έχουν να κάνουν με προσωπικά συμφέροντα. Έχουν να κάνουν με την υποστελέχωση του φορέα. Έχουν να κάνουν με την αγωνία που έχουμε να συνεχίσουμε, έστω και στοιχειωδώς. Θα δούμε αν θα λειτουργήσει και όλο το υπόλοιπο κομμάτι, που φέρνει το Υπουργείο, με την τεχνητή νοημοσύνη και ό,τι άλλο.

Στον κύριο Καραμέρο. Με ρώτησε για το θέμα των αποκλεισμών και των προκαταλήψεων που αναφέραμε στην τοποθέτησή μας. Ο ίδιος ο κύριος Σακαρέτσιος και ο κ. Υπουργός αναφέρθηκαν στη Διεύθυνση Πληροφορικής και στον ρόλο που έπαιξαν στην αντιμετώπιση της κυβερνοεπίθεσης. Αναφέρθηκαν ονομαστικά. Είμαι σε θέση να γνωρίζω ότι αυτοί οι συνάδελφοι, κατά την περίοδο εκείνη, αλλά και σε όλο το διάστημα προσαρμογής σε μια νέα ψηφιακή εποχή -όπως τη χαρακτηρίζουμε- του Κτηματολογίου, δεν είναι υπάλληλοι του τυπικού 8ωρου. Είναι άνθρωποι, οι οποίοι είναι δουλεύουν και πέρα από το 8ωρο, δουλεύουν και Σαββατοκύριακα, δουλεύουν και αργίες. Και αυτό, προκειμένου διάφορα προβλήματα, τα οποία τίθενται, πολλές φορές, με την πληροφορική, να μπορέσουν να τα φέρουν εις πέρας.

Αυτοί οι συγκεκριμένοι υπάλληλοι, αφού αναφερθήκαμε ονομαστικά, δεν είναι ούτε σε μπόνους, ούτε ΚΥΑ -πουθενά. Νομίζω ότι αυτό αρχίζει και κάνει λίγο πιο ξεκάθαρο το τοπίο περί αποκλεισμών και προκαταλήψεων.

Κατανοούμε ότι ο νούμερο ένα στόχος και του Υπουργείου και της διοίκησης του φορέα είναι να μειωθούν οι εκκρεμότητες. Παρόλα αυτά, σε αυτό δεν είναι μόνοι τους αυτοί που κάνουν την καταχώρηση. Δεν είναι μόνοι τους αυτοί που κάνουν τον έλεγχο και την οριστικοποίηση των πράξεων. Για να για να μπορέσει να υπάρξει αυτό, υπάρχουν άνθρωποι που δουλεύουν στα ταμεία, υπάρχουν άνθρωποι που εργάζονται στα ΣΜΥ, υπάρχει η πληροφορική μας, υπάρχει η διεύθυνση οικονομικού, υπάρχει η διεύθυνση ανθρώπινου δυναμικού που πρέπει να κάνει άπειρα πράγματα προκειμένου να προχωρήσουμε όσο μπορούμε τη στελέχωση. Δεν θέλω να αφήσω κανέναν απ’ έξω.

Θεωρώ, λοιπόν, ότι βλέπει και το Υπουργείο Εσωτερικών θα έπρεπε και το επιμίσθιο και η ΚΥΑ του μπόνους να προβλέπει μέρος αυτού οριζόντια σε όλο το προσωπικό αναγνωρίζοντας το δύσκολο έργο που μας έχει ανατεθεί.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Υφυπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Η Κυβέρνηση της Νέας Δημοκρατίας έχει νομοθετήσει δύο μπόνους. Το ένα αφορά τη γενικότερη στοχοθεσία του φορέα και το οποίο σας έχουν κοινοποιηθεί όλοι στόχοι και αυτό αφορά όλους τους υπαλλήλους. Δεν υπάρχουν δύο ταχύτητες.

Επιπλέον, έχει νομοθετήσει με το ν. 5076 ένα ειδικό μπόνους για την διεκπεραίωση υποθέσεων, στο οποίο, έχουμε προσθέσει με την ΚΥΑ που γνωρίζετε και το στόχο της κτηματογράφησης, διότι, υπάρχουν υπάλληλοι στη διεύθυνση έργων που δουλεύουν ασταμάτητα για να μπορέσουν να επιτευχθούν αυτοί οι στόχοι, από τους οποίους εξαρτάται και η χρηματοδότηση της χώρας και στην όποια ομάδα συμμετέχουν και υπάλληλοι της πληροφορικής.

Οι υπάλληλοι της πληροφορικής βοηθούν πάρα πολύ τη διεύθυνση έργων κτηματογράφησης συμπεριλαμβάνονται στο μπόνους. Υπάρχει, επίσης, η ομάδα εργασίας για τη μετάπτωση των Υποθηκοφυλακείων. Υπενθυμίζω ότι πέρσι το καλοκαίρι από το σύνολο των 390 Υποθηκοφυλακείων που προβλεπόταν ότι θα κλείσουν στο ν. 4512 του ΣΥΡΙΖΑ, από το 2018 μέχρι το 2023 είχαν κλείσει 189, αν θυμάμαι καλά. Άρα, έπρεπε να κλείσουν άλλα 200 και κάτι, μέσα σε ένα χρόνο.

Αυτοί, λοιπόν, οι άνθρωποι που φροντίζουν για το κλείσιμο των εκκρεμοτήτων του Υπουργείου Δικαιοσύνης και δεν είναι δική τους ευθύνη κανονικά. Αν ήταν, δηλαδή, ευθυνόφοβοι θα λέγανε ότι είναι αλλουνού δουλειά. Αυτοί, λοιπόν, με τον αγώνα τους βοηθούν στο κλείσιμο των εκκρεμοτήτων των Υποθηκοφυλακείων που ανήκουν στο Υπουργείο Δικαιοσύνης. Βοηθούν στις μετακομίσεις, στις μεταφορές, στη μεταφορά αρμοδιοτήτων

**ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο):** Συγγνώμη, για τους υπαλλήλους του Κτηματολογίου μιλάτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ναι, μιλάω για υπαλλήλους του Κτηματολογίου που βοηθούν σε όλη αυτή τη μετάπτωση. Γι’ αυτούς, λοιπόν, προβλέπεται μέσα στην ΚΥΑ, την οποία, γνωρίζετε ένα μπόνους και μάλιστα και σε αυτή την ομάδα εργασίας, που προφανώς συμμετέχουν πολλοί υπάλληλοι από τα κεντρικά, συμμετέχουν και οι υπάλληλοι της πληροφορικής και το γνωρίζει ο Διευθυντής της Πληροφορικής.

Επίσης, αναφέρατε ότι δεν συμπεριλαμβάνονται υπάλληλοι που ασχολούνται με το σύστημα μεταγραφών - υποθηκών, το λεγόμενο ΣΜΥ. Ψευδέστατο. Υπάρχει στον πίνακα στόχων συγκεκριμένη στοχοθεσία και για το κλείσιμο υποθέσεων στο ΣΜΥ. Δεν καταλαβαίνω γιατί το λέτε.

Διευκρινίζω, λοιπόν, το εξής. Έχετε τη δυνατότητα να επιλέξετε. Δεν ξέρω αν έχει ξαναγίνει ποτέ αυτό στο ελληνικό δημόσιο. Έχετε να επιλέξετε αν θέλετε να ενταχθείτε στο μπόνους το γενικό του δημοσίου ή στο ειδικό μπόνους του Κτηματολογίου. Επιλέξτε ποιο σας αρέσει και ποιος δεν σας αρέσει.

Έχουμε δώσει και τη δυνατότητα. το επαναλαμβάνω προς ενημέρωση και του κ. Καραμέρου, ο οποίος, καλά κάνει και ρωτά, έχουμε δώσει τη δυνατότητα να επιλέξει και το στόχο ο εργαζόμενος σε συνεννόηση προφανώς με τον προϊστάμενο, αλλά αν διαφωνεί με τον προϊστάμενο έχει και τρόπο να επιλέξει ο ίδιος τη στοχοθεσία του.

Δηλαδή, λέει ο ίδιος «εγώ μέσα στο γραφείο το οποίο εργάζομαι ή στα κεντρικά στην υπηρεσία την οποία εργάζομαι, ξέρω ότι αποδίδω πολύ καλά σε αυτό το κομμάτι» και έχει μάλιστα και δυνατότητα να αλλάξει και το στόχο του εν μέσω της χρονιάς στο ειδικό μπόνους που προβλέψαμε. Με άλλα λόγια, η πολιτική κατεύθυνση της κυβέρνησης της Νέας Δημοκρατίας είναι ότι αυτός ο οποίος πραγματικά θέλει να εργαστεί και είναι φιλότιμος, θα επιβραβευθεί και ηθικά και οικονομικά. Έχετε πάρα πολλές δυνατότητες λοιπόν να αξιοποιήσετε. Δεν σας αρέσει το ειδικό μπόνους κτηματολογίου του ν.5076; Επιλέξτε το άλλο, του Υπουργείου Εσωτερικών, κανένα πρόβλημα.

**ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο**): Ευχαριστώ για την ανάλυση. Το μόνο το οποίο έχω να πω είναι ότι αρκετά από τα σημεία τα οποία αναφέρατε εγώ δεν έχω καταφέρει να τα εντοπίσω στην απόφαση του διοικητικού συμβουλίου, που μας έχει κοινοποιηθεί.

Συνεχίζουμε, όσον αφορά τον διπλασιασμό των πράξεων και τον δεκαπλασιασμό του γραφείου των Αθηνών, στο ν.5076 υιοθετήθηκε μια παρατήρηση που είχε κάνει το σωματείο μας, όπου είχαμε προτείνει τότε στον κύριο Υπουργό ότι με κάποιο τρόπο πρέπει να ανοίξει λίγο ο λαιμός του μπουκαλιού, να δοθεί η δυνατότητα υπογραφής και σε οριστικοποίηση πράξεων και σε άλλους ανθρώπους και αυτό όντως απέδωσε τα νούμερα τα οποία έχει δώσει το Υπουργείο. Βέβαια εδώ να πούμε, ότι ο δεκαπλασιασμός των πράξεων των Αθηνών έχει προκύψει και από πράξεις οι οποίες διαμοιράστηκαν στα γραφεία της περιφέρειας. Δεν σημαίνει ότι είναι κάτι κακό, απλά το αναφέρουμε.

Σχετικά με το εργασιακό περιβάλλον, έχουμε φτιάξει μια επιστολή της οποίας μέρος ανέγνωσε η κυρία Καραγεωργοπούλου, την οποία επιλέξαμε να μην δοθεί για να μη γίνει αντιπολιτευτική βορά. Θα διαβάσω μόνο κάποια κομμάτια μέσα από αυτή την επιστολή, τα οποία έχουν να κάνουν με την υποστελέχωση του φορέα, με το ότι η υποστήριξη των αρχειοφυλακείων γίνεται με προσωπικό κόπο των υπαλλήλων βάζοντας τις βενζίνες, τις φθορές των Ι.Χ., όπως αναφέρατε και εσείς πριν από λίγο. Είναι αυτό το οποίο είπαμε στην τοποθέτησή μας, ότι δεν είναι το τυπικό περιβάλλον εργασίας του δημοσίου. Θέλω να πω ότι έρχονται νέοι υπάλληλοι, οι οποίοι διορίζονται μέσω ΑΣΕΠ και μας ρωτούν για την κατάσταση στο φορέα και τι επικρατεί. Ξέρετε, κάνοντας μια βόλτα στα γραφεία που είναι να διοριστούν, δεν λαμβάνουν και τα καλύτερα μηνύματα. Εν πάση περιπτώσει, το θέμα του μπόνους και του επιμισθίου αδικεί λίγο το όλο πρόβλημα του κτηματολογίου, ότι δηλαδή όλα γίνονται για κάτι τέτοιο. Δεν γίνεται. Αυτό το οποίο έχουμε ζητήσει από τη πρώτη στιγμή είναι να γίνει ο φορέας ελκυστικός, να λυθούν κάποια ουσιώδη εργασιακά ζητήματα, για να μπορέσουμε όλοι απρόσκοπτα να είμαστε στον κοινό στόχο.

Η κυρία Κομνηνάκα ρώτησε αν, από την εμπειρία μας, μπορεί να λειτουργήσει παράλληλα η κτηματογράφηση και το λειτουργούν κτηματολόγιο. Νομίζω ότι η απάντηση είναι αυτό το οποίο αντιλαμβάνονται όλοι, ότι το ήδη υπάρχον προσωπικό ακόμα και σήμερα παράγει εκκρεμότητες. Όσο δηλαδή και να έχουν αυξηθεί ή να έχουν διπλασιαστεί ή να έχουν δεκαπλασιαστεί οι πράξεις οι οποίες οριστικοποιούνται, παρόλα αυτά, ακόμα και σήμερα παράγουμε εκκρεμότητες. Η ανησυχία μας, που την εκφράσαμε και στην τοποθέτησή μας, είναι ότι αν κάτι δεν πάει καλά με τους αναδόχους και μέρος του έργου δεν μπορέσουν να το αναλάβουν ή για ένα χρονικό διάστημα δεν μπορέσουν να το αναλάβουν, εκεί πραγματικά τι θα γίνει; Θεωρώ ότι είναι αδύνατο να μπορέσουν οι υπάρχοντες υπάλληλοι του κτηματολογίου, να υποστηρίξουν και αυτό το κομμάτι.

Για το άρθρο 21, θέσεις ευθύνης και που θα λογοδοτούν. Διαβάζω τις σημειώσεις μου από την τοποθέτηση της κυρίας Κομνηνάκα. Δεν έχω απάντηση σε αυτό, επανέρχομαι σε αυτό το οποίο είπα ότι θα έδινε πολύ μεγάλη βοήθεια σε όλα τα προβλήματα που αντιμετωπίζουμε καθημερινά, το σώμα ελεγκτών δημόσιας διοίκησης μέσα στον φορέα.

Άρθρο 7. Πιστοποιημένοι μηχανικοί και δικλείδες ασφάλειας. Νομίζω, ότι δεν είμαι τόσο αρμόδιος πλέον να απαντήσω στο αν υπάρχουν δικλείδες ασφαλείας ως προς τους πιστοποιημένους μηχανικούς. Αυτό το οποίο μας γεννάται και εμάς σαν ερώτημα και πραγματικά δεν το έχω δει κάπου και ίσως να μου διαφεύγει, είναι, του πώς αποφασίζουμε οι 100 μηχανικοί του φορέα Ελληνικού Κτηματολογίου πόσες πράξεις θα επεξεργαστούν και πόσες θα πάνε στους ιδιώτες πιστοποιημένους μηχανικούς. Δηλαδή, θέλω να πω, ότι κάπου αρχίζουν και γεννώνται ερωτήματα ως προς το φυσικό έργο των υπαλλήλων αυτών.

Λοιπόν, για τους δασικούς χάρτες η εξέτασή τους δεν είναι αρμοδιότητα του φορέα μας και όσον αφορά την αιτιολόγηση για το θέμα της προϋπηρεσίας, δεν έχουμε κάποια σαφή αιτιολόγηση. Κάποια στιγμή, σε κάποια ενδιάμεση συνάντηση που είχαμε με τον κύριο Υπουργό, μας είχε τεθεί ότι το θέμα το κοιτάζουν γιατί υπάρχει ο προϋπολογισμός για την προϋπηρεσία και ότι ο προϋπολογισμός, θα πρέπει να πάρει μία έγκριση από το Υπουργείο Οικονομικών ήτο Γενικό Λογιστήριο του Κράτους. Δεν γνωρίζω. Πάντως το θέμα είναι, ότι δεν κλείνει αυτή.

Στο ερώτημα του κ. Γραμμένου από την ΕΛΛΗΝΙΚΗ ΛΥΣΗ, αν έχει ελεγχθεί το σύστημα τεχνητής νοημοσύνης, αν έχει γίνει αξιολόγηση και αν έχουν γίνει οι απαραίτητες πιστοποιήσεις δεν γνωρίζουμε τίποτα από τα τρία. Δεν ξέρω αν το έχει απαντήσει πριν ο κ. Σακαρέτσιος που ερωτήθηκε.

Ως προς την 24ωρη λειτουργία και το τι θα συμβεί, η αλήθεια είναι ότι δυσκολεύτηκα λίγο να καταλάβω ποιο είναι το ερώτημα. Σε δεύτερο χρόνο, όμως, αν το έχω αντιληφθεί σωστά, μιλάμε για ανθρώπους οι οποίοι δεν έχουν ευχέρεια στη χρήση ηλεκτρονικών συστημάτων και αν θα υπάρχει κάποιο back off ή help desk ή κι αντίστοιχο και αν αυτό μπορεί να είναι επί εικοσιτετραώρου βάσης. Η αλήθεια είναι, ότι, θεωρώ ότι το προσωπικό του Κτηματολογίου σε εικοσιτετράωρη βάση ούτε προβλέπεται ούτε μπορεί να εργαστεί οπότε ίσως εκεί να υπάρχει κάποιος άλλος αρμόδιος.

 Στο ερώτημα της κυρίας Πέρκα, αν πιστεύουμε ότι είναι εφικτό το 100% στο τέλος του 2025, η απάντηση είναι απλή. Έχει κάνει τη μελέτη φαντάζομαι το Υπουργείο και έχουν βάλει κάποιες παραδοχές. Οι παραδοχές, όμως, πάντοτε όπως είπα και πριν, έχουν να κάνουν με το κατά πόσον θα ανταποκριθούν οι ανάδοχοι.

 Στην ερώτηση της κυρίας Κουρουπάκη για το πού δημοσιεύονται οι οδηγίες, να πω εδώ ότι δημοσιεύονται στο σάιτ του φορέα και είναι κάτι που το μάθαμε και εμείς σχετικά πρόσφατα. Πάντως, αν μη τι άλλο, να πούμε ότι είναι θετικό το ότι υπάρχει. Είναι κάτι το οποίο το έχουμε ζητήσει εδώ και πάρα πολύ καιρό ίσως από τις πρώτες μας συναντήσεις με τον Υπουργό, γιατί το έργο των προϊσταμένων σε όλη την επικράτεια ήταν πάρα πολύ δύσκολο χωρίς να έχουν ενιαίους κανόνες. Οπότε, ας πούμε, ότι η τοποθέτησή μας σε αυτό είναι θετική στο ότι δημοσιεύονται και το βρίσκουμε σήμερα εκεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Καβαλάκης.

**ΟΡΕΣΤΗΣ ΚΑΒΑΛΑΚΗΣ (Διοικητής της Ειδικής Υπηρεσίας Συντονισμού Ταμείου Ανάκαμψης):** Καταρχάς, είναι πολύ καίριο το ζήτημα της στελέχωσης όπως αναφέρθηκε ο κ. Καραμέρος. Η στελέχωση είναι βασικά ευθύνη του εκάστοτε Υπουργείου και συνολικά της Κυβέρνησης. Εμείς, ως Ειδική Υπηρεσία Συντονισμού, παρακολουθούμε κυρίως την υλοποίηση της μεταρρύθμισης η οποία προχωράει αυτή τη στιγμή ικανοποιητικά.

Άρα, εμείς στεκόμαστε, αυτή τη στιγμή, στην παρακολούθηση της υλοποίησης, η οποία βαίνει καλώς.

Τώρα, σχετικά με την αναφορά και την επίδραση που τυχόν έχει στο ορόσημο ο ν.2308, όπως τροποποιήθηκε με τον ν.4821, ο οποίος και καταργείται με το παρόν νομοσχέδιο. Εδώ, θέλουμε να πούμε τα εξής. Εφόσον οι νέες διατάξεις, όπως φαίνεται, ουσιαστικά επιταχύνουν την διαδικασία της ανάρτησης, θεωρούμε ότι η αξιολόγηση της Ευρωπαϊκής Επιτροπής δεν επηρεάζεται. Οι μικρές αποκλίσεις τεχνικού χαρακτήρα, γίνονται δεκτές από την Επιτροπή, με βάση και τις κατευθυντήριες γραμμές που έχει εκδώσει για το θέμα αυτό και είναι δημοσιευμένες.

Να πούμε ότι υπάρχει μία πολύ σαφής και συνεχής διαδικασία, είναι η διαδικασία της επίτευξης του οροσήμου. Το ορόσημο, όπως φαίνεται και όπως περιγράφεται, έχει ένα συγκεκριμένο μηχανισμό επαλήθευσης. Αυτός, προκειμένου εμείς να καταθέσουμε το αίτημα πληρωμής, έχουν γίνει οι σχετικές επαληθεύσεις του οροσήμου από τους ανεξάρτητους ορκωτούς ελεγκτές, έχει γίνει μια διαδικασία όπου «πέφτει» σε σαν έλεγχο δειγματοληπτικό από την Ε.Δ.ΕΛ.. Εν συνεχεία, το καταθέτουμε στην Ευρωπαϊκή Επιτροπή. Η Ευρωπαϊκή Επιτροπή, το κοιτάει με τους νομικούς της. Μετά έχουμε και το Ευρωπαϊκό Ελεγκτικό Συνέδριο, το οποίο ελέγχει δι' ημών, την Ευρωπαϊκή Επιτροπή.

Άρα, θέλω να πω ότι είναι μία διαδικασία πάρα πολύ σαφής περιεγραμμένη και αυστηρή και δεν είναι δυνατόν, να κάνουμε οτιδήποτε το οποίο μπορεί να θέσει σε δυσκολία ή σε διακινδύνευση την τεκμηρίωση του οροσήμου.

Όσον αφορά τώρα τα ορόσημα του Ταμείου, εδώ, αφορούν αφενός την ολοκλήρωση της δημόσιας ανάρτησης των δικαιωμάτων ιδιοκτησίας και αφετέρου τη μετάβαση -όπως είπαμε- στη νέα οργανωτική δομή. Τα ορόσημα αυτά, υλοποιούνται με βάση τα οριζόμενα στο συγκεκριμένο σχέδιο και όπως είπα, η σχετική τεκμηρίωση υποβάλλεται στην επιτροπή, την ελέγχει, μας δίνει το πράσινο φως και προχωράμε στην κατάθεση του αιτήματος.

Όσον αφορά τώρα τα θέματα που θίχτηκαν, για καταγγελίες, στην ψηφιοποίηση του αρχείου των υποθηκοφυλακείων. Να πούμε, κατ’ αρχάς, ότι αναφορικά με τους ελέγχους για την υλοποίηση των έργων και τις καταγγελίες, η υπηρεσία μας εξετάζει ενδελεχώς τις υπηρεσίες οι οποίες μας διαβιβάζονται αρμοδίως από την Εθνική Αρχή Διαφάνειας, που αποτελεί και το σημείο υποδοχής των καταγγελιών και πάντοτε προβαίνει στην κατά περίπτωση ενδεδειγμένη ενέργεια όταν υπάρχει οποιαδήποτε ένδειξη απάτης, "double funding" και αυτά τα οποία έχει θέσει σαν προτεραιότητα η επιτροπή.

Στο κοινό σύστημα δεν έχει τεθεί υπόψη μας κάποια καταγγελία και σε κάθε περίπτωση, να πούμε ότι για όλα τα έργα του Ταμείου Ανάκαμψης, υπάρχει ένα εγκεκριμένο και πολύ αυστηρό από την επιτροπή σύστημα διαχείρισης και ελέγχου, όπως προ-είπα γίνεται έλεγχος σε πρωτοβάθμιο επίπεδο από ανεξάρτητο ορκωτό ελεγκτή, οι οποίοι επιβεβαιώνουν τη χρηστή διαχείριση και την ορθή υλοποίηση των έργων. Υπάρχει στη συνέχεια και δεύτερο επίπεδο ελέγχου σε εθνικό επίπεδο από την Ε.Δ.ΕΛ. και τα ευρωπαϊκά όργανα, την Ευρωπαϊκή Επιτροπή και το Ευρωπαϊκό Ελεγκτικό Συνέδριο. Το συγκεκριμένο έργο, όπως ξέρετε, είναι σε φάση υλοποίησης και θα ακολουθήσουν όλοι αυτοί οι έλεγχοι που απαιτούνται, προκειμένου να πιστοποιηθεί η υλοποίησή του.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο κύριος Νικολάου μάλλον έχει αποχωρήσει.

Τον λόγο έχει ο κ. Σταμάτης.

 **ΤΙΜΟΛΕΩΝ ΣΤΑΜΑΤΗΣ (Γενικός Γραμματέας του Πανελλήνιου Συνδέσμου Εργαζομένων Κτηματολογίου):** Θα ξεκινήσουμε από την κυρία Καραγεωργοπούλου, επειδή δεν αρέσει αυτό το ύφος στους εργαζόμενους του Κτηματολογίου. Πριν τέσσερις μέρες, στις 19/9/2024, η κυρία Καραγεωργοπούλου, στη Διαρκή Επιτροπή Οικονομικών Υποθέσεων, μίλησε για «γρηγορόσημα» στους υπαλλήλους του Κτηματολογίου. Αυτό που έχουμε να της πούμε, ως διοικητικό συμβούλιο του ΠΑΝΣΕΚΤ, είναι ότι μεταφέρουμε τη δυσαρέσκεια των εργαζομένων του Κτηματολογίου. Της ζητάμε ό,τι στοιχεία έχει γι’ αυτό που είπε, να τα δώσει στον Εισαγγελέα και φυσικά στο αρμόδιο Υπουργείο. Ειδάλλως, να ανακαλέσει και να ζητήσει συγνώμη, διότι δεν σέβεται την προϋπηρεσία υπαλλήλων, την εμπειρία, τη διαδρομή που κουβαλάνε, τις οικογένειές τους. Είναι ανεπίτρεπτο να ακούγονται σε Επιτροπές, σε αυτό εδώ το κτίριο, για «γρηγορόσημα», χωρίς στοιχεία, χωρίς οτιδήποτε.

**ΛΑΖΑΡΟΣ ΤΣΑΒΑΔΑΡΙΔΗΣ (Πρόεδρος της Επιτροπής):** Αν θέλετε μόνο λίγο σε πιο χαμηλούς τόνους, σας παρακαλώ.

 **ΤΙΜΟΛΕΩΝ ΣΤΑΜΑΤΗΣ (Γενικός Γραμματέας του Πανελλήνιου Συνδέσμου Εργαζομένων Κτηματολογίου):** Σας ζητώ συγγνώμη, αλλά μας προσέβαλε.

**ΛΑΖΑΡΟΣ ΤΣΑΒΑΔΑΡΙΔΗΣ (Πρόεδρος της Επιτροπής):** Σεβαστό αυτό που λέτε, αλλά θα το πείτε με έναν ήρεμο τρόπο. Ευχαριστώ.

 **ΤΙΜΟΛΕΩΝ ΣΤΑΜΑΤΗΣ (Γενικός Γραμματέας του Πανελλήνιου Συνδέσμου Εργαζομένων Κτηματολογίου):** Ζητώ συγνώμη, κύριε Πρόεδρε.

Στον κ. Αχμέτ. Εμείς δεν μιλήσαμε για τα οφέλη, τα τεχνολογικά οφέλη, στο άρθρο 11, της ψηφιακής νοημοσύνης. Για τις τεχνολογικές δυνατότητες, εντάξει, οι μελέτες υπάρχουν, όλα αυτά υπάρχουν. Εμείς μιλήσαμε για τις δυνατότητες να ομοιογενοποιηθούν οι τρόποι αντιμετώπισης των υποθέσεων σε όλη την επικράτεια και με όλα τα προβλήματα της επικράτειας, νησιωτική χώρα, ηπειρωτική χώρα. Δηλαδή, βάλαμε μια άλλη διάσταση που δίνει η τεχνητή νοημοσύνη, ότι θα αποτελέσει ένα εργαλείο διάχυσης της γνώσης, το οποίο θα έχει μια ομοιογένεια προς όλους τους προϊσταμένους της χώρας.

Εμείς προερχόμαστε από τα άμεσα υποθηκοφυλακεία, εμμισθοποιηθήκαμε, μετά ενταχθήκαμε στο Κτηματολόγιο. Έχουμε δει αυτό το έργο σε όλες τις εκφάνσεις του. Ζητάμε την ομοιογενοποίηση χρόνια τώρα. Η τεχνητή νοημοσύνη θεωρούμε ότι θα συμβάλλει.

 Το τρίτο πράγμα που θέλουμε να πούμε είναι για τις διακρίσεις που ακούστηκαν μεταξύ των υπαλλήλων του Ελληνικού Κτηματολογίου. Κοιτάξτε να δείτε, η απάντηση είναι στα άρθρα 16 έως 20 του ν.4512 που ψηφίστηκε το 2018. Εκεί, θα δούμε μία κατηγορία υπαλλήλων της πρώην ΕΚΧΑ να λαμβάνει προσωπική διαφορά και μία άλλη κατηγορία των αμίσθων υποθηκοφυλακείων να μη λαμβάνει. Τι αποτέλεσμα έχει αυτό; Οι δύο υπάλληλοι να δουλεύουν δίπλα δίπλα, με τα ίδια χρόνια προϋπηρεσίας, με την ίδια εμπειρία, με την ίδια εξειδίκευση και ας πούμε, ο κ. Καντερές να παίρνει 400 ευρώ παραπάνω από εμένα, γιατί λαμβάνει την προσωπική διαφορά. Παράδειγμα ήταν για τον κ. Καντερέ, μην το πάρει ως προσωπικό. Οπότε, οι διακρίσεις δεν δημιουργήθηκαν σήμερα.

Εμείς απαντάμε στους σεβαστούς εισηγητές των κομμάτων ότι αν ψάχνουν να βρουν τις διακρίσεις μεταξύ των υπαλλήλων στο Ελληνικό Κτηματολόγιο και γιατί υπάρχει αυτή η κατάσταση, η απάντηση είναι στα άρθρα 16 έως 20 του ν. 4512. Είναι νόμος του κράτους, μπορεί να κρίνει ο καθένας αυτά τα άρθρα, να λάβει υπόψη το πότε ψηφίστηκε και πόσα χρόνια παλεύουμε.

Εμείς δεν λέμε ότι δεν πρέπει να αναγνωριστούν οι προϋπηρεσίες. Η μόνη μας διαφορά είναι στον τρόπο που επιχειρούμε να λύσουμε τα προβλήματα. Δείχνουμε σεβασμό στην πολιτική ηγεσία, δείχνουμε σεβασμό στη διοίκηση και σεβασμό στα μέλη μας και προσπαθούμε με τον διάλογο, με επιχειρήματα, να ενοχλούμαι και να ξαναενοχλούμε, να ζητάμε το χρόνο να ακουστούμε μήπως πείσουμε. Αυτή είναι η διαφορά μας.

Επίσης, ένα άλλο πράγμα, για να καταλάβετε την κατάσταση ακριβώς που έχει να κάνει με το Ελληνικό Κτηματολόγιο. Αναφέρθηκε εδώ από τον αξιότιμο Υπουργό, τον κ. Κυρανάκη, για τα μπόνους. Ξέρετε το τελευταίο διάστημα γίνεται μια δημόσια συζήτηση μέσα στο Ελληνικό Κτηματολόγιο και υπάρχει κόσμος που δεν ξέρει αυτά που είπε ο κ. Υπουργός. Δεν μιλάω για τα μέλη μας. Μιλάω για την κεντρική υπηρεσία. Δεν ξέρουν αν πρέπει να ασκηθούν σε ένα δίκτυο, δεν ξέρουν ότι έχουν ψηφιστεί δύο νόμοι. Και το δηλώνω αυτό παρουσία της διοίκησης, παρουσία του Υπουργού, παρουσία όλης της Επιτροπής. Δεν ξέρει ο κόσμος.

Νομίζω ουδείς μπορεί να με αμφισβητήσει. Αυτά ήθελα να πω, οι διακρίσεις είναι στα άρθρα 16 έως 20, το λέω και για τον σεβαστό Εισηγητή της Αξιωματικής Αντιπολίτευσης, είναι νόμος που ψηφίστηκε το 2018, έχουμε υπαλλήλους με διαφορές μισθολογικές 300 και 400 ευρώ, έχουμε διαφορές. Οι υπάλληλοι των Υποθηκοφυλακείων είναι στην πρώτη γραμμή από το πρωί ως το βράδυ, ξέρουμε τι γίνεται στο Κτηματολόγιο τόσα χρόνια. Έχουμε υποστεί τρεις νομοθετικές μεταπτώσεις και έρχονται τώρα να μας πουν από την κεντρική υπηρεσία, ότι κύριοι δεν ξέρετε τίποτα.

Αυτά ήθελα να πω στην επιτροπή, κυρίως παρακαλούμε θερμά την κυρία Καραγεωργοπούλου να ανακαλέσει αυτό που είπε για τα «γρηγορόσημα», να ανακαλέσει και το ύφος της. Έχουμε οικογένειες, έχουμε παιδιά, δεν έχουμε δώσει δικαιώματα. Αν υπάρχουν στοιχεία για τέτοια πράγματα οφείλει από τη θέση της να τα δώσει στη δικαιοσύνη και θα είμαστε μαζί της, αν δεν υπάρχουν όμως οφείλει αυτή τη στιγμή να ζητήσει συγγνώμη, όχι σε μένα στους υπαλλήλους του Κτηματολογίου και στη διοίκηση του Κτηματολογίου.

Οφείλουμε όλοι να διαφυλάξουμε το κύρος αυτής της Υπηρεσίας, δεν μπορούμε να πετάμε φωτοβολίδες στον αέρα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Καντερές.

**ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο):** Κατ’ αρχάς, θέλω να πω ότι ο το ύφος και ο τόνος της φωνής λέει πολλά, για αυτά τα οποία είπε ο συνάδελφος, δυστυχώς, κύριε Υπουργέ, εδώ βρισκόμαστε.

Σχετικά με το θέμα της προσωπικής διαφοράς, επειδή αναφέρθηκε ονομαστικά σε μένα. Προέρχομαι από την ΚΤΗΜΑΤΟΛΟΓΙΟ Α.Ε., ΕΚΧΑ Α.Ε., η οποία εφάρμοζε το ενιαίο μισθολόγιο από το 2012, οπότε όταν το 2018 ήρθε η κατάργηση του νομικού προσώπου ιδιωτικού δικαίου και έγινε το νομικό πρόσωπο δημοσίου δικαίου Ελληνικό Κτηματολόγιο συνεχίσαμε να αμειβόμαστε με τον ίδιο μισθό, με τις όποιες μειώσεις οι οποίες προήλθαν αναδρομικά. Αυτό και τίποτα παραπάνω.

Οι συνάδελφοι, οι οποίοι ήρθαν από τα υποθηκοφυλακεία, προέρχονταν από την ιδιωτική οικονομία, ο μισθός τους υπολογιζόταν με βάση την επιχειρησιακή σύμβαση την οποία είχαν και δεν είχαν τις μειώσεις που είχε το υπόλοιπο προσωπικό όλα αυτά τα χρόνια.

Παρόλα αυτά, το ξαναλέω, εάν υπάρχει η οποιαδήποτε διάθεση από το Υπουργείο και υπάρχει διαδικασία που μπορούμε να υπολογίσουμε ένα μισθό ως προσωπική διαφορά και για το προσωπικό αυτό, είμαστε οι πρώτοι, είμαστε το Σωματείο του Κτηματολογίου, το θέλουμε, το ζητάμε και το βάζουμε κι εδώ στον κ. Υπουργό ως αίτημα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, απλά να πω ότι δεν είναι σκοπός της επιτροπής να αναδείξει τα εσωτερικά ζητήματα του Κτηματολογίου. Τα θέματα, τα οποία αναφέρθηκαν λίγο νωρίτερα, δεν αποτελούν αντικείμενο του νομοσχεδίου, είναι άσχετα με το νομοσχέδιο. Ισχύουν κάποια από αυτά που έχουν αναφερθεί, εμείς έχουμε κάνει την προσπάθειά μας για να αναγνωριστεί η προϋπηρεσία.

Θέλω να πω ενώπιον όλων ότι η αντίδραση που λαμβάνουμε από άλλα συναρμόδια υπουργεία είναι, ότι αν κάθε άνθρωπος ο οποίος ήταν είχε προσληφθεί σε μία Α.Ε. και μέσα σε μια νύχτα έγινε δημόσιος υπάλληλος, κατά παρέκκλιση κάθε άλλης διάταξης και με το μισθό τον οποίο αναφέρατε και εσείς, αυτό θα είχε ανακλαστικές συνέπειες σε ολόκληρο το ελληνικό δημόσιο. Άρα, είναι προφανές ότι υπάρχουν αντιδράσεις από άλλα Υπουργεία. Νομίζω ότι το καταλαβαίνετε αυτό.

Γι’ αυτό και εμείς προσπαθούμε να βρούμε λύσεις μισθολογικές, οικονομικές, οι οποίες να ενισχύουν το εισόδημα αυτών που πραγματικά δίνουν τον καλύτερό τους εαυτό στον φορέα μας, αλλά δεν μπορεί να μην το καταλαβαίνετε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Είναι κατανοητό, κύριε Υπουργέ. Κλείνουμε εδώ αυτό το ζήτημα.

Τον λόγο έχει ο κ. Τζιουμακλής.

**ΔΗΜΗΤΡΙΟΣ ΤΖΙΟΥΜΑΚΛΗΣ (Πρόεδρος του Πανελληνίου Συλλόγου Πτυχιούχων Μηχανικών Γεωπληροφορικής και Τοπογραφίας)**: Αναφορικά με το ερώτημα της κυρίας Κομνηνάκα μπορεί να υπάρξει κίνδυνος σύγκρουσης συμφερόντων στις εργασίες του πιστοποιημένου μηχανικού και για αυτό προτείναμε τις δικλίδες ασφαλείας πέρα από αυτές που προέβλεπε το νομοσχέδιο και αν το Υπουργείο θέλει και άλλες επιπρόσθετες, εμείς ως Σύλλογος είμαστε θετικοί να συμβάλλουμε σε αυτό το κομμάτι.

Με την ευκαιρία, να πω ότι έχει ξεκινήσει η συζήτηση για το μετά Κτηματολόγιο. Όλη η χώρα θα μπει σε καθεστώς λειτουργίας μέχρι το τέλος του 2025 και είναι καλό να ανοίξει μια ουσιαστική συζήτηση για το τι έχει γίνει όλα αυτά τα 30 χρόνια, να εντοπίσουμε τα προβλήματα, να δούμε τι θα κάνουμε με τα «αγνώστου ιδιοκτήτη» ακίνητα, να μην μπλοκάρουμε μεταβιβάσεις, να δούμε τις χωρικές μεταβολές και τα προβληματικά υπόβαθρα που έχουν προκύψει, να δούμε το κομμάτι των παρατάσεων των δηλώσεων - να το πούμε έτσι - να μην σταθεί τιμωρητικά το κράτος απέναντι στον πολίτη και να του δώσει το δικαίωμα να δηλώσει την περιουσία. Έτσι και αλλιώς ένα λειτουργικό Κτηματολόγιο είναι ένα Κτηματολόγιο το οποίο θα έχει όλο το παζλ των ιδιοκτητών συμπληρωμένο.

Από κει και έπειτα, εμείς, ως Σύλλογος, παραμένουμε στη διάθεσή σας, απευθύνουμε ανοιχτή πρόσκληση προς όλους, σε όλα τα Κόμματα, προς το Υπουργείο, ανοιχτοί σε ένα διάλογο να συμβάλουμε για ένα καλύτερο αύριο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ραμπαούνης.

**ΝΙΚΟΛΑΟΣ ΡΑΜΠΑΟΥΝΗΣ (Πρόεδρος του Συνδέσμου Εταιρειών Γεωπληροφορικής και Κτηματολογίου)**: Το πρώτο σκέλος για να απαντήσω στον κ. Αχμέτ, εάν ανατρέπεται η διαδικασία της συλλογής δηλώσεων κτηματογράφησης με το νομοσχέδιο και τι γίνεται με τα άγνωστα που έχουν αυτό τον αριθμό κ.λπ.. Κάνοντας μια ανασκόπηση προς τα πίσω, πρέπει να πούμε ότι το τελευταίο εξάμηνο ο ρυθμός υποβολής δικαιωμάτων στην κτηματογράφηση για το ΚΤΗΜΑ16 που είναι το κύριο αντικείμενο που αφορά το νομοσχέδιο είναι κάτω από 0,20% το μήνα που σημαίνει ότι το χρόνο συζητάμε δύσκολα να έρθει 1%, που συζητάμε ότι όσα χρόνια και να το κρατήσεις ανοιχτό τα ποσοστά που λείπουν από το παζλ, όπως είπε και ο συνάδελφος θέλουν πολλά χρόνια για να έρθουν.

 Η απάντηση σε αυτό το ερώτημα, λοιπόν, γιατί δεν έρχονται, είναι αυτό που είπαμε αρχικά στην εισήγησή μας και όποιος γνωρίζει από Κτηματολόγιο γνωρίζει και είναι και η απάντηση και για τα λάθη σε μεγάλο βαθμό και για τις καθυστερήσεις και σε όλα αυτά, είναι ότι η πρώτη πληροφορία που έρχεται από τον πολίτη, ειδικά σε αυτές τις περιοχές που παύουμε να έχουμε, πλέον, συμβόλαια μεταγεγγεγραμμένα, που δεν έχουμε τίτλους, που εκκρεμούν κληρονομιές, που είναι διά λόγου τα τεμάχια από τον ένα στον άλλο. Το βλέπουμε αυτό και ως στάση των πολιτών απέναντι στο Κτηματολόγιο σε περιοχές, όπου καλλιεργείται η γη πλήρως, όπως η Κρήτη, αλλά τα τεμάχια δεν είναι δηλωμένα.

Τι συμβαίνει, λοιπόν;

 Οι άνθρωποι δεν έχουν στοιχεία για να καταθέσουν στο Κτηματολόγιο με βάση τις προδιαγραφές κτηματογράφησης για να τεκμηριώσουν το δικαίωμά τους. Πολλές από τις δηλώσεις που έχουν κατατεθεί έχουν εκκρεμότητες, για αυτό και έχουμε μεγάλο αριθμό συμπληρωματικών στοιχείων με αποτέλεσμα, αν περιμένουμε την κτηματογράφηση εσαεί δεν πρόκειται να κλείσει ποτέ.

Πολιτικά έπρεπε και πρέπει να παρθεί μια απόφαση σε αυτή τη σειρά των διαδοχικών παρατάσεων, ειδικά από τον κορωνοϊό και μετά που πάρθηκαν από τους προηγούμενους Υπουργούς, όπου έγινε και πεποίθηση του κόσμου ότι θα δοθεί μία αναβολή ακόμα και θα έχουμε περιθώριο να ξαναδηλώσουμε και δεν κλείνει το Κτηματολόγιο ποτέ, έχουν δημιουργήσει, ήδη, την πεποίθηση στον κόσμο ότι «εντάξει, ας μην τρέξω κιόλας, δικό μου είναι, κάποια στιγμή θα πάω να δηλώσω».

 Άρα, ο κόσμος πότε έρχεται να δηλώσει και πότε ζορίζεται;

 Όταν θέλει να μεταβιβάσει, όταν θέλει να δώσει στα παιδιά του την περιουσία του, όταν θέλει να κληρονομήσει.

Τότε, λοιπόν, που θα προσέλθει, τότε θα πρέπει να υπάρχουν οι διαδικασίες εκείνες που θα έχει το δικαίωμα υποβολής εύκολα και γρήγορα χωρίς διαφορετικό κόστος από αυτούς που συμμετείχαν πριν στην κτηματογράφηση, να μη φορτωθεί αυτός ένα κόστος όλο από την αρχή, να μπορεί να συμπληρωθεί το παζλ και να κλείνει σιγά - σιγά το ιδιοκτησιακό.

 Μαγικές λύσεις, όπως είπα στην αρχή, δεν υπάρχουν. Δυστυχώς, κάποιες φορές χρειάζονται και σκληρές πολιτικές αποφάσεις και για εμάς που εκπονούμε το έργο, εάν με ρωτάτε προσωπικά, θα έλεγα ότι πλέον έχουμε φτάσει σε μια κατάσταση που είναι υποχρεωτική η ενιαία εικόνα προς τα έξω του Κτηματολογίου στον κόσμο, μία πύλη, που θα μπορεί ο πολίτης, ψηφιακή, ει δυνατόν, να βλέπει τι έχει και να συμπληρώνει αυτό που έχει εύκολα και γρήγορα ή να το κατοχυρώνει αν χρειάζεται ή να το μεταβάλει γεωμετρικά αν χρειάζεται.

Η πρώτη πληροφορία, λοιπόν, και γεωμετρικά πάσχει, έπασχε και θα πάσχει με τον τρόπο που δουλεύουμε στην Ελλάδα. Εφόσον το τοπογραφικό έχει πάνω υπόδειξη ορίων ιδιοκτήτη και όσο την έχει, χωρίς να λαμβάνονται υπόψη οι όμοροι, ο καθένας ό,τι δηλώνει είναι. Όταν θα λειτουργεί το Κτηματολόγιο και θα δηλώνει ένα τοπογραφικό και θα λέει τα όριά του θα ενημερώνονται όλοι οι όμοροι μέσα από αυτό το σύστημα και τη διαδικασία γεωμετρικών μεταβολών και κάπου θα έρθουν να συμμορφωθούν τα όρια.

Μεγάλη προσοχή, όμως, ποιος κάνει αυτή τη δουλειά, με ποιες προδιαγραφές, σε ποιο χρόνο, σε ποια νέα βάση, με τι κόστος για τον πολίτη και πόσο γρήγορα.

Αυτά τα πράγματα είναι οι διαδικασίες που πρέπει να οριστικοποιηθούν για το επόμενο διάστημα. Πρώτη πρώτη, που θα αρχίσει να λειτουργεί το λειτουργούν, με ενιαίες διαδικασίες, αυτές θα πρέπει ως τότε να έχουν προσδιοριστεί και για τον πολίτη να είναι κατανοητά, εύκολα και εύληπτα, χωρίς μεγάλο κόστος.

Η διοίκηση έχει τρέξει πολύ, ο Υπουργός γνωρίζει ο ίδιος, έχει κάνει πολλά χιλιόμετρα, λύσεις υπάρχουν, επιλογές έχει, ας πράξει το βέλτιστο. Ένα καλό βήμα είναι αυτά που προδιαγράφονται μέσα στο νομοσχέδιο. Απλώς θέλει ακόμα πολλή δουλειά.

Για τα αγνώστου, θα πρέπει να υπάρχει και μέριμνα εις το μέλλον, με κάποιο τρόπο πιο εύκολο νομικά να κατοχυρώνονται. Μπορούν να γίνουν σχετικές ρυθμίσεις, δεν ξέρω τι θα γίνει. Μπορεί να έχει προσωρινά να κατοχυρώνει το δικαίωμά του ένας με χρησικτησία και να του οριστικοποιείται μετά από 20 χρόνια στο λειτουργούν. Δεν ξέρω τι θα κάνει, αν θέλουμε τα όρη και τα βουνά των χιλίων ευρώ ανά οικόπεδο να μην πάνε υπέρ του δημοσίου.

Είναι κάτι που πρέπει να προσεγγιστεί αλλά δεν είναι το πρωτεύον. Το πρωτεύον είναι να διευκολυνθεί η καθημερινότητα των πολιτών, μέσα από ένα εξελιγμένο σύστημα λειτουργούντος κτηματολογίου.

Για τα Δασικά, όπως και για όλες τις διοικητικές πράξεις που θα προκύπτουν, δεν είναι μόνο τα δασικά. Για τα δασικά μιλάμε για τα αποτελέσματα των επιτροπών δασικών αμφισβητήσεων. Όπου κερδίζει ο πολίτης θα πρέπει να έρχεται να το δηλώσει στο Κτηματολόγιο και σε αυτό το νομοσχέδιο υπάρχουν κάποιες σχετικές ρυθμίσεις.

Το ίδιο πράγμα υπάρχει με τις αποφάσεις των επιτροπών επιδίκασης ενστάσεων, των άρθρων 6Α, όλες πάνε μαζί προς το λειτουργούν. Θα πρέπει κάποιος να τις ενσωματώνει. Το ίδιο συμβαίνει και με τις πράξεις εφαρμογής που κυρώνονται ή διοικητικές πράξεις, όπως απαλλοτριώσεις, ρυμοτομικά σχέδια. Κάποιος θα πρέπει να τις ενσωματώνει.

Είναι, λοιπόν, θέματα που αφορούν το λειτουργούν και ο όγκος τους θα φανεί πόσος θα είναι με τη λειτουργία του. Θα πρέπει να βρεθεί η διαδικασία αντιμετώπισης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο κ. Καραμέρος έχει τον λόγο.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Δεν είμαι εγώ αυτός που θα κλείσει τη συνεδρίαση, απλά ήταν εποικοδομητική. Βέβαια, στο τέλος πυροδοτήθηκε με έναν τρόπο το κλίμα και νομίζω ότι είναι, δε θα πω ευθύνη αλλά νομίζω θα ήταν σημαντικό, κύριε Υπουργέ, να πέσουν οι τόνοι. Αυτός, δηλαδή, ο διχασμός που διεφάνη ανάμεσα στους εργαζόμενους, καλό θα είναι να μην πυροδοτείται από τη πολιτική ηγεσία με κανένα τρόπο.

Ακούστηκαν και ανακρίβειες, δεν υπάρχουν προσωπικές διαφορές στο δημόσιο 400 ευρώ. Όλοι οι δημόσιοι υπάλληλοι έχουν κάποιες προσωπικές διαφορές, 60 με 80 ευρώ. Η ΕΚΧΑ δεν ήταν ανώνυμος εταιρεία, όπως ακούστηκε. Ήταν μια εταιρεία του δημοσίου.

Κατανοώ αυτό που λέτε, ότι μπορεί να εγείρει απαιτήσεις και από άλλες εταιρείες αλλά κάθε καθεστώς είναι διαφορετικό.

Αυτό που ήθελα να κάνω ως παρατήρηση και εύχομαι να έρθουν πιο ενωμένοι οι εργαζόμενοι την επόμενη φορά, όταν θα φέρετε ένα άλλο νομοσχέδιο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η κυρία Καραγεωργοπούλου έχει τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ – ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Να πω για διευκρίνιση σε σχέση με την τοποθέτηση του Υφυπουργού, ως προς τον τρόπο διορισμού της διοίκησης του Ελληνικού Κτηματολογίου, ότι ο ν. 5062, Νόμος Κεραμέως, σε σχέση με το Κτηματολόγιο είναι μεταγενέστερος του ν. 4512 και ο τρόπος διορισμού της διοίκησης αλλά και των διευθυντών του Κτηματολογίου από επιτροπή ορίζεται από το ν. 5062, ο οποίος εκτελείται με Προεδρικό Διάταγμα, το οποίο Προεδρικό Διάταγμα καταλαμβάνει και το Κτηματολόγιο.

Συνεπώς, η διοίκηση του Ελληνικού Κτηματολογίου, η μεταβατική, θα έπρεπε να έχει ήδη ενεργοποιηθεί με τον Νόμο Κεραμέως, για να αντικατασταθεί η μεταβατική αυτή διοίκηση με βάση τον ν. 5062 και τη διαδικασία του ΑΣΕΠ, κάτι το οποίο δεν έχει γίνει. Γι’ αυτό, έχω, πολλές φορές, με το ερώτημά μου, προκαλέσει την απάντησή σας, γιατί δε συμβαίνει αυτό το πράγμα, ποιον σκοπό εξυπηρετεί το να παραμένει αυτή η διοίκηση κατ’ αυτόν τον τρόπο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Κυρανάκης.

### ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης): Εξηγώ, για πολλοστή φορά, στην κυρία Βουλευτή της «Πλεύσης Ελευθερίας» ότι είναι δύο διαφορετικά πράγματα. Αναφερθήκατε στους δύο Αναπληρωτές Γενικούς Διευθυντές, οι οποίοι τοποθετήθηκαν με το ν.4512. Εδώ, δεν βρίσκει εφαρμογή ο νόμος, τον οποίον αναφέρατε.

### Ο νόμος τον οποίον αναφέρατε λέει για την θέση του Προέδρου και της Γενικής διευθύντριας του «Κτηματολογίου», άρα, είναι δύο διαφορετικά πράγματα. Είναι προφανές ότι όταν ένας οργανισμός και μια διαδικασία είναι στο τελικό στάδιο μιας μεταρρύθμισης που κρατά τριάντα χρόνια, να κάνεις την επιλογή, ξαφνικά να αλλάξεις διοίκηση και να πρέπει ένας καινούργιος άνθρωπος, ο οποίος ενδεχομένως να μην έχει καμία σχέση με το αντικείμενο, να πρέπει να ξαναμάθει από την αρχή όλη τη διαδικασία, της κτηματογράφησης, της μετάπτωσης, του συστήματος μεταγραφών-υποθηκών, του Κτηματολογίου. Όλα αυτά, τα οποία χρειάζονται υψηλή εξειδίκευση, γνώση και πάρα πολύ χρόνο, πέραν του νόμιμου ωραρίου, γιατί οι άνθρωποι τους οποίους κατηγορείτε και συκοφαντείτε συνεχώς, δουλεύουν πολύ πέραν του νόμιμου ωραρίου, δουλεύουν 15-16 ώρες τη μέρα, για να μπορέσουν να φέρουν τη μεταρρύθμιση.

### ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Κύριε Υπουργέ, δεν συκοφαντώ και δεν κατηγορώ. Ρωτώ ευθέως, είναι μεταβατική η προσωρινή διοίκηση; Ρωτώ ευθέως, σε μια νόμιμη βάση. Αυτό ρωτώ και δεν έχω συκοφαντήσει κανέναν.

### ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης): Το επαναλαμβάνω. Οι άνθρωποι τους οποίους συκοφαντείτε συνεχώς και τους κάνετε μπούλινγκ και αυτοί και οι υφιστάμενοί τους είναι νόμιμα τοποθετημένοι, λειτουργούν στα πλαίσια του νόμου και του δημοσίου συμφέροντος. Σας παρακαλώ, λοιπόν, να σταματήσετε να τους κάνετε επίθεση. Πολιτική επίθεση, αν θέλετε, να κάνετε σε μένα, έχετε κάθε δικαίωμα και ούτως ή άλλως, νομίζω ότι έχετε και την πρόθεση να το κάνετε.

### Στο σχόλιο του κυρίου Καραμέρου. Συμφωνώ απολύτως ότι δεν πρέπει να πυροδοτείται διχόνοια και διαμάχη μεταξύ δύο σωματείων. Το γνωρίζει και ο Καντερές και ο κ. Τσούτσας ότι έχω ενθαρρύνει πολλές φορές το διάλογο και μεταξύ τους και σε κάθε περίπτωση.

### Μην κουνάτε το κεφάλι σας, κύριε Καψουλάκη.

### Καταρχάς, όπως έχει πει και άλλος συνάδελφος, από την Αντιπολίτευση, αυτό δεν προβλέπεται κοινοβουλευτικά ως διαδικασία. Ο κ. Καντερές, που είναι δίπλα σας, μπορεί να επιβεβαιώσει ότι πολλές φορές έχω ενθαρρύνει τον διάλογο μεταξύ των δύο Σωματείων. Εμείς θέλουμε το καλό όλων των εργαζομένων, ανεξαρτήτως, αν εκπροσωπούνται, από ένα από τα δύο Σωματεία ή από κανένα Σωματείο, γιατί υπάρχουν και εργαζόμενοι, οι οποίοι λένε ότι απλά αυτό είναι το σωστό, το συμφέρον, συνολικά, για τον οργανισμό.

### ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο): Δεν μπορούν να αντιπροσωπεύουν τους δημόσιους υπαλλήλους. Ας μην την ανοίξουμε την κουβέντα αυτή εδώ. Μην τα βάζετε όλα στο ίδιο.

### ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης): Δημόσιοι υπάλληλοι είναι.

### ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο): Όχι. Είναι στη ΓΣΕΕ, δεν είναι στην ΑΔΕΔΥ.

### Είναι ένα Σωματείο.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Παρακαλώ, κύριε Καψουλάκη, δεν έχετε τον λόγο.

### ΙΩΑΝΝΗΣ ΚΑΨΟΥΛΑΚΗΣ (Γενικός Γραμματέας του Σωματείου Εργαζομένων στο Κτηματολόγιο): Ειλικρινά, σας ζητώ συγγνώμη, αλλά πρέπει να ξεκαθαρίσουμε λίγο αυτή την κατάσταση. Δεν είναι εκπρόσωποι του «Ελληνικού Κτηματολογίου».

### Έχετε δίκιο, αλλά δεν μπορούμε να παίζουμε.

### ΘΩΜΑΣ ΚΑΝΤΕΡΕΣ (Πρόεδρος του Σωματείου Εργαζομένων στο Κτηματολόγιο): Κύριε Πρόεδρε, μας θίγουν, επί προσωπικού.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Αυτά, να βρείτε έναν τρόπο να τα θίξετε και να τα συζητήσετε με τον Υπουργό.

### ΙΩΑΝΝΗΣ ΚΑΨΟΥΛΑΚΗΣ (Γενικός Γραμματέας του Σωματείου Εργαζομένων στο Κτηματολόγιο): Υπάρχουν ήδη στον κ. εισαγγελέα αυτά.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Δεν είναι αντικείμενο της δικής μας συνεδρίασης. Σας παρακαλώ πολύ, μη με φέρνετε σε δύσκολη θέση. Δεν είναι ευχάριστο για κανέναν.

### Συνεδριάσαμε για περισσότερες από σχεδόν τέσσερις ώρες.

### Να σας ευχαριστήσω θερμά όλους σας για την παρουσία σας, για την υπομονή σας, για τις απαντήσεις και τις τοποθετήσεις που δώσατε. Νομίζω ότι όλοι μας κατέστημεν σοφότεροι σε σχέση με την επεξεργασία του νομοσχεδίου.

### Να ενημερώσω τα μέλη της Επιτροπής ότι αύριο συνεχίζουμε με την επεξεργασία του σχεδίου νόμου στις 13.00΄, στην Αίθουσα Γερουσίας, με τη συζήτηση επί των άρθρων.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ**.** Αθανασίου Χαράλαμπος, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μαντάς Περικλής, Μηταράκης Παναγιώτης (Νότης), Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Αχμέτ Ιλχάν, Δουδωνής Παναγιώτης, Λιακούλη Ευαγγελία, Χρηστίδης Παύλος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Αποστολάκης Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

Τέλος και περί ώρα 16.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**